Israelun Jalahli Falastheenuge Kuda Kujjaku Eynaage Manma Ah Liyunu Asaru Gadha Sitee | ungoofaaru.com\nބަނޑޭރިގަނޑު/ރިޕޯޓް/އިޒްރޭލުން ޖަލަށްލި ފަލަސްތީނުގެ ކުޑަ ކުއްޖަކު އޭނާގެ މަންމައަށް ލިޔުނު އަސަރު ގަދަ ސިޓީ\nއިޒްރޭލުން ޖަލަށްލި ފަލަސްތީނުގެ ކުޑަ ކުއްޖަކު އޭނާގެ މަންމައަށް ލިޔުނު އަސަރު ގަދަ ސިޓީ\nމުނާޒު މުޙައްމަދު3ޖޫން 2016\n2 141 1 މިނެޓުން ކިޔާލެވޭ\nފަލަސްތީނުގެ ބިންތައް ގަދަ ބާރުން ފޭރިގައިންފައިވާ ޒައިނިސްޓު އިޒްރޭލުން ދަނީ ހައްގަކާ ނުލާ ފަލަސްތީނުގެ ރައްޔިތުނާ ދެކޮޅަށް ލާއިންސާނީ އެތަކެއް ޖަރީމާއެއް ހިންގަމުންނެވެ. މާތްވެގެންވާ އަޤުސާގެ ބިންމަތީގައި ފަލަސްތީނުގެ ދަރިންގެ ކުރިމަތީގައި އެމީހުންގެ މައިންގެ އިތްފަތްތެރިކަން ފޭރެމުންނެވެ. ފަލަސްތީނުގެ ރައްޔިތުން އެމީހުންގެ ގެދޮރުން ބޭރުކޮށް ދާނެ އެއްވެސް ދިމާލެއް، ވަންނާނެ ގެދޮރެއް ނެތި މަގުމަތި ކުރަމުންނެވެ. ނަމަވެސް ފަލަސްތީނުގެ ދަރިންގެ ހިތްތައް ވަނީ ސާބިތު ކަމާއެކުއެވެ. އެމީހުންގެ ހިތްވަރަކަށް ބަދަލެއް ނާދެއެވެ. އޭގެ ތެރެއިން އެކަކީ އިޒްރޭލުން ޖަލައްލި އުމުރުން އެންމެ 12 އަހަރުގެ ކުޑަ ފިރިހެން ކުއްޖެއް ކަމުގައިވާ ޝާދީ ފައްރާހެވެ. އެކުޑަ މައުސޫމު ހިތުގައިވާ އިހުސާސްތައް އޭނާގެ މަންމައަށް ބަނޑުންކޮށްލީ އިޒްރޭލުގެ ޖަލުގައި ހުރެ އޭނާގެ މަންމަގެ އުފަންދުވަހު އޭނާގެ މަންމައަށް ފޮނުވި ސިޓީއަކުންނެވެ. ހުދު ކަރުދާހެއްގައި ލިޔެލާފައިވާ އަސަރު ގަދަ ޖުމްލަ ތަކަކުންނެވެ.\nޝާދީ ފައްރާހްގެ ސިޓީ\nއަހަރެންގެ ލޯބިވާ ހިތްހެޔޮ މަންމާއެވެ. އަހަރެންގެ ދިރިއުޅުމުގަ އެންމެ މުހިންމު ފަރާތް ކަމުގައިވާ އަހަރެންގެ މަންމާއެވެ. އަހަރެން އެންމެ ކުޑަ އިރުއްސުރެ މަންމައަށް ވަރަށް އުނދަގޫ ކުރެވުނު ދޯއެވެ. އަހަންނަށް މާފު ކުރާށެވެ.\nއަހަރެން ލޯބިވާ އަދި ކެތްތެރި މަންމާއެވެ. އަޅުގަނޑު ޖަލުގައި މަންމައާ ދުރުގާ ހުންނަން ޖެހޭ ވަގުތުގައި އަހަންނަށް މާފު ކުރާށެވެ. އަހަރެން ކިތަންމެ ބޭނުންވިޔަސް މަންމަ އުފާކޮށް ދޭން މަންމަ ގާތަކަށް ނުދެވެއެވެ. މަންމަ ނިދިޔަ ނުދީ ރޭގަނޑު ވަގުތުތަށް މަންމައާއެކު ހެދަކުރާކަށް މަންމަ ގާތަކަށް ނުދެވެއެވެ. މަންމާއެވެ. އަހަރެންނަށް މާފުކުރާށެވެ.\nމަންމާއެވެ. އަހަރެން ބޭނުންވަނީ އަހަރެންގެ މަންމަގެ އިސްތަށި ފުޅު ހިތްވަރާއެކު އުފުލާލާ، ރުކެއްގެ ފަންތައްހެން ފަހުރާއެކު މައްޗަށް އުފުލާލެވޭނެ ދުވަހެއް މަންމައަށް ހޯދަދޭށެވެ. ވައިރޯޅިއަކުން އަދި ބިންހެލުމަކުން މަންމަގެ ތިއަޒުމަށް ގުޑުމެއް އެރިޔަ ނުދޭށެވެ.\nމަންމާއެވެ. މި ދަތި ވަގުތުގައި ދެރަ ނުވާށެވެ. ކެތްތެރިވާށެވެ. ﷲ ވަނީ އަހަރެމެންނާ އެކުގައެވެ. މަންމާ އިނގޭހެއްޔެވެ. މިއަދު އަހަރެން ލޯގަނޑެއްގެ ކުރިމަތީގައި ހުއްޓި ހުރީމެވެ. އަހަރެންގެ ކުއްށަކީ ކޮބައިތޯ ސުވާލު ކުރީމެވެ. އަވަގުތު އެލޯގަނޑުން އަހަރެންގެ ކުށުގެ އިތުރުން އަހަރެންގެ ރަނގަޅު ފަރާތް ވެސް އަހަރެން ދުށީމެވެ. މަންމާއެވެ. ކެތްތެރި ވާށެވެ.\nޝާދީ ފަރާހް އިޒްރޭލުން މިހާރު މިނިވަން ކޮށްފައި ވީނަމަވެސް މިއީ މިހާރުވެސް އެއްވެސް ކުށާ ނުލައި އިޒްރޭލުގެ ޖަލުތަކުގައި ބަނދުކޮށްފައި ތިބި 414 އަށްވުރެ ގިނަ މައުސޫމު އެތައް ކުޑަ ކުދިންނެއްގެ ހިތުގެ އިހުސާސެވެ.\nޝާދި ފަރާހްއާއި އޭނާގެ އުމުރުން 12 އަހަރުގެ ރަހުމަތްތެރިއާ އަހުމަދު ޒަތާރީ އިޒްރޭލުން ހައްޔަރުކޮށްފައި ވަނީ ސްކޫލުން ގެޔަށް ދިޔަ މަގުމަތީގައެވެ. ފައްރާހުއާއި އާނާގެ ރަހުމަތް ތެރިއާ ހައްޔަރު ކުރަމުން އިޒްރޭލުގެ ޒަޔަނިސްޓުން ތުހުމަތު ކުރީ ފައްރާހުގެ އަތުގައި ވަޅިއެއް އޮތް ކަމަށެވެ. ނަމަވެސް މިކަން ފައްރާހުގެ އާއިލާއިން ދޮގު ކުރެއެވެ. އިޒްރޭލުން ފައްރާހު ހައްޔަރު ކުރި އިރު އޭނާގެ އަތުގައި އޮތް ކަމަށް ބުނި ވަޅިއަށް ވީގޮތެއް ދެނެހުރި މީހަކުވެސް ނެތެވެ. އަޖާބައް ނުވާނެހެއްޔެވެ. އަބަދުވެސް ހަތިޔާރު އަޅައިގެން ތިބޭ އަދި ބަރު ހަތިޔާރާއި ނިއުކުލިއާ މިސައިލުގެ މުއްސަނދިކަން ލިބިފައިވާ އިޒްރޭލުން ފަލަސްތީނުގެ ކުޑަކުއްޖެއްގެ އަތުގައި ވަޅިއެއް އޮވެދާނެ ކަމަށް ޖެހިލުންވެ އެވަޅިދެކެ ބިރުގަންނަނީ ހެއްޔެވެ؟ އެހެން ކަމަށް ވާނަމަ މިއީ ވަރަށް ހެއްވާ ކަމެކެވެ. އަދި އިޒުރޭލު ސިފައިންނަކީ ހަގީގަތުގައި ވަރަށް ފިނޑި ބައެކެވެ.\nފައްރާހު ޖަލައްލުމަށް ފަހު އިޒްރޭލުން ފައްރާހުގެ އާއިލާއާ އޭނާއާ ބައްދަލު ކުރުމަށް ހުރަސް އެޅިއެވެ. އަދި އެތައް ހާސް ޑޮލަރަލުން އޭނާގެ އާއިލާ ޖޫރިމަނާ ވެސް ކުރިއެވެ.\nމިވާހަކަ ރިޕޯޓުކޮށްފައިވާ އިނގިރޭސި ވިލާތުގެ ނިއު އަރަބް ނޫހާ ވާހަކަ ދައްކަމުން ފައްރާހުގެ މަންމަ ފަރިހާން ދަރަޤުމާ ބުނެފައިވާ ގޮތުގައި އޭނާގެ ދަރިފުޅުގެ ސިޓީއިން އޭނާގެ ހިތަށް ސާބިތުކަން ލިބުނެވެ. ފައްރާހުގެ މަންމަ ބުނިގޮތުގައި އޭނާގެ ދަރިފުޅު ޖަލުގެ ތޭރިތަކުގެ ފަހަތުގައި ހުރެ އޭނާއަށް ސިޓީލިޔަމުންދާކަން އެނގުމުން އޭނާގެ ހިތައް ވަރަށް އަސަރުކުރިއެވެ.\nޝާދީ ފައްރާހްގެ ސިޓީއިން އަހަރެންގެ ހިތަށް ސާބިތުކަން ލިބުނު. ބޮޑުވެ ފުރާ ފުރިހަމަ ވެފައިވާ ކުއްޖަކަށް ވެސް އެހާ ހަރު ވާހަކަ ތަކެއް ލިޔާކަށް ނޭންގޭނެ. މާތ ﷲ ގެ ވާގިފުޅާއެކު އެކަލާންގެ އަހަރެންނާއެކު ވާތީ އަހަރެން ހުރީ ގަދަވެ ސަލާމަތުން. އެކަމަކު އަހަރެންގެ ދަރިފުޅު ޖަލުގެ ތޭރިތަކުގެ ފަހަތުގައިވާލަން އެނގި ހުރެ އަހަރެންގެ ލޮލަށް ނިދި އަންނާނީ ކިހިނެއް؟\nނިއު އަރަބު ނޫހާ ވާހަކަ ދައްކަމުން ފައްރާހުގެ މަންމަ ފާރިހާ ބުނެފައިވެއެވެ.\nމާތް ﷲ ފަލަސްތީނުގެ އެންމެހާ އަޚުންނާއި އުޚުތުންގެ ހިތްތަކަށް ސާބިތުކަން ދެއްވާ ފަލަސްދީނުގެ ރައްޔިތުން ނުބައި ޒައަނިސްޓުންގެ ކިބައިން ސަލާމަރް ކުރައްވާށެވެ. އާމީން.\nރަހުމަތްތެރިކަމުގެ ވޮލީމެޗު އުނގޫފާރު ކާމިޔާބުކޮށްފި\nއުފާ ރޯދަ ރަހަ: ރޯސްޓެޑް ޓޮމާޓޯ ސޫޕް


Varugadha Vietnam in Raajjeyge Anhen Team Kolhah 16 Landu Jahaifi - Vaguthu\nރާއްޖެއާއި ވިއެޓްނާމް ކުޅުނު މެޗުގެ ތެރެއިން\nތަޖިކިސްތާނުގައި މިހާރު ކުރިޔަށްދާ އަންހެނުންގެ އޭޝިއަން ކަޕް ކޮލިފައިންގައި ވަރުގަދަ ވިއެޓްނާމުން ރާއްޖެ ކޮޅަށް 16 ލަނޑު ޖަހައިފިއެވެ.\nކޮލިފައިންގެ ގްރޫޕް ބީގައި ރާއްޖެއާއި ވިއެޓްނާމް ބައްދަލުކުރި މެޗުގައި ރާއްޖޭގެ އަންހެން ޓީމު ކޮޅަށް މި ލަނޑު ގޯނި އޮއްސާލިއިރު، ވިއެޓްނާމް އަކީ ދުނިޔޭގެ އަންހެން ފުޓުބޯޅައިގައި ވެސް ފާހަގަކޮށްލެވޭ މޮޅު ޓީމެކެވެ.\nމިއީ ވިއެޓްނާމުގެ އަންހެން ފުޓުބޯޅަ ތާރީހުގައި ރެކޯޑެކެވެ. މިއީ މިހާ ފަރަގު ބޮޑުކޮށް އެ ޓީމު މެޗަކުން މޮޅުވި ފުރަތަމަ ފަހަރެވެ.\nކޮލިފައިންގެ ގްރޫޕު ބީގައި ރާއްޖެއާއެކު ދެން ހިމެނެނީ ވިއެޓްނާމާއި ތަޖިކިސްތާން އަދި އަފްގާނިސްތާނެވެ. މީގެތެރެެއިން އަފްގާނިސްތާން ގައުމީ ޓީމު ވަނީ މިހާރު ކޮލިފައިން އިން ވަކިވެފައެވެ\nމިއީ ވޭތުވެދިޔަ 11 އަހަރަށްފަހު ރާއްޖޭގެ އަންހެން ފުޓުބޯޅަ ތީމު އޭޝިއަން ކަޕް ކޮލިފައިންއެއްގައި ވާދަކުރާ ފުރަތަމަ ފަހަރެވެ. އެންމެފަހުން ގައުމީ އަންހެން ޓީމު ކޮލިފައިންގައި ވާދަކުރީ 2010 ވަނަ އަހަރުގައެވެ. މިއީ އޭޝިއަން ކަޕް އަންހެން ކޮލިފައިންގައި ރާއްޖެ ވާދަކުރާ ތިންވަނަ ފަހަރެވެ.\nއެފްއޭއެމްގެ ޓެކްނިކަލް ޑިރެކްޓަރ އަހުމަދު ޝަރީފް (ޑުންގާ) ގެ އިރުޝާދުގެ ދަށުން ކުޅޭ އަންހެން ފުޓުބޯޅަ ޓީމާއެކު މި މުބާރާތް ކުރިޔަށްދާނީ މިމަހުގެ 23 އިން 29 ގެ ނިޔަލަށެވެ.\nމި ކޮލިފައިންއަށް ތައްޔާރުވުމުގެ ގޮތުން ގައުމީ އަންހެން ފުޓުބޯޅަ ޓީމު ވަނީ މިދިޔަ އޯގަސްޓް މަހު ޔުނައިޓެޑް އަރަބި އެމިރޭޓްސް (ޔޫއޭއީ) ގައި ކޭމްޕްކޮށްފައެވެ. މި ކޭމްޕުގައި ގައުމީ އަންހެން ޓީމު ވަނީ އެކުވެރިކަމުގެ ދެ މެޗެއް ކުޅެފައެވެ. ފުރަތަމަ މެޗުން ރާއްޖެ ބަލިވީ 5-1 ގެ ނަތީޖާއަކުންނެވެ. އަދި ދެވަނަ މެޗުން ރާއްޖެ ބަލިވީ 2-0 ގެ ނަތީޖާއަކުންނެވެ.\nއޭއެފްސީ 23 އަހަރުންދަށުގެ ކޮލިފައިންއަށް ޒުވާން ޓީމު ބަހްރޭނަށް\nއެފްއޭއެމާއި ސަލްގާޑޯ ގުޅިގެން މުޅި ރާއްޖޭގައި 18 އެކަޑަމީ ހުޅުވަނީ\nސެޕްޓެމްބަރު 23, 2021 22:11\nރެޑިީ ނުވަނީސް ކީއްކުރަން ތަންތަނައް ގޮސް ރާއްޖޭގެ ނަން ހަރާބް ކުރަނީ ؟ އެފެންވަރައް ކުޅެވެންދެން މަޑުކޮއްބަލަ ރާއްޖޭގަ\nސެޕްޓެމްބަރު 24, 2021 00:41\nވަރުގަދަ ވިއެޓްނާމް ރާއްޖޭގެ އަންހެން ޓީމު ކޮށާލައިފި!! މިކަމުގެ ޒިންމާ ނަގާނެ އެއްވެސް މީހަކު...؟\nސެޕްޓެމްބަރު 24, 2021 01:36\nތިވަރު ހަޑިދޯ...މަހުލޫފު އަދިވެސް އިސްތިއުފާޑެއްވަން ނުވޭތޯ....މިފަދަ ޒަމާނެއްގައި ތިޔައީ ބޮޑުވަރެއް!\nސެޕްޓެމްބަރު 24, 2021 03:26\nއަންހެން ޓީމު ވެލިކާން ދިޔަ ދަތުރެއްދޯ. ލައްކަ ތަޖުރިބާލިބިފަ ހުންނާނީ މިހާރު.\nސެޕްޓެމްބަރު 24, 2021 05:41\nބޭކާރު ޚަރަދު ކުރަންވެގެން ކުރާކަމެއް\nސެޕްޓެމްބަރު 24, 2021 06:50\nތިވަރުން ތިކަން ހުއްޓާލަންވެއްޖެ... ބޭކާރު ހަރަދު..\nސެޕްޓެމްބަރު 24, 2021 09:29\nރާއްޖެ ކޮޅަށް 16 ލަނޑު ޖެހީމާ ވަރުގަދަ ވިއެޓްނާމް އަކަށް މިވީ ،\nސެޕްޓެމްބަރު 24, 2021 10:58\nޢެހެންވެޔޭ ތާލިބާނުން ބުނަނީ ކަލޭމެން އަންހެނުން. ތިބޭށޭ ގޭގާ ދަރިންހޯދަން. ބޭކާރު ޚަރަދުނުކޮށް\nސެޕްޓެމްބަރު 24, 2021 10:59\nތިޔަ ވަރުންވެސް ލަދެއް ނުގަންނާނެ\nސެޕްޓެމްބަރު 24, 2021 11:12\nވެރިކަމުގަ ތިބި ސިޔާސީ އިސް ކޮންމެވެރިއަކައް ތިއޮތީ ހަދިޔާއެއްލިބިފަ\nސެޕްޓެމްބަރު 24, 2021 12:31\nމިކަހަލަ މައްސަލަތަކުގެ އަސްލަކީ އެސޯސިއޭޝަންތަކުގެ ހިންގަންތިބޭ މީހުން. އެސޯސިއޭޝަންތަކުގެ ހުންނަ ފެސިލިޓިީސް ތައް މިހުންނަނީ އެސްކޯ ގައި ތިބޭ މީހުންގެ ބޭބެ ކޮއްކޮ ފަހަރި ޅިޔަނު ރައްޓެހިން ވިޔަފާރި ކުރަން އެކަޑަމީތަކުގެ ނަމުގައި ދީފައި. ޙުނަރުވެރި ކުދިން ހޮވައިގެން އެކުދިންގެ ހުނަރު އިތުރުކުރުމުގެ ބަދަލުގައި އެއްމެގިނަ ފައިސާ އަޅައި ސޮޕަންސާދޭ ބަޔެއްގެ ނުފޫޒް ވަދެފައި މި އޮންނަނީ. ދެން ދާ ކުދިން ބަލިވެގެން އައިމަވެސް ވަރަށް މޮޅަށް ކުޅުނޭ ކިޔާފަ ކަރުގައި މާފަތި އަޅަން އެެއަރޕޯޓް އަށް ދިޔައީމަ އެނިމުނ.ީ. ބަލިވި ސަބަބު ދެނެގަތުމުގެ އެއްވެސް އެނެލިސިސް އެއް ހެދުމެއް ނޯވޭ. މި ޙާލަތުން އަރައިގަނެވޭނީ އެސޯސިއޭޝަން ތައް ހިންގަން ތިބި މީހުންގެ ވިސްނުން ބަދަލުވެގެން. ޢަމިއްލަ މަސްލަހަތައްވުރެ ގައުމީ ވިސްނުން ގެނެސްގެން.45 އަހަރު ޓެލެންޓެޑް ކުދިން ހޮވައިގެން 10 އަހަރުގެ ޕްލޭނަކާ އެކު އެކުދިންނަށް ރަގަޅު ޓްރެއިނިންގ ދީގެން.\nސެޕްޓެމްބަރު 24, 2021 13:48\n17 ނުޖެހުނެއްުނުން ދޯ\nބައްސާމު މެންނައް ލިބުނު ވ ބޮޑުކާމިޔާބެއް\nސެޕްޓެމްބަރު 24, 2021 14:05\nތިޔަށްވުރެ ރަނގަޅުވާނެ ތުތިމަސްކޮޅާކުޅޭ މުބާރާތެއްގަ ތިއަންހެން ކަނބަލުން ބައިވެރިކޮށްލުން\nސެޕްޓެމްބަރު 24, 2021 14:47\nމައުޟޫއާ ތަންކޮޅެއް ދުރައް ޖެހިލާއިރު ދަންނަވާލަން ޖެހެއެވެ.\nދިވެހި އަންހެންނުން ތަކެއްގެ ކޯޗަކަށް ހުރީ ބޮޑުސިންގާ ހިލޭ ފިރިހެނެކެވެ. ނުވަތަ ފިރިހެނުން ތަކެކެވެ. މިޔަށް ފަހު ދެން ކަންތައްް ވާ ގޮތާއި، ވާނޭ ގޮތާއި، ވަމުން ދާގޮތް، އިތުރު ޝަރަޙަޔަކާ ނުލައި އެންމެހާ ލޮބުވެތި ދިވެހީންގެ ތަނަވަސް ޚިޔާލުފުޅުތަކަށް ދޫކޮއްލަމެވެ.\nސެޕްޓެމްބަރު 24, 2021 14:59\nއިސްލާމީޤައުމެކޯ އެކަމަކު އަންހެންދަރީން ކުރު ސޯޓުލައްވާފަ ދުނިޔޭގެ ލޯކުރިމައްޗަށް\nސެޕްޓެމްބަރު 24, 2021 15:36\nދެން ކިހިނެއް ވިއެޓްނާމް މީހަކައް މޫނު ދައްކާނީ ؟\nމި މީހުން މި ހާވާ ހަޑިއަކުން ލަދު ގަންނަން ޖެހެނީ ކަމާ ނުބެހޭ މީހުން.\nސެޕްޓެމްބަރު 24, 2021 15:56\nސެޕްޓެމްބަރު 25, 2021 13:10\nބޭކަރުހަރަދު ކީއްކުރަންދޯ މިދަޑިވަޅުގާ ބޯހަލާކް\nސެޕްޓެމްބަރު 25, 2021 13:11\nކީކޭބުނާނީ ކައްކަންގޭގައި ތިބެންޖެހޭބައެއް\nސެޕްޓެމްބަރު 25, 2021 13:12\nސެޕްޓެމްބަރު 25, 2021 13:16\nތާލިބާނުން ބުނަނީ ކަލޭމެން އަންހެނުން. ތިބޭށޭ ގޭގާ ދަރިންހޯދަން. ބޭކާރު ޚަރަދުނުކޮށް އަދި ފިރިމީގެ ބޭނުންފުއްދުން މީކުރަންޖެހޭކަންތައް\nސެޕްޓެމްބަރު 25, 2021 13:18\nތިޔަ ވަރުންވެސް ލަދެއް ނުގަންނާނެ އެހެރީސޯޓްލެވިފައެއްނު ކޮންފަދަނޮހޮރުއްޕާންއެއްދޯ\nސެޕްޓެމްބަރު 25, 2021 14:32\nބަލަ ފިރިހެނުން ކޮޅަށް 17 ލަނޑުވެސް ޖެހިއޭ. އެހެންވީމާ އަންހެން ޓީމު އަދި ރަނގަޅެއްނު. 🙂\nސެޕްޓެމްބަރު 27, 2021 01:27\nމަސް ކަނޑަން ތިބެން ޖެހޭ ފިރިހެން ވެރިން ކޮޅަށް 17 ލަނޑު ވެސް ޖެހި 🤭\nސެޕްޓެމްބަރު 27, 2021 09:57\nވަރަށް ޚަރަދާ ވަރަށް މަސައްކަތްކޮށްގެން ޤަވްމުތައް ކުރިއަރާދަނީ. ރާއްޖޭ ސަރުކާރަކު ކުޅިވަރަށްދޭނޭ ރުފިޔާއެއްނެތް! ހުރީ ބައިލިބޭގޮތަށް ބަދަލުދޭނޭ ރުފިޔާ! އެކަންކޮށްފި! ރަގަޅުކޯޗެއްގެނެސް ރަގަޅު މުސާރަދެވޭކަށްނެތް! ކުދިން އަމިއްލަޔަށް ޚަރަދުކޮށް ޕްރެކްޓިސްކޮށްގެން ހިތްނުތަނަވަސްވެތިބެ ކުޅެގެން ތިވަރުވީކަންވެސް ރަގަޅު!\nސެޕްޓެމްބަރު 27, 2021 16:48\nކުރިހިތްވަރަށް ހަމަ ސާބަސް! ދެންފަހަރަކުން ރަގަޅުވާނެ!


quruan hathim kurumakee nuhanu faseyha kame! – adduLIVE\nޤުރުއާން ޚަތިމްކުރުމަކީ ނުހަނު ފަސޭހަ ކަމެއް!\nMay 16, 2020, 12:08 މުހައްމަދު ޠޮއްޔިބް\nޝައްކެއްނެތް ގޮތުގައި ރޯދައިގެ މަތިވެރި އަޅުކަން އަޅުގަނޑުމެންނާއި ބައްދަލުކުރީ ކީރިތި ޤުރުއާނުގެ ވެސް މޫސުމާއެކުގައެވެ.\nއެހެނީ ރަމަޟާންމަހަކީ އެމަހެއްގައި ކީރިތި ޤުރުއާން ބާވައިލެއްވުނު މައްސަރަވެ.\n( شَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ)\nމާނައަކީ : " مضان މަހަކީ، އެމަހެއްގައި قرآن ބާވައިލެއްވި މަހެވެ. (އެ قرآن ބާވައިލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި هداية އާއި حق އާއި باطل ވަކިކޮށްދެނިވި ހެކިތަކެއް ކަމުގައެވެ. " ވީމާ އަހަރުގެ އެހެން ދުވަސްތަކާއި ޚިލާފަށް މިމައްސަރުގައި ކީރިތި ޤުރުއާން ކިޔެވުން އިތުރު ކުރަން ޖެހެއެވެ.\nޖިބްރީލް ޢަލައިހިއް ސަލާމް ކޮންމެ ރަމަޟާމްމަހެއްގައި ނަބިއްޔާ ޞައްލަﷲ ޢަލައިހި ވަސައްލަމައަށް ކީރިތި ޤުރުއާން މުދާރާސާކުރެއްވުމަށް ހުށަހަޅުއްވައެވެ. އަދި އެކަލޭގެފާނު ސުވަރުގެވަޑައިގަތް އަހަރު ދެފަހަރު ކީރިތި ޤުރުއާން ހުށަހެޅުއްވިކަމަށް ޙަދީޘްބަސްފުޅުތަކުގައި ބަޔާންވެއައިސްފައިވެއެވެ. ވީމާ މިއީ ކީރިތި ޤުރުއާން މުދާރަސާކުރުމާއި ތިލާވަތު ކުރުމުގެ މައްސަރެވެ.\nދުނިޔޭގެ ބޮޑެތި އިމާމުން އެބޭކަލުންގެ ޢިލްމީ ޙަލަޤާތަށް އެއްފަރާތަށް ޖައްސަވާލައްވާފައި ހަމައެކަނި އަޅުކަމަށާއި ކީރިތި ޤުރުއާނަށް މި މައްސަރުގައި ވަޤުތު ދެއްވައެވެ. އެގޮތުން އިމާމް ޝާފިޢީ رحمه الله ރަމަޟާންމަހުގައި 60 ޚަތިމް ކުރައްވާކަމަށް އައިސްފައިވެއެވެ. އެއީ ކޮންމެ ރެޔަކާއި ދުވާލު2ޚަތިމެވެ.\nމީހަކު ހިތަށް އަރާފާނެ ، ހަމަ އެހާވަރަށް މީހަކަށް ކިޔެވިދާނެ ބާވައެވެ؟ އައްޝައިޚް ސަޢީދް ބިން މުސްފިރް ވިދާޅުވި "އަހުރެން ޖިއްދާގައި ހުންނަ ޤުރުއާނާއި ބެހޭ މަރްކަޒަކަށް ދިޔައީމެވެ. އެތާގައި ތިބި ކުދިން ކިޔަވާ މަންޒަރުފެނިފައި އެތަނުގެ އުސްތާޒަކާއި ސުވާލުކޮށްލީމެވެ. މީގެ ތެރޭގައި ދުވާލަކު ޚަތިމް ކުރާ ކުދިން ތިބޭނެހެއްޔެވެ. އެބޭފުޅާ ވިދާޅުވި އާނކެވެ! ދުވާލަކު3ޚަތިމް ކުރާ ކުދިންވެސް އެބަތިއްބެވެ. އޭގެތެރެއިން ކުއްޖަކު ގަޑިއެއްގެ ތެރޭގައި5ފޮތް ކިޔަވައެވެ. އެއީ ކޮންމެ 12 މިނިޓަކުން ފޮތެކެވެ.\nޝައިޚް އިތުރަށް ވިދާޅުވި "އަހުރެން ދަންނަ ޢިލްމުވެރިއަކު ވަރަށް ރަނގަޅު ޕްރޮގްރާމެއް ގެންގުޅެއެވެ . އެއީ ކޮންމެ ފަރުޟު ނަމާދެއްގެ ފަހުން ކިޔެވުމެވެ . ފަތިސް ފަހުން3ފޮތް ދެން ކޮންމެ ނަމާދަކަށް ފަހު2ފޮތް މިގޮތަށް ކިޔެވުމުން ތިން ދުވަހުން ޚަތިމެއް ކުރެވެއެވެ . ރަމަޟާން މަސް ނިމޭއިރު އޮންނާނީ 10 ޚަތިމްވެފައެވެ.\nއާދެ! ކީރިތި ޤުރުއާން ޚަތިމްކުރުމަކީ ނުހަނު ފަސޭހަ ކަމެއް ނަމަވެސް އެކަމަށް ބޭނުންވަނީ އިޚްލާޞްތެރިކަމާއި ހިއްވަރާއި ޢަޒުމް! ބައެއް މީހުން ކީރިތި ޤުރުއާން ނަގާއިރަށް ނިދި އަންނަން ފަށާ ! އަދި ޚަތިމްކުރުމަކީ ދަތި އަނދޫކަމެއްގެ ގޮތުގައި ޝައިޠާނާ ވަސްވާސްލާއިދޭ ! ވުމުން ރަމަޟާން މަސް ނިމޭއިރު ކިރިޔަ ކިރިޔާ އެންމެ ޚަތިމެއް މިކުރެވެނޭ ބައެއް މީހުންނަށް އެވަރުވެސް ނުވޭ ! ޝައްކެތް ނެތް ގޮތުގައި ރަމަޟާންމަހުގެ ދަރުމައިން މަޙްރޫމު ވެއްޖެ މީހާ އެވަނީ ވަރަށް ބޮޑު ނަޞީބަކުން މަޙްރޫމުވެފައިވެ.


Raees Ibrahim Nasir dhivehi rayyithunnashaai majileehuge memberunnah fonuvvi sitee fulhu\nރައީސް އިބްރާހިމް ނާސިރު ދިވެހި ރައްޔިތުންނަށާއި މަޖިލީހުގެ މެމްބަރުންނަށް ފޮނުއްވި ސިޓީފުޅު\nތިރީގައި މިވާ ބަސްކޮޅަކީ 1971ވަނަ އަހަރުގެ ޖުލައިމަހުގެ 16ވަނަ ދުވަހުގައި ދިވެހިރާއްޖޭގެ ރައްޔިތުންގެ މަޖިލީހުގެ މެމްބަރުންނަށާޢި، ދިވެހި ރައްޔިތުންނަށް އޭރުގެ ރައީސުލްޖުމްހޫރިއްޔާ ސުމުއްވުލްއަމީރު އަލްމަރުހޫމް އިބްރާހިމް ނާޞިރު ރަންނަބަނޑޭރި ކިލެގެފާނު ފޮނުއްވާފައިވާ މުހިންމު ސިޓީއެއްގައިވާ ބައިތަކެވެ. މި ސިޓީއަކީ އެމަނިކުފާނު ރައީސްކަމުން ވަކިވާން ގަސްދުކުރައްވާކަން ރަަސްމީކޮށް ހާމަކުރެއްވި ސިޓީއެއްކަން ފާހަގަކޮށްލެވެއެވެ.\nއެހެނަސް 1972ވަނަ އަހަރު ވަނީ އޭރުގެ ގާނޫނު އަސާސީއަށް ބަދަލު ގެނެސް، ވެރިކަމުގެ ދައުރުގެ މުއްދަތު ފަސް އަހަރަށް ހަދައި ބޮޑުވަަޒީރުކަމުގެ މަގާމު ތައާރަފްކޮށްފައެވެ. އޭގެ ޖެހިގެން އައި 1973 އަހަރު އޮތް ރިޔާސީ އިންތިޚާބުގައި މަޖިލީހުން ނަން ފާސްކޮށް، ރައްޔިތުންގެ ވޯޓް ލިބުނީ ހަމަ ރައީސް އިބްރާހިމް ނާސިރަށެވެ.\nމި ހިސާބުން 1971ވަނަ އަހަރުގައި ރައީސް ނާސިރު މަޖިލީހަށް ފޮނުއްވި ސިޓީ ގެނެސްދޭނަމެވެ.\nއިއްޒަތްތެރި ރައްޔިތުންގެ މަޖިލީހުގެ މެމްބަރުންނާއި، ލޮބުވެތި ރައްޔިތުންނަށް ހެޔޮ އެދުންތަކައި އިޚްލާސްތެރިކަމާއި އެކު ދަންނަވަމެވެ.\nއަޅުގަނޑު ދިވެހި ޤައުމުގެ ރައީސް ކަމުގެ ބުރަ މަސްއޫލިއްޔަތު އަދާކުރަމުން ގެންދާތާ މިހާރު ތިން އަހަރު ވަނީއެވެ. ރައީސް ކަމުގެ މަޤާމު ނޫން ނަމަވެސް ވަޒީރުލްއައުޘަމް ކަމުން ފެށިގެން ދައުލަތް ހިންގުމުގެ މަޤާމުގައި އުޅޭތާ 13 އަހަރު ވެއްޖެއެވެ. ރާއްޖޭގެ އަމަންއަމާން ކަން ބެލެހެއްޓުމުގެ ގޮތުންނާއި އެފަދަ އެހެނިހެން ގޮތްގޮތުން ސަރުކާރު ހިންގުމުގެ މަސްއޫލިއްޔަތު އަޅުގަނޑުގެ ބޮލުގައި އަޅައިގެން އުޅޭތާ 17 އަހަރު ވެއްޖެއެވެ. އަޅުގަނޑަށް ވިސްނޭ ގޮތުގައި އެއްވެސް މީހަކު މިހާދިގު މުއްދަތަކަށް މިމަޤާމުގައި ހުރުމަކީ މިޒަމާނާއި އެކަށީގެންވާ ކަމެއް ނޫނެވެ.\nތިޔަ އިއްޒަތްތެރި ރައްޔިތުންގެ މަޖިލިސްގެ މެމްބަރުންނާއި، ލޮބުވެތި ރައްޔިތުންނަށް ދަންނަވަމެވެ. 1972މ. ވަނަ އަހަރުގެ މެދެއްހާތާގައި ޤައުމުގެ ރައީސްކަމުގެ މަޤާމުން ވަކިވުމަށް އަޅުގަނޑު ޤަސްދުކޮށްފީމެވެ. މިފުރުސަތުގައި ވޭތުވެދިޔަ ރައީސްކަމުގެ މުއްދަތުގެ ތެރޭގައި އެނޫންވެސް އެކި މަޤާމްތަކުގައި އަޅުގަނޑު ދައުލަތް ހިންގަވަމުން ގެންދިޔައިރު އާއި، އެކިއެކި ބޮޑެތި ކަންތައްތަކުގެ ތެރޭގައި ވަޒީރުންގެ މަޖިލިސްގެ މެމްބަރުންނާއި ރައްޔިތުންގެ މަޖިލިހުގެ މެމްބަރުންނާއި އޮފީސްތަކުގެ ވެރިންނާއި، އެފަދަ ފަރާތްޕުޅުތަކުން އަޅުގަނޑަށް ވެދެއްވި އެހީފުޅުތަކަށް ޝުކުރު ދަންނަވަމެވެ. އަދި ދިވެހި ރައްޔިތުން އަޅުގަނޑަށް ބެހެއްޓެވި އިޚްލާސްތެރިކަމަށްވެސް ޝުކުރު ރައްދުކުރަމެވެ. އަދި އަޅުގަނޑުގެ ފަހަށް ދިވެހި ޤައުމުގެ ވެރިކަމަށް ދެން ވަޑައިގަންނަވާނޭ ބޭފުޅަކަށްވެސް ހަމަ އެ އެހީފުޅާއި އިޚްލާސްތެރިކަން ބެހެއްޓެވުން އެދެމެވެ.\nއަޅުގަނޑު އެދެނީ މިހާރުއްސުރެ ފެށިގެން ވިސްނަވައި، ވާހަކަ ދައްކަވައިގެން ޤާނޫނު ތަންދޭގޮތުގެ މަތިން ޤަޢުމުގެ ރައީސްކަށް ހޮވޭނެ ބޭފުޅަކާއި ދޭތެރޭގައި ނިންމަވައިގެން ތިއްބެވުމަށެވެ. ވަރަށް ބޮޑަށް ހަމަޖެހިލައިގެން ވިސްނުންތެރިކަމާއި އެކު އެކަން ނިންމަވައިގެން ތިއްބެވުމަކީ އަޅުގަނޑު ވަރަށް އެދޭ ކަމެކެވެ. ކަމަކީ ރާއްޖޭގެ ކޮންމެ މީހަކުވެސް ތެދުވެރިވާންޖެހޭނޭ އެންމެ ބޮޑު ކަމެވެ. އެންމެ މުޙިންމު ކަމެވެ. ރާއްޖޭގައި އޮތް އެންމެ ޚާއްސަ އަދި އެންމެ ރައްކާތެރި ވާންވީ ކަންތަކެވެ. އެއީ ޤައުމުގެ ރައީސަކަށް ހުންނަވާނޭ ބޭފުޅަކު ކަނޑައެޅުމެވެ.\nލޮބުވެތި ދިވެހި ރައްޔިތުންނަށް ދަންނަވަމެވެ. އަޅުގަނޑު ރައީސްކަމުން ވަކިކި ކަމުގައި ވިޔަސް ރާއްޖެއަށާއި ރާއްޖޭގެ ރައްޔިތުންނަށް ވެވުނު ޚިދުމަތެއް ކުރުމަށް އަބަދުވެސް ހުންނާނީ ތައްޔާރުގައެވެ.\nޝައްކެއްނެތެވެ. އެއްވެސް މީހަކީ ދުނިޔޭގައި އަބަދު ހުންނާނޭ މީހެއް ނޫނެވެ. އަދި އެއެްވެސް މަޤާމަކީ އަބަދަކު އެކަމަށްޓަކައި ކަނޑައެޅިފައި އޮންނާނޭ މަޤާމެއްވެސް ނޫނެވެ.\nދިވެހި ރައްޔިތުންނަށް އަޅުގަނޑު އެދެނީ ހުރިހާވެސް ހެވެކެވެ. ދިވެހި ޤައުމާއި، ޤައުމުގެ މިނިވަންކަމަށް އަޅުގަނޑު އެދެނީ ބާއްޖަވެރި ދާއިމީ އަމުރެކެވެ.\nސޮއި: އިބްރާހިމް ނާސިރު\nއެޑިޓަރުގެ ނޯޓް: މި ސިޓީ ލިޔެފައިވަނީ ދިވެހި އާކައިވުން ހޯދުނު ނަކަލެއްގެ މައްޗަށް ރިއާޔަތްކޮށްގެންނެވެ.


Areef retire kuravvai, Supreme Court hingun Azmiralda ah | Mihaaru\nސުޕްރީމް ކޯޓު: އެ ކޯޓުގައި މިހާރު މަސައްކަތްކުރައްވާނީ އެންމެ ފަހުން އައްޔަންކުރި ތިން ފަނޑިޔާރުން. -- ފޮޓޯ: މިހާރު\nއަރީފް ރިޓަޔާކުރައްވައި ސުޕްރީމް ކޯޓް ހިންގުން އަޒްމިރަލްދާ އަށް\n20 ނޮވެމްބަރ 2019 - 22:06 86 comments\nއަރީފް ރިޓަޔާކުރެއްވީ އެމަނިކުފާނާއި ފަނޑިޔާރު އަބްދުލްޣަނީގެ މައްސަލަތަކެއް ޖޭއެސްސީ އިން ބަލަމުން އަންނަނިކޮށެވެ. ނަމަވެސް ޖޭއެސްސީން ބުނީ އަރީފް ރިޓަޔާކުރެއްވީ ސިއްހީ ސަބަބުތަކަށްޓަކައި ކަމަށެވެ.\nމައްސަލަތައް ބެލުމަށް ފަހު ޣަނީ މަގާމުން ވަކިކުރަން ރައްޔިތުންގެ މަޖިލީހަށް ފޮނުވަން މިރޭ ވަނީ ނިންމައިފަ އެވެ. އަރީފް އިޚްތިޔާރު ކުރެއްވީ ރިޓަޔާކުރެއްވުމަށެވެ.\nސުޕްރީމް ކޯޓު ހިންގެވުމާ ހަވާލުކުރި ފަނޑިޔާރު ޑރ. އަޒްމިރަލްދާ ޒާހިރު. -- ފޮޓޯ: ރައީސް އޮފީސް\nޣަނީ މަގާމުން ވަކިކުރަން މަޖިލީހަށް ފޮނުވަން ނިންމައި، އޭނާ ވަނީ ގާނޫނުގައި ބުނާ ގޮތަށް، 60 ދުވަހަށް ވުރެ އިތުރުނުވާ ގޮތަށް ސަސްޕެންޑް ވެސް ކޮށްފަ އެވެ.\nއަރީފާއި ޣަނީގެ އިތުރުން އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު އަބްދުﷲގެ މައްސަލަތަކެއް ވެސް ޖޭއެސްސީން ބެލި އެވެ. އެ ބޭފުޅުންގެ މައްސަލަތައް ބެލުމަށް ފަހު، ގާނޫނުގައި ކަނޑައަޅާފައިވާ، ފަނޑިޔާރުންނާ އެކަށީގެން ނުވާ އަމަލުތައް ކުރައްވާފައިވާ ކަމަށް ނިންމައި އެ ބޭފުޅުން ވެސް ވަނީ މި ހަފުތާގައި މަގާމުން ވަކިކޮށްފަ އެވެ.\nސުޕްރީމް ކޯޓުގެ ފަނޑިޔާރުކަމުން ރިޓަޔާކުރެއްވި އަބްދުﷲ އަރީފް. -- ފޮޓޯ: މިހާރު\nމި ދެ ފަނޑިޔާރުން ވަކި ކުރުމުން ސުޕްރީމް ކޯޓުގައި މިހާރު ތިއްބަވާނީ އެންމެ ފަހުން އެ ކޯޓުގެ ފަނޑިޔާރު ކަމަށް އައްޔަންކުރެއްވި ތިން ބޭފުޅުންނެވެ. އެއީ އަޒްމިރަލްދާގެ އިތުރުން ފަނޑިޔާރު އާއިޝާ ޝުޖޫން މުހައްމަދާއި ފަނޑިޔާރު މަހާޒް އަލީ ޒާހިރެވެ. ފަނޑިޔާރުންގެ ބެންޗު ފުރިހަމަކުރުމަށް އަލަށް ހަތަރު ފަނޑިޔާރުން އައްޔަންކުރަން ޖެހެ އެވެ.\nއުއްތަމަ ފަނޑިޔާރު މަގާމުން ވަކިކުރުމުން، ސުޕްރީމް ކޯޓު ހިންގުމާ ހަވާލުކުރެއްވި އަރީފް ސުޕްރީމް ކޯޓުގެ ފަނޑިޔާރު ކަމަށް އައްޔަންކުރެއްވީ ސެޕްޓެމްބަރު 18، 2008 ގަ އެވެ. އަރީފް ފުރުއްވާފައިވާ މަގާމުތަކުގެ ތެރޭގައި، 2010 އިން 2014 އަށް ސުޕްރީމް ކޯޓުގެ ޗެމްބަ ފަނޑިޔަރުކަމާއި، 2005 އިން 2008 އަށް ޖިނާއީ ކޯޓުގެ އިސް ގާޒީކަމާއި 1998 އިން 2005 އަށް އެކޯޓުގެ ގާޒީކަން ހިމެނެ އެވެ. ރިޓަޔާކުރެއްވި އިރު އުމުރަކީ 51 އަހަރެވެ.\nއިތުރު ލިޔުންތައް ސުޕްރީމް ކޯޓް ޖުޑީޝަރީ ޑރ. އަޒްމިރަލްދާ ޒާހިރު ފަނޑިޔާރު އަބްދުﷲ އަރީފް އަބްދުލްޣަނީ މުހައްމަދު


ސަޕޯޓިންގ ކޯ އެލަވަންސް: 700 ރުފިޔާ (މަހަކު)\n1- ރަޖިސްޓްރީ ކުރުމަށް އެދި މި މިނިސްޓްރީއަށް ހުށަހަޅާ ރިޒޯޓް، ހޮޓާ، ގެސްޓްހައުސް، ޓްރެވަލް އެޖެންސީ، ޑައިވް ސްކޫލް އަދި ޓުއަރ ގައިޑް ފޯމު ބަލައިގަތުމަށްފަހު ކޮލިޓީ އެޝުއެރެންސް އެންޑް ރެޖިސްޓްރޭޝަން ސެކްޝަނަށް ފޮނުވުމަށްފަހު އެފަރާތުން ޗެކުރުމަށްފަހު އެންގުމުން ހަމަޖެހިފައިވާ ޤަވައިދުގެ ދަށުން އެތަންތަން ރަޖިސްޓްރީ ކުރުމާއި އޭގެ ރެކޯޑް ބެލެހެއްޓުން.\n2- ފަތުރުވެރިން ބައިތިއްބާ ރިޒޯޓް، ހޮޓެލް، ޔޮޓް މެރިނާ، ގެސްޓް ހައުސް، ޓޫރިސްޓް އުޅަނދުފަހަރު، ފީނުމާއި ބެހޭ މަރުކަޒު، ޓްރެވެލް އެޖެންސީ އަދި ފަތުރުވެރިންނަށް ޙިދުމަތްދޭ ތަންތަނުން ލިބިދޭ ޙިދުމަތާއި ތަނުގެ ފެންވަރު ޤަވާއިދާ އެއްގޮތަށް ހުރިތޯ ބަލާ އިންސްޕެކްޓްކޮށް ރިޕޯރޓް ތައްޔާރު ކުރުން.\n3- ދިވެހިރާއްޖެއަށް އަންނަ ބޭރުގެ ޓޫރިސްޓް އުޅަނދުފަހަރު ރާއްޖޭގައި ދުއްވާ ބަދަރުކުރުމަށް ހުއްދަ ދޫކުރުމާއި ޗާރޓަރ ލައިސަންސް ދޫކުރުން.\n4- ކަނޑައެޅޭ އުސޫލުތަކާއި އެއްގޮތަށް ފަތުރުވެރިކަމަށް ދޫކުރެވިފައިވާ ތަންތަނުގެ އެނދުގެ އަދަދު އިތުރުކޮށްދިނުން.\n5- ޓޫރިސްޓް ގައިޑްކަމުގެ ފާސްދޫކުރުމާއި އެކަމާއި ގުޅިގެން ކުރަންޖެހޭ ކަންތައްތައް ކުރުން.\n6- ފަތުރުވެރިންގެ ރަމްޒީ ކައިވެނިކޮށްދޭ ފަރާތްތަކަށް ދެވޭ ހުއްދަ ދޫކުރުން.\n7- އަލަށް ރަޖިސްޓްރީ ކުރެވޭ ހޮޓާ، ގެސްޓްހައުސް، ޓްރެވަލް އެޖެންސީ އަދި ޑައިވް ސްކޫލްގެ މަޢުލޫމާތު މޯލްޑިވްސް އިންލަންޑް ރެވެނިޢުއަށް އޮތޯރިޓީ އަށް އީމެއިލްގެ ޒަރީއާއިން އެންގުން.\n8- ރެޖިސްޓްރޭޝަން ޔުނިޓްގެ ލިޔެކިއުންތައް ބެލެހެއްޓުމާއި އިދާރީ މަސައްކަތް ކުރުން.\n9- އޮފީހުން ކުރިއަށް ގެންދާ ޚާއްސަ މަސައްކަތްތަކުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން ކަންތައްތައް ކުރުން.\n10- އޮފީހުން ކުރިއަށް ގެންދާ ޚާއްސަ މަސައްކަތްތަކުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން ކަންތައްތައް ކުރުން.ޓިމްސް ސިސްޓަމް އަދި ވެބްސައިޓަށް އަޅަންޖެހޭ މަޢުލޫމާތު އަޅައި ސިސްޓަމް އަޕްޑޭޓް ކުރުން.\n1- ސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއިއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 އޮކްޓޫބަރު 2021 ވާ އާދީއްތަ ދުވަހުގެ 14:00 ގެ ކުރިން، އީ-މެއިލް މެދުވެރިކޮށް [email protected] އަށެވެ.\nނޯޓް:އެޕްލިކޭޝަން އާއިއެކު ހުށަހަޅާ ހުރިހާ ޑޮކިއުމަންޓެއް އެއްފައިލް އަކަށް ޕީ.ޑީ.އެފް ކުރުމަށްފަހު މެއިލް ކުރައްވާއިރު މެއިލްގެ ސަބްޖެކްޓްގެ ގޮތުގައި މަޤާމުގެ ނަން ޖެއްސެވުން އެދެމެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އާއި ޕްރެޒެންޓޭޝަން އަދި އިމްތިހާނު އޮންނާނީ 04 އޮކްޓޯބަރ 2021 އާއި 18 އޮކްޓޯބަރ 2021 ޢާއި ދެމެދު މިނިސްޓްރީ އޮފް ޓޫރިޒަމްގައެވެ. އަދި މިމުއްދަތުގެ ތެރޭގައި އިންޓަރވިއު ނުބޭއްވޭނަމަ ކުރިމަތިލާ ފަރާތްތަކުގެ ތެރެއިން އިންޓަރވިއު ކުރަންޖެހޭ ފަރާތްތަކަށް މުއްދަތު ހަމަވުމުގެ ކުރިން އެކަން އެންގޭނެއެވެ.\nޕަބްލިޝްކުރި ގަޑި: 11:31\nސުންގަޑި: 03 އޮކްޓޫބަރު 2021 14:00


Hayyaru kuri meehunge therein 15 meehaku fiyavai enmen dhookollaifi | Mihaaru\nމާލޭގައި ހިންގި މާރާމާރީއެއް ފުލުހުން ތަހުގީގު ކުރަނީ-- ފޮޓޯ: މުހައްމަދު ޝަރުހާން/ މިހާރު\nހައްޔަރު ކުރި މީހުންގެ ތެރެއިން 15 މީހަކު ފިޔަވައި އެންމެން ދޫކޮށްލައިފި\n10 ނޮވެމްބަރ 2016 - 12:426comments\nމާލޭގައި އަނެއްކާވެސް މާރާމާރީތައް އިތުރުވާން ފެށުމާ ގުޅިގެން މިދިޔަ އަންގާރަ ދުވަހުގެ ރޭ ފުލުހުން ވަނީ ހާއްސަ އޮޕަރޭޝަނެއް ފަށާފަ އެވެ. އެ އޮޕަރޭޝަންގައި ފިނޭންސް މިނިސްޓްރީ ކައިރީީ ހުންނަ ސެންޓްރަލް ޕާކު ކެފޭ ބަލައި ފާސްކޮށް 25-30 މީހަކު ފުލުހުންގެ ބެލުމުގެ ދަށަށް ގެންދިޔަ އެވެ.\nފުލުސް އޮފީހުން މިއަދު ބުނީ ހައްޔަރުކުރި މީހުންގެ ތެރެއިން 15 މީހެއްގެ މައްޗަށް ތިން ދުވަހުގެ މުއްދަތު ޖަހާފައިވާ ކަމަށެވެ. އަދި ބާކީ ތިބި މީހުން ޝަރުތުތަކަކާ އެކު ދޫކޮށްލާފައިވާ ކަމަށް ވެސް ބުންޏެވެ. އެކަމަކު އެއީ ކޮން ޝަރުތުތަކެއް ކަމަށް ފުލުހުން ނުބުނެ އެވެ.\nމަންޒަރު ދުށް މީހުން ބުނި ގޮތުގައި މޫނުމަތި އަޅައިގެން ތިބި ފުލުހުން އެ މީހުން ހައްޔަރުކުރީ ތިން ވެހިކަލެއްގައި ގޮހެވެ.\nގިނަ ދުވަސްތަކަކަށް ފަހު މާލޭގައި މާރާމާރީގައި ހިންގާފައި ވަނީ މަރުތޭލާއި ފަތިބުރި އާއި ތޫނު ހަތިޔާރު ބޭނުންކޮށްގެންނެވެ. އިބްރާހިމީ މިސްކިތް ހުންނަ ސަރަހައްދުގައި ތިބި ގުރޫޕަކުން، ސައިކަލުގައި ދިޔަ ދެ މީހަކަށް ހަމަލާ ދިނުމަށް ފަހު ވަނީ ފިލައިފަ އެވެ. އަދި ޒަހަމްވި މީހުން ވެސް ވަނީ، އެ ސަރަހައްދަށް ފުލުހުން ދިއުމުގެ ކުރިން ގޮސްފަ އެވެ.\nއިތުރު ލިޔުންތައް ޕޮލިސް ގޭންގް ހަމަނުޖެހުން މާރާމާރީ


ނަމާދުގެ ރަކުއަތާ ގުޅޭ ޓުވީޓެއް ނުކުރާކަމަށް މަޖިލިސްގެ ރައީސް ވިދާޅުވެއްޖެ – DhiDaily\nނަމާދުގެ ރަކުއަތާ ގުޅޭ ޓުވީޓެއް ނުކުރާކަމަށް މަޖިލިސްގެ ރައީސް ވިދާޅުވެއްޖެ\nނަމާދުގެ ރަކުއަތުގެ މަދުކުރުމާ ގުޅޭ ވާހަކަތަކެއް މަޖިލީހުގެ ރައީސް، ރައީސް މުހައްމަދު ނަޝީދު ކުރައްވާފައިވާ ކަމަށް ބުނެ ދެކެވެމުން އަންނަ ވާހަކަތައް އެމަނިކުފާނު ދޮގުކުރައްވައިފަ އެވެ. އަދި އެމައްސަލަ ބެލުމަށް ކަމާބެހޭ ފަރާތަކައް ހުށަހަޅާނެކަމަށްވެސް ރައީސް ނަޝީދު ކުރެއްވި ޓްވީޓްގައި ބުނެފައިވެއެވެ.\nރައީސް ނަޝީދު ކުރެއްވި ޓުވީޓެއް ކަމަށް ބުނެ، މީސްމީޑިއާގައި ސްކްރީންޝޮޓެއް ވަނީ ދައުރުވެފައެވެ. ސްކްރީންޝޮޓްގައި ބުނެފައި ވަނީ ”ބައެއް ނަމާދުތަކުގެ ރަކުއަތްތައް މަދުކޮށްލުމުން ވެސް ސަރުކާރުގެ ގަވާއިދުގެ ތެރެއިން ނަމާދު ކުރެވިދާނެ“ ކަމަށެވެ. އަދި ”އެއްވެސް ނަމާދެއް ހަތް މިނިޓަށް ވުރެ ދިގު ނުވާނެ“ ހެން ކުރުން މިވަގުތަށް މުހިންމު ކަމަށް ވެސް އެ ސްކްރީންޝޮޓްގައިވެއެވެ.\nއެ ސްކްރީންޝޮޓް އާންމުވުމާ އެކީގައި ރައީސް ނަޝީދަށް ވަރަށް ބޮޑެތި ފާޑުކިޔުންތަކެއް މީސް މީޑިއާގައި އަމާޒުވިއެވެ. އެމަނިކުފާނާ ދޭތެރޭގައި ފިޔަވަޅު އަޅަން ވެސް ބައެއް މީހުން ގޮވާލިއެވެ.\nސަރުކާރުން ވަނީ އާ އާންމު ހާލަތުގައި ނަމާދު ޖަމާޢަތުގައި ކުރާއިރު އެއްވެސް ނަމާދެއް7މިނިޓަށް ވުރެ ދިގު ނުކުރަން އަންގާފައެވެ. އެކަމާއި ގުޅިގެން ރައީސް ނަޝީދު ކުރެއްވި ޓުވީޓެއް ކަމަށްބުނެ ޓުވީޓެއްގެ ފޮޓޯ ދައުރު ވަމުންދާއިރު ގިނަ ބައެއްގެ ފާޑުކިޔުން ވަނީ އެކަމަށް އަމާޒުވެފައެވެ.


Aafiya edhumah hukum fas kohfi\nވ. ރަކީދޫގެ ގެ އެއްގެ ތެރޭގައި ޒަހަމްތަކަކާއެކު މަރާލާފައި އޮއްވާ ފެނުނު މުހައްމަދު އިބްތިހާލުގެ މަރުގެ މައްސަލާގައި ދައުވާ އުފުލާފައިވާ އޭނާގެ މަންމަ އާފިޔާ މުހައްމަދުގެ މައްޗަށް ހުކުމް ކުރުން އާފިޔާގެ އެދުމުގެ މަތިން ފަސް ކޮށްފި އެވެ.\nއާފިޔާ އެކަމަށް އެދުނީ މިއަދު މި މައްސަލާގައި ހުކުމް ކުރުމަށް ބޭއްވި އަޑު އެހުމުގަ އެވެ. ކުރީގެ އަޑުއެހުންތަކުގައި އާފިޔާ ވަނީ ވަކީލަކާއެކު ކުރިއަށްދާން ބޭނުން ނުވާ ކަމަށް ބުނެފަ އެވެ. އެހެންވެ ހުލާސާ ބަޔާން އިއްވާފައި ވަނީ ދިފާއީ ވަކީލަކާ ނުލަ އެވެ.\nއެކަމަކު މިއަދު ބޭއްވި އަޑުއެހުމުގައި އާފިޔާގެ ފަރާތުން ވަނީ ވަކީލެއްގެ އެހީތެރިކަން މި މައްސަލައިގައި ބޭނުންވާ ކަމަށް ބުނެފައެވެ. އާފިޔާ އެ ގޮތަށް އެދުމުން ދައުލަތުން ވަނީ އޭނާގެ ވަކީލެއް ހަމަޖައްސައިދީފަ އެވެ. އެއީ އާމިނަތު ރުކުޝާނާ އިބްރާހިމެވެ.\nއާފިޔާގެ ފަރާތުން ވާހަކަ ދައްކަވަމުން ރުކުޝާނާ ވިދާޅުވީ މި މައްސަލާގައި އާފިޔާ ބޭނުން ވަނީ މައްސަލައިގައި ހިމެނޭ ހުރިހާ ލިޔެ ކިޔުންތައް އަލުން ދިރާސާ ކުރުމަށް ފަހު މައްސަލައިގެ ހުލާސާ ބަޔާން އިއްވަން ކަމަށެވެ. އެހެން ކަމުން އޭނާ އަށް އެ ފުރުސަތު ދީ މައްސަލައިގެ ހުކުމް ކުރުން ފަސްކޮށްދިނުމަށް ވަނީ އެދިފަ އެވެ.\nރުކްޝާނާ ވިދާޅުވީ މި މައްސަލައިގެ ހުރިހާ ލިޔެ ކިޔުމެއް ދިރާސާކޮށް އަދި އާފިޔާ އާއި މާފުށީ ޖަލުގައި ބައްދަލުކޮށް މި މައްސަލަ އާއި ގުޅިގެން މަޝްވަރާތަކެއް ކުރުމަށް 10 ދުވަހުގެ މުއްދަތެއް ބޭނުންވާ ކަމަށެވެ.\nގާޒީ ވަނީ ދައުލަތުން ބޭނުންވާ ގޮތްވެސް އޮޅުން ފިލުވާފަ އެވެ. ދައުލަތުން ބުނީ މި މައްސަލާގައި އަލުން ވަކީލަކާއެކު ކުރިއަށް ދިޔުމަށް އާފިޔާއަށް ގާނޫނީ ގޮތުން އެއްވެސް ހުރަހެއް ނެތް ކަމަށެވެ. އެހެން ކަމުން 10 ދުވަސް ދިނުމަށް އިއުތިރާޒެއް ނެތް ކަމަށެވެ. އޭގެ ފަހުން ގާޒީ ވަނީ މި މައްސަލައިގެ ހުކުމް އިއްވުން ފަސްކޮށްފަ އެވެ.\nއުމުރުން އެންމެ ތިން އަހަރުގެ މުހައްމަދު އިބްތިހާލު މަރާލި މައްސަލާގައި އާފިޔާގެ މައްޗަށް ދެ ދައުވާއެއް ވަނީ އުފުލާފަ އެވެ. އެއީ ގަސްދުގައި ކުއްޖަކު މަރާލުމުގެ ދައުވާ އާއި އަމުރަށް ނުކިޔަމަންތެރިވުމުގެ ދައުވާ އެވެ. މި ދެ ދައުވާއަށް މިހާރު އާފިޔާ އިންކާރު ކުރެ އެވެ. ނަމަވެސް ޝަރީއަތް ފެށުމުގެ ކުރިންނާއި ޝަރީއަތުގެ މަޖިލީހުގައި މީގެ ކުރިން ދައުވާއަށް އިއުތިރާފުވެފައިވެ އެވެ.\nއިބްތިހާލު: މަރުވެފައި އޮތްވާ ފެނުނީ ބޮޑެތި ޒަހަމްތަކަކާއެކު --\nމިއަދުގެ ޝަރީއަތް ނިންމާލަމުން ގާޒީ ވިދާޅުވީ އަމުރަށް ނުކިޔަމަންތެރިވުމުގެ ދައުވާ އަކީވެސް މި މައްސަލަ އާއި ގުޅިގެން އުފުލާފައިވާ ދައުވާއެއް ކަމަށްވާތީ ދެ ދައުވާއަށްވެސް ހުކުމް ކުރުން އެއް ދުވަހު ކުރިއަށް ގެންދަން ނިންމާފައިވާ ކަމަށެވެ. އަދި ހުކުމް މަޖިލިސް 10 ދުވަސް ފަހުން ބާއްވާނެ ކަމަށް ވިދާޅުވި އެވެ.\nމި މައްސަލައިގެ ހުލާސާ ބަޔާން އިއްވުމަށް މިދިޔަ ފެބްރުއަރީ މަހުގައި ބޭއްވި ޝަރީއަތުގެ މަޖިލީހުގައި ގާޒީ ވަނީ ވަކީލަކާއެކު ކުރިއަށްދާން ބޭނުންތޯ ސުވާލު ކޮށްފަ އެވެ. ނަމަވެސް އާފިޔާ އޭރު ބުނީ ވަކީލަކު ބޭނުން ނުވާ ކަމަށެވެ.\nމި މައްސަލާގައި އެންމެ ފަހުން ބޭއްވި އަޑު އެހުމުގައި ދައުލަތުގެ ވަކީލް ވިދާޅުވީ އާފިޔާ ތަހުގީގު މަރުހަލާގައި ވެސް ބަންދު މަޖިލީހުގައި ވެސް އަދި ޝަރީއަތުގައި ވެސް އިބްތިހާލަށް އަނިޔާކޮށް މަރާލި ކަމަށް އެއްބަސްވެފައިވާ ކަމަށެވެ. އެ އިއުތިރާފަކީ ރުޖޫއަ ކުރެވޭނެ އިއުތިރާފެއް ނޫން ކަމަށް ވަކީލް ވިދާޅުވި އެވެ.\nއޭގެ ސަބަބެއް ކަމަށް ވިދާޅުވީ އާދަމް ދަރިއެއްގެ ހައްގު އެކުލެވޭ ކަމެއްގައި ވެވޭ އިއުތިރާފަކީ ރުޖޫއަ ނުކުރެވޭނެ އިއުތިރާފެއް ކަމަށް އިސްލާމީ ޝަރީއަތުގައި އޮތުމެވެ. އަދި އާފިޔާ ވެފައިވާ އިއުތިރާފަކީ ހުރިހާ އިޖުރާއަތެއް ފުރިހަމަވެ، އެއްވެސް ނުފޫޒެއް ނެތި ވެފައިވާ އިއުތިރާފެއް ކަމަށް ވެސް ވަކީލް ފާހަގަ ކުރެއްވި އެވެ.\nދައުލަތުގެ ވަކީލް ވިދާޅުވި ގޮތުގައި އާފިޔާ އިއުތިރާފު އަނބުރާ ގެންދިޔަ ނަމަވެސް އޭނާގެ އިއުތިރާފު ބަޔާން ވަނީ މި މައްސަލާގައި މަހުލަރު ކުރެވިފައި ކަމަށާއި އަދި އެއަށް ބާރުދޭ ހެކިތައް ވެސް ދައުލަތުން ހުށަހަޅާފައިވާ ކަމަށެވެ. ދައުލަތުގެ ފަރާތުން މި މައްސަލާގައި ގިނަ ޝަފަވީ އަދި ކިތާބީ ހެކި ހުށަހެޅި އެވެ. އެ ހެކިތަކާ ގުޅޭ ގޮތުން ދައުލަތަށް ފާހަގަވި ކަންކަން ވެސް ތަފްސީލް ކޮށްދީފައިވެއެވެ.\nއެގޮތުން އާފިޔާ، އެހެން ދަރިންނާ އިބްތިހާލު ތަފާތު ކުރާ ކަމާއި އަނިޔާކުރާކަން އެނގޭ، އޭނާގެ އަވަށްޓެރިންނާއި ރައްޓެހިން ހެކި ބަސް ދީފައިވާކަން ވަކީލް ފާހަގަ ކޮށްފައިވެއެވެ.\nއާފިޔާ އިބްތިހާލު އުރައިގެން: އިބްތިހާލަށް އަނިޔާކުރި ކަމަށް އާފިޔާ ކުރިން ވަނީ އެއްބަސްވެފައި --\nއާފިޔާގެ ނަފްސާނީ ބަލި ހުރިތޯ ބެލުމަށް ޓެސްޓްތަކެއް ވެސް ހެދި އެވެ. ޑރ. ނާޒް ހެދި އެ ޓެސްޓްތަކުން ދައްކާ ގޮތުގައި އަމިއްލަ އިހްތިޔާރު ގެއްލޭ ފަދަ ނަފްސާނީ ބައްޔެއް އާފިޔާގެ ނެތެވެ. ނަމަވެސް ޑިޕްރެޝަން އާއި އެންޒައިޓީ އަދި ރުޅި ކޮންޓްރޯލް ނުވުން ފާހަގަކޮށްފައިވެއެވެ. އެކަމަށް ބޭސް ވެސް ދިނެވެ. ޑރ. ނާޒް ފާހަގަ ކުރައްވާ ގޮތުގައި އޭނާ އިބްތިހާލަށް އަނިޔާ ކޮށްފައިވަނީ އަމިއްލަ އިހްތިޔާރުގަ އެވެ.\nމިކަންކަން މިހެން ހުރުމުން އާފިޔާގެ މައްޗަށް ކުށް ސާބިތުވާ ކަމަށް ގަބޫލު ކުރާ ކަމަށް ދައުލަތުގެ ވަކީލް ވިދާޅުވި އެވެ. ދައުލަތުގެ ވަކީލް ވިދާޅުވީ މިއީ އިސްލާމީ ޝަރީއަތުގައި ހައްދު ކަނޑައެޅިފައިވާ ކުށަކަށްވާއިރު އެ ކުށް ސާބިތުވުމަށް އިސްލާމީ ޝަރީއަތުގައިވާ ރުކުންތައް ވެސް މި މައްސަލާގައި ފުރިހަމަވާ ކަމަށެވެ. އެގޮތުން އިބްތިހާލަކީ ލޭ ހަލާލު މީހެއް ނޫން ކަމާއި އޭނާ މަރުވީ އާފިޔާ ދިން އަނިޔާތަކުގެ ސަބަބުންކަން ސާބިތުވާ ކަމަށެވެ. އަދި އިބްތިހާލު މަރާލުމުގެ ނިޔަތް އާފިޔާގެ އޮތްކަން އެނގޭ ކަމަށް ވެސް ވިދާޅުވި އެވެ.\nގާނޫނުލްއުގޫބާތުގެ ފަސްވަނަ މާއްދާގައި ބުނަނީ ގުރުއާނުގައި ހައްދު ކަނޑައެޅިފައިވާ ކުށެއް މީހެއްގެ މައްޗަށް ސާބިތުވެއްޖެނަމަ، އިސްލާމީ ޝަރީއަތުގެ އަސްލުތަކާ އެއްގޮތްވާ ގޮތުގެމަތިން މި ގާނޫނާއި ގުރުއާނުގައި ކަނޑައެޅިފައިވާ އުގޫބާތް އެ މީހެއްގެ މައްޗަށް ކަނޑައަޅަންވާނެ ކަމަށެވެ. އިސްލާމީ ޝަރީއަތުގައި އާފިޔާގެ ކުށަށް އޮތް އަދަބަކީ މަރުގެ ދިޔަ އާއި ކައްފާރާ އެވެ. ދައުލަތުގެ ވަކީލް ވިދާޅުވީ އާފިޔާގެ މައްޗަށް އެ މާއްދާގެ ދަށުން އަދަބު ކަނޑައެޅޭ މިންވަރަށް އެއްވެސް ޝައްކެއް ނެތް މިންވަރަށް މި މައްސަލަ ދައުލަތަށް ސާބިތުކޮށް ދެވިފައިވާ ކަމަށެވެ.\nއެހެންނަމަވެސް އެއްވެސް ޝައްކެއް މިންވަރަށް ސާބިތުވާ ކަމަށް ގާޒީއަށް ގަބޫލު ނުކުރެވޭނަމަ ގާނޫނު އަސާސީގެ 51 ވަނަ މާއްދާގައި ބުނާ އެކަށީގެންވާ މިންވަރަށް ސާބިތުވާ ކަމަށް ގަބޫލު ކުރެވޭނަމަ ތައުޒީރީ އަދަބެއް ކަނޑައެޅުމުގެ ބާރު ވެސް އޮންނާނެ ކަމަށެވެ. ތައުޒީރީ އަދަބުގެ ގޮތުގައި އާންމުކޮށް ދެނީ ޖަލު ހުކުމެވެ. މި ކުށަށް އޮންނާނީ 10 އަހަރުގެ ޖަލު ހުކުމެކެވެ.


STELCO Ge Mashroouthakugai Massakkai Kuraane Dhivehin Hoadhanee - Vaguthu\nސްޓެލްކޯގެ މަޝްރޫތަކުގައި މަސައްކަތް ކުރާނެ ދިވެހިން ހޯދަނީ\nސްޓޭޓް އިލެކްޓްރިކް ކޮމްޕެނީ (ސްޓެލްކޯ) އިން ހިންގާ މަޝްްރޫތަކުގައި މަސައްކަތް ކުރާނެ ދިވެހިން ހޯދަން އިއުލާނުކޮށްފިއެވެ.\nސްޓެލްކޯއިން ކުރި އިއުލާނެެއްގައި ވަނީ އެކުންފުނިން ރާއްޖެގެ އެެކި ކަންކޮޅުތަކުގައި ހިންގާ މަޝްރޫތަކުގައި މަސައްކަތްކުރުމަށް ކޮންޓްރެކްޓު އުސޫލުން މަސައްކަތް ކުރަން ބޭނުންވާ ދިވެެހިނަށް އެެ ފުރުސަތު ހުޅުވާލާފައިވާކަމަށެވެ. އެގޮތުން މި ފުރުސަތު ދެެވޭނީ އުމުރުން 18 އަހަރާއި 48 އަހަރުގެ އަސާސީ ފެންވަރުގެ ތައުލީމް ހުރި ފަރާތްތަކަށް އެކަނި ކަމަށް އެ އިއުލާނުގައި ވެއެވެ.\nއެކުންފުނިން ހިންގާ މަޝްރޫތަކުގައި މައިގަނޑު ގޮތެއްގައއި ކުރަން ޖެހޭ މަސައްކަތްތަކާއި، ކަރަންޓު ކޭބަލް ވަޅުލުން ފަދަ މަސައްކަތްތައް މި އެއްބަސްވުމުގެ ދަށުން ކުރަން ޖެހޭނެ ކަމަށް ސްޓެލްކޯ އިން ވަނީ ހާމަކޮށްފައެެވެެ.\nސްޓެލްކޯގެ އޮފިޝަލަކު "ވަގުތު" އަށް ވިދާޅުވީ މި މަޝްރޫތައް ދިވެހިން ބައިވެެރިކޮށްގެން ކުރިއަށް ގެންދިއުމުގެ މައިގަނޑު ބޭނުުމަކީ ވަޒީފާ ގެއްލިފައިި ތިބި ދިވެހިންނަށް އެ ފުރުސަތު ފަހިކޮށްދިނުން ކަަމަށެެވެެ.\nމިހާރު ފެެތުރެމުން އަންނަ ކޮވިޑް-19 އާއި ގުޅިގެން ގިނަ ބައެއްގެ ވަޒީފާ ގެއްލިފައިވާކަން ފާހަގަކުރައްވާ އޭނާ ވިދާޅުވީ މި މަޝްރޫތަކުގައި މަސައްކަތް ކުރުމުގެ ފުރުސަތު މި ދަނޑިވަޅުގައި ދިވެހިންނަށް ދިނުމަކީ ނުހަނު ބޭނުންތެރި ކަމެއް ކަމަށެވެ.\nދެން ލިބޭ ކަރަންޓްބިލާއި ފެންބިލުން ސްޓެލްކޯއިން ޑިސްކައުންޓް ދޭނެ\nޖެނުއަރީ 3, 2021 15:14\nކޮންތާކުން ތި އިއުލާން ފެންނާނީ


SunOnline: Morocco anehnun hoadhan gulhanee Mabrook ah, Vidhaalhuvee majalah kuraa varu kameh nooney\nމޮރޮކޯ އަންހެނުން ހޯދަން ގުޅަނީ މަބުރޫކަށް، ވިދާޅުވީ މަޖަލަށް ކުރާވަރު ކަމެއް ނޫނޭ\nމުހައްމަދު މުޒައްޔިން ނާޒިމް 24 Feb 2021, 13:43\nނޫސްވެރިންގެ ބައްދަލުވުމުގައި މަބްރޫކު ވާހަކަ ދައްކަވަނީ --- ފޮޓޯ/ އެންއޯއީސީ\nމޮރޮކޯ އަންހެނުންތަކެއްގެ ފޮޓޯއާއެކު ރޭ ޝޯޝަލް މީޑިއާގައި ޕޯސްޓަރެއް ދައުރުވެ އެތައް ސަތޭކަ ބަޔަކު ރަނގަޅަށް ވެސް އޭގެ މަޅީގައި ޖެހިއްޖެ އެވެ. އެ ޕޯސްޓަރަކީ "މޮރޮކޯ"ގެ މުސްލިމް ޒުވާން އިއްފަތްތެރި އަންހެނުންނާ ކައިވެނި ކުރަން ބޭނުން ދިވެހިންނަށް ހުޅުވާލާފައި އޮތް ދައުވަތެކެވެ.\nއަންހެނުންގެ ފޮޓޯ ޖަހައި އެއިން ކޮންމެ އަންހެނަކަށް އޮތީ ކޯޑެއް ވެސް ދީފަ އެވެ. އަދި އެ މީހުން "ވިއްކާލާ" އަގުތައް ހުރީ ޕެކޭޖްކޮށް ޖަހައިފަ އެވެ.\nއިތުރު މައުލޫމާތު ހޯދުމަށް ދެ ނަމްބަރެއް ޖަހާފައި އޮތެވެ. އެތަނުން އެއް ނަންބަަރުން ގުޅޭނީ ރައީސް އޮފީހުގެ ތަރުޖަމާނު މަބްރޫކް އަޒީޒާ އެވެ. އެއީ އޭނާގެ ނަމްބަރެވެ. އަނެއް ނަންބަރަކީވެސް މަބްރޫކުއާއެކު ރައީސް އޮފީހުގެ މަސައްކަތް ކުރާ މުވައްޒަފެއްގެ ނަންމަބަރުކަމަށްވެ އެވެ.\nއެ ޕޯސްޓަރު ދުން ޖަހާފައި އާންމުން ތެރޭ ހިނގައި ގަތުމާ އެކު ބިޒީވީ މަބުރޫކުގެ ފޯނެވެ. އޭނާއަށް 170 އަށް ވުރެ ގިނަ ކޯލު މީހުން ކުރީ މޮރޮކޯ އަންހެން ވެރިންނާ ކައިިވެނި ކުރާށެވެ. އެންމެން ހީކުރީ އަސްލުވެސް ޕޯސްޓަރުގައި ޖަހާފައި އޮތީ ކައިވެނި ކޮށްދޭ އެޖެންޓުގެ ނަމްބަރު ކަމަށެވެ.\n"އިއްޔެ ހަވީރު އޮފީސް ނިންމާފައި ގެއަށް އައިއިރު ނުދަންނަ ނަންބަރަކުން ގުޅަނީ މޮރޮކޯ އަންހެން ކުދިން ހޯދުމަށް. އޭރު ނޭނގެ ކިހިނެތް ކަމެއް ވެގެން މިއުޅެނީ، ހީކުރީ ޕްރޭންކެއް ކަމަށް،" މަބްރޫކު "ސަން"އަށް ވިދާޅުވި އެވެ.\nމަބްރޫކު ވިދާޅުވީ، ވެގެން އުޅޭ ގޮތް ސާފުވީ ރަށްޓެއްސަކު އޭނާއަށް ގުޅާފައި، އެ އިސްތިހާރުގައި އޭނާގެ ނަންބަރު ޖަހާފައި އޮތް ކަމަށް ބުނުމުންނެވެ. އެކަންވީ ހީކުރި ވަރަށް ވުރެ ބޮޑު "ޕްރޭންކް"އަކަށެވެ.\nމޮރޮކޯ އަންހެނުންނާ ކައިވެނި ކުރުމަށް އަގުތަކާއެކު ދައުވަމުންދިޔަ ޕޯސްޓް\nމަބްރޫކް ވިދާޅުވީ ސަމާސާއަކަށް ހަދައިގެން ކޮންމެ ބަޔަކު ކުރި ކަމެއް ނަމަވެސް އެއީ ބަލައިގަނެވޭނެ ކަމެއް ނޫން ކަމަށެވެ. އެއީ އެ ނިޔަތުގައި ކުރާ ކަހަލަ ކަމެއް ނޫން ކަމަށާއި މުޅި ދުނިޔޭގައި ވެސް އިންސާނީ ވަގުފާރީގެ އަމަލުތައް ފުޅާވެ، ސީރިއަސް ވަމުން އަންނަކަމަށް އޭނާ ވިދާޅުވި އެވެ.\n"މިއީ ސަމާސާކުރުމަށްވުރެވެސް ސީރިއަސް މައްސަލައެއް. އަންހެނުން ވަގުފާރި ކުރުމަކީ ވަރަށް ބޮޑު މައްސަލައެއް،" މަބްރޫކު ވިދާޅުވި އެވެ.\nކުޑަ އަންހެން ކުދިން ވަގަށް ނަގައިގެން ވިއްކުމާއި މަޖުބޫރުން އަންހެނުން ފައިސާ ދީގެން ކައިވެނިކުރުވަމުންދާ މައްސަލައަކީ ބޮޑު މައްސަލައެއްގެ ގޮތުގައި އޭނާ ފާހަގަ ކުރެއްވި އެވެ. އަދި އެކަމަށް ހުރިހާ އެންމެން ހޭލުންތެރިވާން ޖެހޭ ކަމަށްވެސް އޭނާ ވިދާޅުވި އެވެ.\n"އަޅުގަނޑަށް އިއްޔެ އާއި މިއަދު 170 ކޯލް އައިމާ މިއިން މި އެނގެނީ މިގައުމުގައިވެސް މިކަން ފުޅާވެފައިވާ މިންވަރު،" މަބްރޫކު ވިދާޅުވި އެވެ.\nއެގޮތަށް ގުޅާ ބައެއް މީހުންގެ ބުނާ ގޮތުގައި އެމީހުން ތިބީ ކިތަންމެ ބޮޑު އަގެއް ދީގެންވެސް އެކަން ކުރަން ތައްޔާރަށް ކަމަށް މަބްރޫކު ވިދާޅުވި އެވެ.\nމަބްރޫކު އެދިވަޑައިގެންނެވީ، އެކަން ސަމާސާއަކަށް ނަހަދައި، އެ މައްސަލަ ހައްލުކުރުމަށް އެންމެ މައްސަކަތް ކުރުމަށެވެ.\nރާއްޖޭގައި ވެސް މިހާރަށް ވުރެން ބޮޑަށް މުޖުތަމައު ހޭލުންތެރިވާންވެފައި އޮތް ކަމަށް މަބްރޫކް ވިދާޅުވި އެވެ. އަވަށްޓެރި ބައެއް ގައުމުތަކަށް ގޮސް އެ އާއިލާއަކަށް ނުވަތަ އަންހެން މީހާއަށް ފައިސާކޮޅެއް ދީގެން ކައިވެނިކޮށްގެން ރާއްޖެ ގެނައުމަކީ ވެސް އިޖުތިމާއީ މައްސަލަތަކުގެ ތެރޭގައި ހިމެނޭ ކަމެއް ކަމަށް މަބުރޫކް ވިދާޅުވި އެވެ.\nމަބުރޫކު ވިދާޅޫވީ މކަން މަޖަލެއް ނޫން ކަމަށެވެ. މިކަހަލަ ހަޑިހުތުރު ކަންކަން ކުރުން އެއީ ސީރިއަސް ކަމެއް ކަމަށެވެ.\nނިޝާންގެ ދަރިފުޅު އަދިވެސް ހުރީ ބިރުވެރިކަމެއްގެ ތެރޭގައި\nފިޝަރީޒް ސައިންސް ފޮތް ލިޔުއްވި ޑރ. ރިޔާޒް، ނަމޫނާއެއް\nބަޔާން ނުކުރެވޭ އުދާސްތަކެއް، ބޭނުންވަނީ ދީލަތި އެހީ


Dho?! Kurafi dheke biru ganna firihenun varah gina\nކުރަފި ދެކެ ބިރުގަންނަ ފިރިހެނުން ވަރަށް ގިނަ\nކުރަފި ދެކެ ބިރުގަނޭހޭ އެހީމާ އާއެކޭ ބުނި ފިރިހެނުންގެ އަދަދު އަންހެނުންނަށްވުރެ ގިނަ އެވެ. އެއްބަޔަކު ގަންނަ ލަދުން ބިރެއް ނުގަނެއޭ ކިޔައި ދޮގު ހެދިޔަސް، އަސްލު ވަރަށް ބިރު ގަނެ އެވެ. އަނެއް ބަޔަކު ބުނަނީ ބިރަށް ވުރެ ބޮޑަށް ގަންނަނީ ފަކުރު ކަމަށެވެ.\nއަނެއް ބަޔަކީ ކުރައްޕެއް ފެނުނަސް ބިރުން އުޅޭ މީހުންނެއް ނޫނެވެ. އެކަމަކު އުދުހެން ފަށައިފި ނަމަ ހަޅޭއްލަވަމުން ދުވެ ފިލަ އެވެ. ގިނަ މީހުން ކުރަފި ދެކެ ބިރުގަންނަނީ ވެސް އެ އުދުހޭތީ އެވެ.\nމި ސޫފި ދެކެ ބިރުގަންނަނީ މާބޮޑު ގެއްލުމެއް އެއަށް ދެވޭނެތީއެއް ނޫނެވެ. ކުރައްޕަކީ މީހުންގެ ގައިން ލޭ ބޯ ސޫއްޕެއް ނޫނެވެ. ވަރަށް ބޮޑަށް ބަނޑުގައި ވެފައި އޮތިއްޔާ ނޫނީ ދަތެއް ވެސް ނާޅާނެ އެވެ. ކުރައްޕަކީ އެއިން ސަލާމަތްވާން އުނދަގޫ އެއްޗެއް ވެސް ނޫނެވެ. އެކަމަކު ވެސް ކުރަފި ދެކެ ބިރު ގަންނަ މީހުން އެހާ ގިނައީ ކީއްވެހެއްޔެވެ؟ ކޮންމެ ކަމެއްގައި ވެސް ބިރު ކުޑަ ކަމަށް ނަންވެފައި އޮންނަ ފިރިހެނުންގެ ތެރޭގައި ވެސް މި ދެކެ ބިރު ގަންނަ މީހުން ހާދަ ގިނަ އެވެ.\n"ސީދާ ބުނާކަށް ނޭނގޭ ކީއްވެކަމެއް ކުރަފި ދެކެ ބިރުގަންނަނީއެއް. އެކަމަކު ކުރައްޕެއް ގެއިން ފެނިއްޖެޔާ އަވަހަށް ނުކުމެގެން ދަން. އެ ކުރަފި މަރާލާފައި ބޭރަށް ނުނެރެނީސް ނުކެރޭނެ ގެއަށް ވަންނާކަށް. އަނދިރިކޮށް ހުންނަ ގުދަން ކަހަލަ ތަންތަނަށް ނުވަންނަނީ ވެސް އެހެންވެ،" ކުރަފި ދެކެ ބިރުގަންނަ ފިރިހެނަކު ބުންޏެވެ.\nކުރަފި ދެކެ ބިރުގަތުމަކީ ލަދުގަންނަންވީ ކަމެއް ނޫނެވެ. އެއީ ފޯބިއާއެކެވެ. އެއަށް ކިޔަނީ ކޮކްރޯޗް ފޯބިއާ ނުވަތަ ކަޓްސަރިޑަފޯބިއާ އެވެ. މި ފޯބިއާ ހުންނަ މީހުން އަބަދުވެސް ތިބޭނީ ކުރައްޕެއް ފެނިދާނެ ކަމަށް ބިރުންނެވެ. ބައެއް މީހުން އުމުރުން ކިތަންމެ ބޮޑުވިޔަސް ކުރަފި ދެކެ ބިރުގަންނަނީ ކުރައްޕާ ގުޅުންހުރި ކޮންމެވެސް ހާދިސާއެއް އުމުރުގެ ކޮންމެވެސް ހިސާބެއްގައި ހިނގާފައި ހުރުމުން ކަމަށްވެ އެވެ.\nމި ފޯބިއާ ހުންނަ މީހުންގެ ފަރާތުން ފެންނަ ބައެއް އަލާމާތްތައް.\n- ކުރައްޕެއް ފެނިއްޖެ ނަމަ ބިރުން މުޅި މީހާ ހުއްޓުންއެރުން\n- ކުރަފި ފެނުމުން ބިރުން ރޮއެ ހަޅޭއްލެވުން\n- ބޯ އަނބުރައި، ކަކުލު ހުޅުން ބާރު ދޫވެ، އަނބުރައިގަތުން\n- ހިތް ތެޅުން އެތައް ގުނައަކަށް އިތުރުވުން\n- ނޭވާ ކުރުވެ ނޭވާ އަވަސްވުން\n- ޕެނިކް އެޓޭކް ކުރިމަތިވުން\nމި ބިރުން އަރައިގަންނާނީ ކިހިނެއް؟\nކުރަފި ދެކެ ބިރުގަންނަ އެތައް ބަޔަކަށް މިހާތަނަށް މި ބިރުން އަރައިގަނެވިއްޖެ އެވެ. މި ފޯބިއާ އިން އަރައިގަންނަން ހާއްސަ އެތައް ތެރަޕީއެއް ވެސް އެބަހުއްޓެވެ. އެންމެ ގިނަ ބަޔަކަށް ކަމުދިޔައީ އެކްސްޕޯޝާ ތެރަޕީ އެވެ.\nއެކްސްޕޯޝާ ތެރަޕީ އަކީ ކުރަފީގެ ފޮޓޯއަށް ބަލައި، މަރުވެފައި ހުންނަ ކުރަފީގެ ފޮޓޯ ނަގައި، މަރުވެފައި ހުންނަ ކުރަފީގައި އަތްލައި އަދި ކުރަފި ހުންނަ ތަންތަނުގައި އުޅެން މަޑުމަޑުން އާދަކުރުމެވެ. މިއީ ވަރަށް ކާމިޔާބު ތެރަޕީއެއް ކަމަށްވެ އެވެ. ކުރަފިދެކެ ގަންނަ ބިރު ކަނޑުވަން ސައިކޯތެރަޕީ ވެސް ނެގިދާނެ އެވެ.


BREAKING NEWS: Covishield Vaccine Ge Dhevana Dose Jahan Appointment Dhookuran Ninmaifi - Vaguthu\nކޮވިޝީލްޑް ވެކްސިންގެ ދެވަނަ ޑޯޒް ޖަހަން އެޕޮއިންޓްމެންޓް ދޫކުރަން ނިންމައިފި\nކޮމިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކުގެ ތެރެއިން ދެވަނަ ޑޯޒް ނުޖެހިތިބި ފަރާތްތަކަށް އެޕޮއިންޓްމަންޓް ދީގެން ވެކްސިން ޖަހަން4ޖުލައި 2021 ގައި ފަށައިގެން ކުރިއަށް ގެންދަން ނިންމައިފިއެވެ.\nއެޗްޕީއޭ އިން ދެންމެ ވިދާޅުވީ ވެކްސިން ޖެހުމަށް އެޕޮއިންޓް ދެމުންގެންދާނީ ފުރަތަމަ ޑޯޒް ޖެހި ތަރުތީބުން ކުރިން ޖެހި މީހުންނަށް އިސްކަންދީގެން ކަމަށް އެޗްޕީއޭ އިން ވިދާޅުވިއެވެ.\nމިގޮތުން 2021 ވަނަ އަހަރުގެ ފެބްރުއަރީ މަހު ކޮމިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކަށް4ޖުލައި 2021 ވަނަ ދުވަހު ވެކްސިން ޖެހުމަށް އެޕޮއިންޓްމަންޓް ހެއްދުމަށް އެޗް.ޕީ.އޭއިން ގުޅަމުންދާނެކަމުގައި އެޗްޕީއޭ އިން ވިދާޅުވިއެވެ.\nއެޕޮއިންޓްމަންޓް ލިބޭ ހުރިހާ ފަރާތްތަކުންވެސް ކަނޑައެޅިފައިވާ ސެންޓަރަށް ގަޑިއަށް ވަޑައިގެން ދެއްވުމަށް ސަމާލުކަން ދެއްވުމަށް ވެސް އެޗްޕީއޭ އިން އެދެއެވެ.\nކޮވިޝީލްޑްގެ ދެ ވަނަ ޑޯޒް މިފަހަރު ދޭން ހަމަޖެހިފައިވަނީ ހަމައެކަނި އެޕޮއިންޓްމަންޓު ހަދައިގެން ކަމަށް ވެސް އެޗްޕީއޭ އިން ވިދާޅުވިއެވެ.\nކޮވިޝީލްޑް ވެކްސިންގެ ދެވަނަ ޑޯޒް ޖަހައިދޭނީ އެޕޮއިންޓްމެންޓް ހަދައިގެން ކަމަށް އެޗްޕީއޭ އިން ބުނި ނަމަވެސް ކޮވިޝީލްޑް ދެވަނަ ޑޯޒް ދިނުމަށް ރާއްޖެ އަށް މިހާރު ގެނެސްފައި ވަނީ ކިހައި އަދަދެއްގެ ވެކްސިނެއް ކަމެއް އެޗްޕީއޭ އިން ހާމައެއް ނުކުރެއެވެ.\nކޮވިޝީލްޑް ވެކްސިން އަލުން ޖަހަން މިފަށަނީ ވެކްސިންގެ އެއްޑޯޒް ގިނަ ބަޔަކަށް ދިން ފަހުން ވެކްސިން ރާއްޖެ އިން ހުސްވެ، އެތައް ބަޔަކަށް ވެކްސިން ނުޖެހި ގިނަ ދުވަސްތަކެއް ފަހަނައަޅައި ދިޔަފަހުންނެވެ. ކޮވިޝީލްޑް ވެކްސިންގެ ފުރަތަމަ ޑޯޒް ޖެހި ފަހުން ވެކްސިން ނުލިބިގެން ވެކްސިން ނުޖެހިފައި ލައްކައަކައަށްވުރެ ގިނަ މީހުން އެބަތިއްބެވެ.\nޖުލައި 4, 2021 00:56\nކީ ކުރަން ޖަހާ އެއްޗެއް .. ބޭކާރު އެއްޗެއް.. އކަކުވެސް އެޕޮއިންޓްމަންޓް ހައްދާނެކަމެއްނެތް!!!\nޖުލައި 4, 2021 01:00\nކީކުރަން ބޭކާރު އެއްޗެއް ޖަހާކަށް! 😡\nޖުލައި 4, 2021 02:56\nބޭކާރު އެއްޗެއް ފައިދާއެއްނެތް އެއްޗެއް ސަރުކާރު ގަބޫލުނުކުރާ އެއްޗެއް މީހުންގެ މެދުގައި މަގުބޫލުކަމެއްނެތް ވެކުސިނެއް ތިޔަށްވުރެ މާ ފައިދާވާނެ ފައިވާނަށް ނާރާ ހުސްފަޔާ ރައީސް އޮފީހުގެ ކުރިމަތީ ހިނގިޔަސް..\nޖުލައި 4, 2021 05:56\nމި ކެރަފާއިޒުރޭލު ނަސީމަކީ މަކަރާ ދޮގު ނުލަފާ ކަންދައްކާނެމޭކިފައި މިތަނައް ލީބޮޑުފަންޏެއް ؟ދެންއޮތީ ބާކީ ދެއަހަރު؟ ދެންތި ބައި މީހުން މިގައުމުގެ ރައްޔަތުން ވޯޓެއްނުދޭނެ؟ ބަލަޖިންސީ ފުރައްސާރަކުރިކަމްބުނާ އަލީ ވަހީދު މިހިރީއަދުލުވެރިކަން؟ ހިޔާނާތްތެރިން ވެންޓިލޭޓަރުގެ ބައިބެރިންކޮބައި؟ މިހެންވެ ދެހާސްތޭވީސް ޓާޓާއޭ ހަޒާނާކޮޑައްލާގެން ބަޗާއޯ؟؟\nޖުލައި 4, 2021 08:05\nކޮން ދުވަހަކު ބާ ރާއްޖެއަށް ކޮވިޝީލްޑް ވެކްސިން ގެނައީ ކުރިން ނެތް އެއްޗެއް ލިބުނީ! ލޮލް


Bodubeybe Rajiv ge kuhli marun Ranbir hiihalaakuvefai\nބޮޑުބޭބެ ރަޖީވްގެ ކުއްލި މަރުން ރަންބީރު ހިތްހަލާކުވެފައި\nރަޖިވް އަދި ރަންބީރު\nކަޕޫރު އާއިލާގެ ހުރިހާ އެންމެންގެ ތެރެއިން ވެސް ރަޖީވް ކަޕޫރު (ޗިމްޕޫ) އާ އެންމެ ގާތް ގުޅުމެއް އޮތީ އޭނާއަށް ބޮޑުބޭބެ ކިޔާ ރަންބީރު ކަޕޫރާ އެވެ.\nރަޖީވަކީ ވަރަށް ބަސް މަދު އަދި އެކަނިވެރި ކަމަށް ލޯބިކުރާ މީހެކެވެ. ނަމަވެސް އޭނާގެ ހިތުގައިވާ ހުރިހާ އުދާސްތަކެއް އޭނާ އަބަދުވެސް ރަންބީރަށް ކިޔައިދެ އެވެ. އެ ދެ މީހުން ބައްދަލުވާ ހަމަ ކޮންމެ ފަހަރަކު ވެސް ދެ މީހުންގެ ހަޔާތުގެ ހުރިހާ ސަފުހާތަކެއް އެކަކު އަނެކަކަށް ހުޅުވާލަ ދެއެވެ.\nކަޕޫރު އާއިލާގެ އެކުވެރިއަކު ކިޔައިދިން ގޮތުގައި ރަޖީވް އާއި ރަންބީރުގެ އޮންނަނީ ބޮޑުބޭބެއަކާއި ބޮޑުބޭބެ ދަރިއެއްގެ ގުޅުމަށްވުރެ މާ ގާތް ގުޅުމެކެވެ. ބައްޕަ ރިޝީ ކަޕޫރަށްވުރެ ވެސް ރަންބީރު މާ ބޮޑަށް އޭނާގެ ބޮޑުބޭބެ ގާތެވެ.\nރިޝީ މަރުވުމުގެ ދެ އަހަރެއްހާ ދުވަސް ކުރިން އޭނާއަށް ކެންސަރު ޖެހިފައިވާކަން އެނގުނު ހިސާބުން ރަންބީރު އާއި ރިޝީގެ ގުޅުން ރަނގަޅު ވެގެން ދިޔަ ނަމަވެސް އޭގެ ކުރިން ރަންބީރު ބޮޑަށް ގުޅުން ބާއްވަމުން ދިޔައީ ރަޖީވް އާއެވެ.\n"ޗިމްޕޫ އަންކަލް" އާއެކު ރަންބީރު ބޭނުން ވާހަކައެއް ދައްކަ އެވެ. އޭނާގެ ހިތުގައި އޮންނަ ހުރިހާ އުދާޙެއް ބަންޑުން ކޮށްލަ އެވެ. އެހެންވެ ރަޖީވްގެ ވަކިވެ ދިއުމަކީ ރަންބީރަށް ބަރުދާސްތު ކުރެވޭ ވަރަށް ވުރެ ހިތްދަތި ކަމަކަށް ވަނީ ވެފަ އެވެ. ބޮޑުބޭބެގެ ހަނދާންތަކުން ރަންބީރުގެ ހިތް ވަނީ ކުދިކުދިވެފައި ކަމަށް އާއިލާގެ އެކުވެރިޔާ އިންޑިޔާގެ ނޫހަކަށް ކިޔައިދީފައި ވެއެވެ.\nމިދިޔަ އަހަރުގެ އެޕްރީލްގައި ބައްޕަ ރިޝީ މަރުވެ އަދި މިއަހަރު ބޮޑުބޭބެގެ ކުއްލި މަރުވުމަކީ ރަންބީރުގެ ހިތާމަތަކުގެ މައްޗަށް އިތުރުވި ބޮޑު ހިތާމަ އެކެވެ. ރަންބީރުގެ ލޯބިވެރިޔާ އާލިއާ ބަޓް އާ ވެސް އޭނާގެ ބޮޑުބޭބެ ރަޖީވް އާ ވަރަށް ގާތް ގުޅުމެއް އޮންނަ ކަމަށް ވެއެވެ. ރަޖީވް މަރުވި ހަބަރު ލިބުނުއިރު އާލިއާ ހުރީ ދައްތަ ޝާހީން އާއި ދެ އެކުވެރިއަކާއެކު ރާއްޖެއަށް ޗުއްޓީ ހޭދަ ކުރަން އައިހެވެ. މި ޚަބަރު ލިބުމާއެކު ވަގުތުން އޭނާ ވަނީ ފުރައިގެން މުމްބާއީއަށް ގޮސް ރަޖީވްގެ ޖަނާޒާގެ ކަންތައްތަކުގައި އަމަލީ ގޮތުން ބައިވެރިވެފަ އެވެ.\nހާޓް އެޓޭކެއް ޖެހިގެން ރަޖީވް، 59، މަރުވީ މިދިޔަ އަންގާރަ ދުވަހު އެވެ. އޭނާ މަރުވުމުން ރަންބީރުގެ އިތުރުން ބޭބެ ރަންދީރު ކަޕޫރަށް ވެސް ވަނީ ވަރަށް ބޮޑު ހިތާމައެއް ކުރިމަތިވެފަ އެވެ.\nރަންދީރު ބުނިގޮތުގައި އެއްބަނޑު އެއްބަފާ ތިން ބެއިން ފާއިތުވީ އަހަރެއްހާ ދުވަސް ތެރޭ މަރުވުމުން އޭނާވަނީ ވަރަށް ބޮޑަށް އެކަނިވެރިވެ ހިތްދަތި ވެފަ އެވެ.\nރަންދީރު އާއި ރިޝީ އަދި ރަޖީވް އަކީ މަޝްހޫރު އެކްޓަރު-ޑައިރެކްޓަރު ރާޖް ކަޕޫރުގެ ތިން ފިރިހެން ދަރިންނެވެ. އޭނާގެ ދެން ތިބެނީ ދެ އަންހެން ދަރިންނެވެ. އެއީ ރީތޫ އާއި ރީމާ އެވެ. މީގެ ތެރެއިން އެންމެ ފުރަތަމަ މަރުވީ ރިޝީ އެވެ. އޭނާ މަރުވީ މިދިޔަ އަހަރުގެ އެޕްރީލްގަ އެވެ. މިދިޔަ އަހަރުގެ ޑިސެމްބަރު މަހު ރީތޫ ވެސް ވަނީ މަރުވެފަ އެވެ. މި ދެ މީހުން ވެސް މަރުވީ ކެންސަރު ބަލީގަ އެވެ. އަދި ރަޖީވް މަރުވުމުން މިހާރު ދުނިޔޭގައި ތިބީ ރަންދީރު އާއި ރީމާ އެކަންޏެވެ.\nރަންބީރު ކަޕޫރު މަރު\nއާލިއާއަށް އެވޯޑު ލިބޭނެކަން ރަންބީރަށް ޔަގީން\nޝެހެނާޒް ފިލްމީ މަސައްކަތަށް ނުކުންނަން ތައްޔާރު


Tsunami ah 13 aharu, aduahan jehey shakuvaathakeh | Mihaaru\nސުނާމީގައި ވިލިފުށި ހަލާކުވެފައި: މިހާރު އެރަށް ވަނީ އަލުން އާބާދުކޮށްފައި\n26 ޑިސެމްބަރ 2017 - 08:19 21 comments\nމީގެ 13 އަހަރު ކުރިން ކުރިމަތިވި ސުނާމީގައި އެންމެ ބޮޑު ގެއްލުމެއްވި އެއް ރަށް ކަމަށްވާ ތ. ވިލިފުށީ، ޕެރިސް ވިލާ، މުހައްމަދު އަކްރަމް، 37، އޭރު ދިރިއުޅެމުން ދިޔައީ އަށް މީހުންނާ އެކު އަމިއްލަ ގޭގަ އެވެ. ސުނާމީގެ ބިޔަ ރާޅުތަކުގެ ދަށުވެ އެމީހުންގެ ދެ ގެ ހަލާކުވި އެވެ. އެއީ މަންމަގެ ގެ އާއި ބައްޕަގެ ގެ އެވެ. އެ ހާދިސާއަށް ފަހު ވަގުތީ ގޮތުން ދިރިއުޅެން ޖެހުނީ ތ. އަތޮޅުގެ އެކި ރަށްރަށުގައި ހެދި ވަގުތީ ހިޔާތަކުގަ އެވެ. އޭރު އޭނާ ކައިވެންޏެއް ވެސް ނުކުރެ އެވެ.\nސުނާމީ އެރިތާ މާ ގިނަ ދުވަހެއް ނުވެ އެވެ. އަކްރަމް ވަނީ ކައިވެންޏެއްކޮށް އަމިއްލަ ދިރިއުޅުމެއް ފަށާފަ އެވެ. މިހާރު އޭނާއަކީ ދެ ކުދިންގެ ބައްޕައެކެވެ. ސުނާމީއަށް ފަހު ވިލިފުށި ތަރައްގީކޮށް ދާއިމީ ބޯހިޔާވަހިކަން ދިނުމަށް އެރަށުގައި އެޅި 309 ގެ 2009 ގައި ބެހިއިރު އަކްރަމްގެ އާއިލާއަށް ލިބުނީ ތިން ކޮޓަރީގެ އެންމެ ގެއެކެވެ.\nސުނާމީގައި ތ. ވިލިފުއްޓަށް ލިބިފައިވާ ގެއްލުން-- ފޮޓޯ: ޔުނެސްކޯ\n"މަންމަ އަށް ލިބުނީ ގެ. މަންމަ އުޅެނީ މީހަކާ އިނދެގެން އެގޭގައި. އަޅުގަނޑުމެން މިއަދު މީހުންނާ އިނދެގެން އުޅެން ބަލާއިރު ވަންނާނެ ދާއިމީ ބޯހިޔާވަހިކަމެއް ލިބިފައެއް ނެތް،" އަކްރަމް ބުންޏެވެ.\nއޭނާ އާއިލާ ގޮވައިގެން މިހާރު ދިރިއުޅެމުން އަންނަނީ ދައްތައެއްގެ ގޭގައި އެންމެ ކޮޓަރިއެއްގެ ތެރޭގަ އެވެ.\n"ދޮށީ ދަރިފުޅަށް 12 އަހަރު. ދެ ކުދިން ގޮވައިގެން ދިރިއުޅެން މި ޖެހެނީ އެއް ކޮޓަރީގައި. ވަންނާނެ އެހެން ތަނެއް ނެތް. ދެން ވިސްނަވާ އުޅޭނެ ދަތި ހާލު،" އަކްރަމް ބުންޏެވެ.\nއޭނާ ބުނާ ގޮތުގައި ސުނާމީގައި އެއް ގެ ހަލާކުވި ބައެއް އާއިލާތަކަށް އެއަށް ވުރެ ގިނައިން ގެ ލިބިފައިވެ އެވެ. އެކަމަކު އެއީ ނުފޫޒް ބޭނުންކޮށްގެން ހޯދި ގެތައް ކަމަށް އަކްރަމް ދެކެ އެވެ. އަދި އަށް މީހުންގެ އެ އާއިލާއަށް ތިން ކޮޓަރީގެ އެންމެ ގެއެއް ދިނުމަކީ އިންސާފު ނޫން ކަމަށާއި އޭގެ ސަބަބުން އެމީހުން މިހާރު ބިކަވެފައިވާ ކަމަށް އޭނާ ބުނެ އެވެ.\nހަމަ އެފަދަ އެހެން އާއިލާއެކެވެ. ސުނާމީގެ ކުރިން އެއާއިލާ ދިރިއުޅެމުން ދިޔައީ 1200 އަކަފޫޓްގެ ގެއެއްގައި އަށް ކޮޓަރީގަ އެވެ. އެގޭގައި އެއްބަނޑު އެއްބަފާ އަށް ބެއިންނާއި 24 ކުދިން ދިރިއުޅުނެވެ. ސުނާމީގައި އެގެ ހަލާކުވެ ހާލުގައި ޖެހުނު އިރު އެއާއިލާއަށް ވެސް ލިބުނީ ތިން ކޮޓަރީގެ އެންމެ ގެއެކެވެ. ނަތީޖާއަކަށް ވީ އާއިލާގެ ގިނަ ބަޔަކު މަގުމަތިވުމެވެ.\nސުނާމީގައި ވިލިފުށިގެ ގެއެއް ހަލާކުވެފައި - ފޮޓޯ: ޔުނެސްކޯ\n"ކިހިނެއް ތިން ކޮޓަރީގައި ހުރިހާ އާއިލާއެއް އުޅޭނީ. އެންމެ ފަހުން އެކި ކުދިން އެކި ތަންތަނަށް ދާން ޖެހުނީ. އެއްބަޔަކު މާލޭގައި ކުލި ދައްކައިގެން. އަނެއް ބަޔަކު ރަށުގައި ކުލި ދައްކައިގެން. ދާއިމީކޮށް ވަންނާނެ ހިޔާވައްސެއް ނެތް. ވަރަށް ދަތިކޮށް އުޅެމުން މިދަނީ،" އެއާއިލާގެ ޒިންމާތަކާ ހަވާލުވެގެން ހުރި ފިރިހެނަކު، ނަން ނުޖަހާ ގޮތަށް، ބުންޏެވެ.\nސުނާމީ އެރިއިރު 40 ހެކްޓަރުގެ ވިލިފުށި ފަހުން ތަރައްގީކުރީ ހިއްކައިގެން 61 ހެކްޓަރުގެ ބިމެއް އޮތް ރަށެއްގެ ގޮތުގަ އެވެ. ނަމަވެސް އެރަށުން އާންމުންނަށް ގޯތި ދުލެއް ނުކުރެ އެވެ. ސުނާމީގައި ހާލުގައި ޖެހުނު ފަރާތްތަކަށް އެޅި ގެތައް ނުލިބޭ މީހުންނަށް އަމިއްލަ ގެއެއް އަޅާނެ ފުރުސަތެއް ނެތެވެ. އެރަށުގައި އަޅަން ފަށާފައިވާ 100 ގޭގެ މަސައްކަތް ވެސް ހުއްޓިފައި ހުންނަތާ އެތައް އަހަރެއް ވެއްޖެ އެވެ.\nސުނާމީގައި ގެދޮރު ގެއްލުނު ފަރާތްތަކަށް ބޯހިޔާވަހިކަން ފޯރުކޮށްދޭން ވިލިފުށީގައި 309 ގެ އިމާރާތްކުރި އެވެ. ނަމަވެސް ގެއެއް ނުލިބޭ އެތައް ބަޔަކު އެރަށުގައި ދިރިއުޅެ އެވެ. އޭރު ގެ ދޫކުރީ ކޮންމެ ހަ މީހަކަށް ގެއެއްގެ އުސޫލުންނެވެ. ނަމަވެސް ސުނާމީ އެރި އިރު ރަށުގެ އާބާދީ އާއި އަމިއްލަ ދިރިއުޅުން ފަށާފައިވާ މީހުންގެ އަދަދު 2009 ގައި އޮތީ ބަދަލުވެފަ އެވެ. އާ ކައިވެނިތަކާ އެކު އިތުރު އެތައް އާއިލާއެއް އޮތީ އުފެދިފަ އެވެ. ކުރިން ނަމަ މައިންބަފައިންގެ ގޭގައި ކޮންމެވެސް ތަނެއް ހަދައިގެން އުޅެވެން އޮތް ނަމަވެސް ސުނާމީއާ ގުޅިގެން އެޅި ގެތަކުގައި އެ ފުރުސަތެއް ނެތެވެ.\nވިލިފުށީ ކައުންސިލްގެ ރައީސް ހުސެއިން އަބްދުލްސަލާމް ވިދާޅުވި ގޮތުގައި އެއްވެސް ގޮތަކަށް ގެއެއް ނުލިބޭ ފަސް އާއިލާ އެރަށުގައި އުޅޭ ކަމަށެވެ. ގެދޮރު ލިބުނު ފަރާތްތަކުގެ ތެރެއިން ވެސް ގިނަ ބަޔަކު އުޅެނީ ވަރަށް ހާލުގައި ކަމަށް އޭނާ ވިދާޅުވި އެވެ.\nވިލިފުށީގައި އަލުން ގެތައް އިމާރާތްކޮށްފައި: ރަށަށް 20 ހެކްޓަރުގެ ބިން ވެސް އިތުރުކުރި\n"ގިނަ ބަޔަކު އުޅެނީ ވަރަށް ދަތިކޮށް. ޗުއްޓީއަށް ރަށަށް ނާދެވޭ އުޅޭނެ ތަނެއް ނުހުންނާނެތީ. އެއް ކޮޓަރީގައި ދެމަފިރިންނާއި އެތައް ބަޔަކު އެކުގައި ނިދައިގެން އުޅެނީ،" އޭނާ ވިދާޅުވި އެވެ.\nބޭރު ފަރާތްތަކުގެ ހިލޭ އެހީގައި އެޅި ގެތައް ނުލިބޭއިރު ރަށުން ގޯތި ދޫނުކުރާ ސަބަބާ ގުޅޭ ގޮތުން ސަލާމް ވިދާޅުވީ އެރަށު ބިމުގައި ޖާގަ އޮތް ނަމަވެސް ސަރުކާރުގެ ސިޔާސަތުގެ ތެރޭގައި ގޯތި ދޫކުރުން ނުހިމެނޭތީ ބިން ދޫކުރުމުގެ ފުރުސަތު ނެތް ކަމަށެވެ.\nއިޖުތިމާއީ މައްސަލަތައް ގިނަ\nއެއް ގެއެއްގެ ތެރޭގައި އެތައް ބަޔަކު ދިރިއުޅެން ޖެހުމާއި ބޮޑެތިވެފައިވާ ކުދިންނާ އެކު ދެމަފިރިން އެއް ކޮޓަރިއެއްގައި ނިދަން ޖެހުން ފަދަ ކަންކަމުން ވިލިފުށީ އާބާދީގެ ތެރޭގައި އުފެދޭ އިޖުތިމާއީ މައްސަލަތައް ގިނަ އެވެ. ހާއްސަކޮށް އާއިލީ މައްސަލަތަކެވެ.\n"ކުދިން ލިބުނީމަ އެކިއެކި މައްސަލަތައް އެބަ ކުރިމަތިވޭ އާއިލާތަކަށް. އޭގެ ސަބަބުން އާއިލާތަކުގެ ތެރޭގައި މައްސަލަތައް ޖެހޭ،" ސަލާމް ވިދާޅުވި އެވެ.\nކުދިކުދި ތަންކޮޅުތަކުގައި ތޮއްޖެހިގެން ދިރިއުޅެން ޖެހުމުގެ ސަބަބުން ކުދިންގެ އަހުލާގަށް ބަދަލުތައް އަންނަ ކަމަށް ރަށުގެ ބައެއް މީހުން ބުނެ އެވެ.\nސަރުކާރުން ބުނަނީ ބޯހިޔާވަހިކަން ފޯރުކޮށްދީފިކަމަށް\nނެޝަނަލް ޑިޒާސްޓާ މެނޭޖްމަންޓް ސެންޓަރު ހިންގަވާ ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެފައިވާ ގޮތުގައި ރާއްޖެ އަށް ކުރިމަތިވި ސުނާމީގައި ގެދޮރު ގެއްލުނު މީހުންނަށް ދާއިމީ ބޯހިޔާވަހިކަން މި ސަރުކާރުން މިހާރު ފޯރުކޮށްދީފަ އެވެ.\nކުރިން ހުރި ބޮޑެތި ގެތަކަށް އެންމެ ގެއެއް ދިނުމުން ދާއިމީ ބޯހިޔާވަހިކަން ނުލިބޭ ފަރާތްތަކަށް ހިޔާވަހިކަން ހޯދައިދޭން ކުރާ މަސައްކަތްތަކާ ގުޅޭ ގޮތުން މިނިސްޓަރުގެ ބަހެއް ހޯދަން ކުރި މަސައްކަތް ކާމިޔާބެއް ނުވި ނުވި އެވެ.\nސުނާމީގައި ހާލުގައި ޖެހުނު މީހުން ރާއްޖޭގެ އެކި ރަށްރަށުގައި ގެތައް އިމާރާތްކުރިއިރު އެތައް ގޮންޖެހުމެއް ކުރިމަތިވި އެވެ. ސުނާމީގެ ހިތްދަތި ހާދިސާއަށް މިއަދު 13 އަހަރު ވެގެން ދާއިރު، ވިލިފުށީގެ ބައެއް އާއިލާތަކުގެ އިތުރުން ބޮޑެތި ގެއްލުންތައް ލިބުނު އެހެން ރަށްރަށުގެ ބައެއް އާއިލާތަކަށް ވެސް ބޯހިޔާވަހިކަމުގެ މައްސަލަ އެބަ އޮތެވެ. އެހެންކަމުން އަމިއްލަ ރަށުން އަމިއްލަ ބޯހިޔާވަހިކަމަކަށް އެދިއެދި އެތައް ބަޔަކު އެބަ ތިއްބެވެ. އެމީހުން ބޭނުންވަނީ އެ ހިތްދަތިކަމަށް ހައްލެއް ލިބުމެވެ. އަދި އެ ޝަކުވާތައް އަޑުއެހުމެވެ.\nއިތުރު ލިޔުންތައް ސުނާމީ ކާރިސާ ތ. ވިލުފުށި ކައުންސިލް


MNU aai EU gulhigen kandun plastic madhukuran Promise program fashaifi | Mihaaru\nކަނޑުން ޕްލާސްޓިކް މަދުކުރަން އެމްއެންޔޫ އާއި އީޔޫ ގުޅިގެން ޕްރޮގްރާމެއް ފަށައިފި\nކަނޑުން ޕްލާސްޓިކް މަދުކުރަން އެމްއެންޔޫ އާއި އީޔޫ ގުޅިގެން ފެށި "ޕްރޮމިސް" ޕްރޮގްރާމް އިފްތިތާހުކުރީ އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަން. މި ޕްރޮގްރާމުގައި ސްރީ ލަންކާ އަދި އިންޑިއާ އިން ވެސް ބައިވެރިވޭ.\nއެމްއެންޔޫގައި ބޭއްވި ރަސްމިއްޔާތުގައި މިނިސްޓަރު ޑރ. ހުސެއިން ރަޝީދު ހަސަން ވާހަކަދައްކަވަނީ. -- ފޮޓޯ: އެމްއެންޔޫ\n27 ޖެނުއަރީ 2021 - 00:47\nގޮނޑުދޮށުން ޕްލާސްޓިކް މަދުކުރަން ރާއްޖޭގެ ގައުމީ ޔުނިވާސިޓީ (އެމްއެންޔޫ) އާއި ޔޫރަޕިއަން ޔޫނިއަން (އީޔޫ) ގުޅިގެން ހާއްސަ ޕްރޮގްރާމެއް މިއަދު ފަށައިފި އެވެ.\nއެމްއެންޔޫގައި ބޭއްވި ރަސްމިއްޔާތެއްގައި "ޕްރޮމިސް" ޕްރޮގްރާމް އިފްތިތާހުކޮށްދެއްވީ އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަން އެވެ. އީޔޫގެ "ސްވިޗް-އޭޝިއާ ޕްރޮގްރާމް" އިން ފަންޑުކޮށްގެން ކުރިއަށް ގެންދާ މި މަޝްރޫއުގެ މައިގަނޑު އަމާޒަކީ، ލަކްޝަދީޕް ކަނޑުގައި ހިމެނޭ ޓޫރިޒަމް ކްލަސްޓާތަކަށް ކަނޑުގައިވާ ކުނީގެ ސަބަބުންވާ ގެއްލުން ކުޑަ ކުރުމާއި ކަނޑަށް އަޅާ ޕްލާސްޓިކް މަދު ކުރުމެވެ. އޭގެ ތެރޭގައި ރާއްޖޭގެ އިތުރުން ސްރީ ލަންކާ އާއި އިންޑިއާގެ ގޮނޑުދޮށް ސަރަހައްދުތައް ވެސް ހިމެނެ އެވެ.\nމިނިސްޓަރު ވިދާޅުވީ ޒަމާނުއްސުރެ ދިވެހިން ކުނިއުކާ އުޅުނީ އަތިރިމައްޗަށް ކަމަށެވެ. ނަމަވެސް ކުރިން ދިވެހިން ބޭނުންކޮށް އުޅުނީ އަމިއްލައަށް ނެތިގެންދާ ތަކެތި ކަމަށާއި ޕްލާސްޓިކް ފަދަ ތަކެތި އޭރު ބޭނުން ނުކުރާ ކަމަށެވެ. އެހެންވެ، މި ފަދަ ޕްރޮގްރާމަކީ ރާއްޖެއަށް ވަރަށް މުހިއްމު ކަމެއް ކަމަށް މިނިސްޓަރު ފާހަގަކުރެއްވި އެވެ.\nThe PROMISE Project (Prevention of Marine Litter in the Lakshadweep Sea) was officially launched by the Minister of Environment, Dr. Hussain Rasheed Hassan ataceremony held at The Maldives National University today. pic.twitter.com/fWtU8OUMYZ\n— The Maldives National University (@MNUedu) January 26, 2021\n"ޕްރޮމިސް" ޕްރޮގްރާމް އިފްތިތާހުކުރެއްވުމާ ގުޅިގެން އެމްއެންޔޫ އިން ކުރި ޓްވީޓެއް\nމިނިސްޓަރު ވިދާޅުވީ ރާއްޖެއަށް އެންމެ ބޮޑު އާމްދަނީއެއް ލިބެނީ ޓޫރިޒަމުން ކަމަށާއި ޓޫރިސްޓުން ރާއްޖެއަށް އަންނަނީ ރާއްޖޭގެ ގުދުރަތީ ރީތިކަމާއި ރާއްޖޭގެ އެކި ބާވަތުގެ ދިރުންތައް ބަލާލަން ކަމަށެވެ.\nމި މަޝްރޫއުގެ ޕްރޮޖެކްޓް މެނޭޖަރު، ޑރ. އަބްދުﷲ ނަޒީރު ވިދާޅުވީ ގައުމުތަކުގައި ކުނީގެ މައްސަލަތައް ގިނައީ އެކަށީގެންވާ ވަރަށް އާންމުން ހޭލުންތެރިކުރެވިފައި ނެތުމުން ކަމަށާ އަދި އެފަދަ ކުނި ރައްކާތެރިކަމާ އެކު ނައްތާލެވޭނެ ގޮތެއް ވެސް ނެތުމުން ކަމަށެވެ.\nތިމާވެށި ދިވެހި ގައުމީ ޔުނިވަސިޓީ އީޔޫ\nތިމާވެއްޓާއި ރައްޓެހި ބަޔަކަށް ފުރަތަމަ ވާންޖެހެނީ ދައުލަތުގެ ކުންފުނިތައްނޫންތޯ. # އެސްޓީއޯގެ ފިހާރަތަކާއި ފާމަސީ ތަކުން ޕްލާސްޓިކް ކޮތަޅު ދޫކުރުން ހުއްޓާލާނެ ދުވަހެއް އިއުލާންކޮށް މިހާރުން މިހާރަށްވެސް ކަސްޓަމަރުންނަށް ފޮތި އަދި ކަރުދާސް ކޮތަޅު ގަންނާން ލިބޭނެގޮތް ހަދާންވެއްޖެ ނޫންތޯ. # އަދި ސަރުކާރުގެ އެއްވެސް ހަފްކާއެއްގައި ޕްލާސްޓިކް ފުޅީގައި ހުންނަ ފެން ސާވް ނުކުރަން އޮފީސްތަކަށާއި އެންމެހާ އިދާރާތަކަށއ އަންގާންވީ ނޫންތޯ.\nމުޅި ރާއްޖެ ގޮނޑުވެއްޖެ . ކުރާނެ ކަމެއް ކުރަން ދެން ބާކީ އޮތީ ދެއަހަރު ބައި\n"ކަނޑުން ޕްލާސްޓިކް މަދުކުރަން އެމްއެންޔޫ އާއި އީޔޫ ގުޅިގެން ޕްރޮގްރާމެއް ފަށައިފި" މި ސުރުހީއަށް ވުރެއެއް ރަގަޅުވާނެ، އީޔޫގެ ފަންޑް ދަށުން ދައުލަތުން ފަންޑެއް ލޫޓްވާނެ އިތުރު ގޮތެއް ޕްލާސްޓިކް މަދުކުރުމުގެ ނަމުގައި ފަށާފި\nކޮބައިހޭ ގިލިލަންކަންފުށިން ހިންގިޖަރީމާ؟ ކޮބައިހޭ ކަނޑުއަޑީގަ ކެބިނެޓު ބާއްވާމީހަ؟ އޭނާ އައިލެންޑު ޕުރެޒިޑެންޓު ހެދިގެން ތިމާވެށިރައްކާތެރި ކުރުމަށްގޮވާލާ ބައިނަލްއަގުއާމީ ޖަމާއަތްތަކުން މެޑެލި ހޯދަނީއެވެ.


އެންސިސް ކޭނިންގ ފެކްޓްރީ ރަސްމީކޮށް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nއެންސިސް ކޭނިންގ ފެކްޓްރީ ރަސްމީކޮށް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n9 ޑިސެންބަރު 2019، ރިފަރެންސް: SA/RIMS/2019/89\nމިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އަލްފާޟިލާ ޒަހާ ވަޙީދު، ދައުލަތުގެ ވަޒީރުން، އެންސިސް ފިޝަރީޒްގެ މެނެޖިންގ ޑިރެކްޓަރ އަލްފާޟިލް މުޙައްމަދު ވަސީމް، އެންސިސް ފިޝަރީޒްގެ އިސްވެރިން، ރައްޔިތުންގެ މަޖިލީހުގެ މެންބަރުން، ދިވެހިރާއްޖޭގެ ހީވާގި މަސްވެރިންނާއި މަސްވެރި ޢާއިލާތައް، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމިއަދަކީ އެންސިސްގެ ތާރީޚުގައި ވަރަށް މަތިވެރި ކާމިޔާބީއެއް ޙާޞިލުކުރާ ވަރަށް އުފާވެރި ދުވަހެއް. މި ކާމިޔާބީގައި ބައިވެރިވެ، އެންސިސްގެ މަސް ކާރުޚާނާ ހުޅުވައިދިނުމުގެ ޝަރަފު އަޅުގަނޑަށް ދެއްވި ކަމަށްޓަކައި، އެންސިސްގެ ވެރިންނަށާއި މެނޭޖްމަންޓަށް އަދި ހުރިހާ މުވައްޒަފުންނަށް، ވަރަށް އިޚްލާޞްތެރިކަމާއެކުގައި އަޅުގަނޑު ޝުކުރު ދަންނަވަން.\nއެންމެ އިހުއްސުރެ މީގެ އަހަރުތަކެއް ކުރިއާ ޖެހެންދެން، ރާއްޖޭގެ އިޤްތިޞާދުގެ ލޭނާރުގެ ގޮތުގައި ބެލެވިފައި އޮތީ މަސްވެރިކަން. އެއީ މަސްވެރިކަމުގެ ރަން ޒަމާން. ނަމަވެސް ފަތުރުވެރިކަމާއި، އެހެން ބައެއް ޞިނާޢަތްތައް ކުރިއަރައި، އިޤްތިޞާދީ ރޭހުގައި މަސްވެރިކަމުގެ މަޤާމު، މިހާރު މިއޮތީ ތަންކޮޅެއް ފަހަތަށް ސޮއްސާލާފައި.\nމަސްވެރިކަމަށް މި ޙާލަތު މެދުވެރިވުމުގެ މައިގަނޑު ސަބަބަކީ، މަސްވެރިކަން ފުޅާވެ ކުރިއަރައިގެންދިޔަ މިންވަރާ ގާތަށްވެސް، މަސްވެރިކަމުގެ ޞިނާޢަތްތައް ކުރިއަރުވަން މަސައްކަތް ނުކުރެވުން. މަސްވެރިން ބާނާ ހުރިހާ މަހެއް ގަތުމުގެ ޤާބިލުކަން، ސަރުކާރާއި އަމިއްލަ ކުންފުނިތަކުގައި ނެތުން. އަދި އަގު އެއްކުރެވިގެން މަހުގެ އުފެއްދުންތައް ބާޒާރަށް ނެރުމުގެ ޤާބިލުކަންވެސް ނެތުން.\nނަމަވެސް އަޅުގަނޑުމެންގެ ކަނޑުތަކުގައި މަސްވެރިކަން އާލާވެފައިވާ ގޮތާއި، ދިވެހިން މަސްވެރިކަން ކުރާގޮތަށް ބަލާއިރު، މަސްވެރިކަމުގެ ރަން ޒަމާން އަނބުރާ އިޢާދަކުރެވޭނެކަމާމެދު އެއްވެސް ޝައްކެއްނެތް. މަސްވެރިކަމުގެ ޞިނާޢަތް ފުޅާކޮށް، މަސް ގަނެ، މަހުގެ އުފެއްދުންތެރިކަން އިތުރުކުރުމުގެ ޤާބިލުކަން ބިނާކުރެވިއްޖެނަމަ، ރާއްޖޭގެ އިޤްތިޞާދީ އެންމެ ބޮޑު ބާރަކަށް ވެގެންދާނީ މަސްވެރިކަން.\nމިއީ ނުކުރެވޭވަރުގެ ކަމެއް ނޫން. ނަމަވެސް މިއީ ސަރުކާރަށް އެކަނި ކުރެވޭނެ ކަމެއް ނޫން. މި މަޤްޞަދު ޙާޞިލުވާނީ، ސަރުކާރާއި މަސްވެރިކަމުގެ އަމިއްލަ ކުންފުނިތަކާއި ވިޔަފާރިތައް، އަތާ އަތް ގުޅައި، އެއް މިސްރާބަކަށް އަމާޒު ހިފައިގެން.\nމިއަދު އަޅުގަނޑުމެންނަށް ފެނިގެން މިދަނީ، އަމިއްލަ ކުންފުނިތަކުން އިސްނަގައިގެން އިންވެސްޓް ކުރުމުގެ ފޮނި ނަތީޖާ. އެންސިސް އިން މި ޤާއިމުކުރި 25 މިލިއަން ޑޮލަރުގެ އިންވެސްޓްމެންޓުން ދޭހަކޮށްދެނީ، މަސްވެރިކަމުގެ ޞިނާޢަތަކީވެސް، ރަނގަޅު ރޭވުންތަކަކާއި، ދުރު މުސްތަޤްބަލުގެ ވިސްނުންތަކާއެކު އިންވެސްޓްކޮށްފިނަމަ، އެކަމުން ރަނގަޅު ފައިދާއާއި ނަފާ ހޯދޭނެ ޞިނާޢަތެއްކަން.\nއެންސިސްއިން މިއަދު މި ހުޅުވާ މަސް ކާރުޚާނާ އާއި އައިސް ޕްލާންޓަކީ، ޤައުމުގެ ތަރައްޤީއާއި ކުރިއެރުމުގައި ރައްޔިތުންގެ ބައިވެރިވުމާއި، ރައްޔިތުންގެ އިސްނެގުމުގެ ވަރަށް ރީތި މިސާލެއް. ރާއްޖޭގެ މަސްވެރިކަމުގެ ޞިނާޢަތުގައި މިހާރު އެންމެ ބާރު ދުވެލީގައި ކުރިއަރަމުން އަންނަ އަމިއްލަ ކުންފުންޏަކީ، އެންސިސް ކަމާމެދަކު ޝައްކެއްނެތް. ހަމަގައިމުވެސް ދިވެހި މަސްވެރިން އެކަމާ ޝައްކެއްނުކުރާނެ.\nއެންސިސްއަކީ، ރާއްޖޭގެ މަސްވެރިކަމުގެ ޞިނާޢަތުގައި، ކިހާ މުހިންމު ދައުރެއް އަދާކުރާ، ކިހާ ޤާބިލް ކުންފުންޏެއްކަން، އެންމެ ރަނގަޅަށް އެނގޭ ބަޔަކީ ހަމަގައިމުވެސް ދިވެހި މަސްވެރިން. ދިވެހި މަސްވެރިންނަށް މި ކުންފުނިން ފަހިކޮށްދީފައިވާ ވަސީލަތްތަކާއި ލުއިފަސޭހަތަކަކީ، ރާއްޖޭގެ އިޤްތިޞާދީ ތަރައްޤީއަށްޓަކައި ވަރަށް މުހިންމު ކަންތައްތަކެއް.\nއެކަމަށްޓަކައި އެންސިސް ގުރޫޕްގެ ތިން ޙިއްޞާދާރުން އަދި ޑިރެކްޓަރުން ކަމަށްވާ، މުޙައްމަދު ވަސީމް އިސްމާޢީލާއި، ޢަބްދުﷲ ސަޢީދު އަދި ޢަބްދުލްވާޙިދު ތައުފީޤަށް، އަދި މި ކުންފުނީގެ މެނޭޖްމަންޓަށާއި، ހީވާގި މުވައްޒަފުންނަށް، ރާއްޖޭގެ ހުރިހާ މަސްވެރިންނާއި މަސްވެރި ޢާއިލާތަކުގެ ނަމުގައި، ވަރަށް ޚާއްޞަ ޝުކުރެއް ދަންނަވަން.\nއެންމެ އިހުއްސުރެ ދިވެހިންނަކީ ކަނޑު ރޯދިން، ބަނޑުފުރާނަ މުއްތިކުރަމުން އައި ބައެއް. މަސްވެރިކަން ނުކުރާ އަތޮޅެއް، މަސްވެރިން ނެތް ރަށެއް، މަސްވެރިޔަކު ނެތް ޢާއިލާއެއް، މި ރާއްޖެއަކު ނެތް. ނަމަވެސް ހިތާމައަކީ، ކިތަންމެ ގިނައިން މަސް ބޭނިޔަސް، ބާނާ މަހުގެ ވަރަށް ބޮޑު ބައެއް، ނުއަގުގައި ވިއްކަން ޖެހުން. ބާނާ މަހުގެ ދެބައިކުޅައެއްބައިވެސް، އޭގެ އަގު އެއްކުރެވިގެން ވިއްކޭނެ ގޮތަށް އުފެއްދުންތައް ތައްޔާރުނުކުރެވޭތީ، ރޯ މަހުގެ ގޮތުގައި އެކްސްޕޯޓް ކުރަންޖެހުމަކީ، އިޤްތިޞާދީ ވަރަށް ބޮޑު ގެއްލުމެއް.\nމިކަންކަން ޙައްލުކޮށް، ދިވެހި ކަނޑުމަހަށް ރަނގަޅު އަގު ލިބޭނެ އިންތިޒާމުތައް ހަމަޖައްސައިގެން ނޫނީ، މަސްވެރިކަމުން ރާއްޖޭގެ އިޤްތިޞާދީ ތަރައްޤީއަށް ލިބެންޖެހޭ ޙަޤީޤީ ފައިދާއެއް ނުލިބޭނެ. ތިޔަބޭފުޅުންނަށްވެސް އެނގިވަޑައިގަންނަވާނެ، ދިވެހި ކަނޑު މަހަށް ރަނގަޅު އަގު ލިބިގެން މިދަނީ، ދަޅުގައި ބަންދުކޮށްގެން ނުވަތަ ވެލިއު އެޑްކޮށް ޕްރޮސެސްކޮށް އެކްސްޕޯރޓް ކޮށްގެން.\nއެންސިސްގެ މި ކާރުޚާނާއަކީ މާލެ ސަރަޙައްދުގައި ހުޅުވޭ މިފަދަ ފުރަތަމަ ކާރުޚާނާ. މި ކާރުޚާނާގެ ސަބަބުން، މަސްވެރިކަމުގެ ދާއިރާއަށް އެތައް ގޮތަކުން ދިރުން ލިބޭނެކަމާމެދަކު ޝައްކެއްނެތް. މި ކާރުޚާނާގެ އިތުރުން، އެންސިސްގެ ފަރާތުން މިއަދު ހުޅުވާ، 100 ޓަނުގެ އައިސް ޕްލާންޓަކީވެސް މަސްވެރިންނަށް އިތުރު ލުއިފަސޭހަތަކެއް ލިބިގެންދާނެ ވަސީލަތެއް.\nއަމިއްލަ ކުންފުނިތައް މިފަދަ ބޮޑެތި ޞިނާޢަތްތަކަށް ވަނުމަކީ، ޤައުމީ ފެންވަރުގައިވެސް އަދި ފަރުދުންގެ ފެންވަރުގައިވެސް ވަރަށް ބޮޑެތި އިޤްތިޞާދީ ފައިދާތައް ލިބޭނެ ކަމެއް. މިފަދަ ކޮންމެ މަސައްކަތެއްގެ ސަބަބުން، ވަޒީފާގެ އެތައް ފުރުޞަތުތަކެއް ތަނަވަސް އެބަދޭ.\nއަޅުގަނޑަށް މަޢުލޫމާތު ލިބިފައިވާ ގޮތުންވިއްޔާ، މީގެކުރިން ވަސީމްވެސް ވިދާޅުވިފަދައިން، މި ކާރުޚާނާ އާއި، މި ކާރުޚާނާއާ ގުޅިފައިވާ އެހެން ވަސީލަތްތަކާއެކު، ދިވެހިންނަށް ޚާއްޞަ 400 އަށްވުރެ ގިނަ ވަޒީފާގެ ފުރުޞަތު އުފެދިގެން އެބަދޭ. ދެންމެ އަޅުގަނޑުމެންނަށް ފެނުނު ރިޕޯޓުގައިވެސް ފާހަގަކުރިގޮތަށް، އޭގެތެރެއިން 175 ވަޒީފާއަކީ ހަމައެކަނި އަންހެނުންނަށް ޚާއްޞަ ވަޒީފާގެ ފުރުޞަތުތަކެއް.\nރާއްޖެއަކީ ފެށުނީއްސުރެވެސް، ތިމާވެށްޓާ ރަޙްމަތްތެރި މަސްވެރިކަމެއް ކުރާ ބައެއް. ދިވެހި މަސްވެރިކަމުގެ ތާރީޚުގައި ޒަމާނާއެކު، މަސްވެރިކަމުގެ ޞިނާޢަތަށް އިންޤިލާބީ އެތައް ބަދަލުތަކެއް އަތުވެއްޖެ. އޮޑިދޯނިފަހަރުގެ ބޮޑުމިނާއި ބައްޓަމުން ފެށިގެން، އެން ހޯދާ ގޮތަށް ދާންދެން ބަދަލުވެއްޖެ. ނަމަވެސް ބަދަލުނުވެ އޮތީ އަޅުގަނޑުމެން ދަމަހައްޓަމުން އަންނަ ދޮށީގެ މަސްވެރިކަން. އާދެ، ދިވެހި މަސްވެރިކަމުގެ ފުރާނައަކީ ދޮށީގެ މަސްވެރިކަން.\nދިވެހި މަސްވެރިކަމުގެ ރޫފަ މިހާ ހެޔޮކޮށް، މިއަދާ ހަމައަށް އޮތުމުގެ ސިއްރަކީވެސް، ތިމާވެށްޓާ ރަޙްމަތްތެރި ގޮތުގައި މަސްވެރިކަން ދަމަހައްޓަން އަޅުގަނޑުމެން އިސްކަންދިނުން. ދުނިޔޭގެ ބާޒާރުތަކުގައިވެސް، އެންމެ މަޤްބޫލުވަމުން އަންނަނީ، ތިމާވެށްޓާ ރަޙްމަތްތެރި ގޮތުގައި ކުރާ މަސްވެރިކަން.\nއެހެންކަމުން، ދިވެހިން ބާނާ މަހަށް، ވިލާތުގެ ބާޒާރުތަކުން ރަނގަޅު އަގު ހޯދުމަށާއި، ދިވެހި މަސްވެރިކަން މިހާރަށްވުރެ ބޮޑަށް އިޝްތިހާރުކޮށް، ރަނގަޅު ބާޒާރުތައް ހޯދުމަށް، ސަރުކާރާއި އަމިއްލަ ކުންފުނިތައް ގުޅިގެން މަސައްކަތް ކުރުމަކީ މުހިންމު ކަމެއް ކަމަށް އަޅުގަނޑު ދެކެން. ދިވެހި މަސްވެރިންނާއި، މަސްވެރި ކުންފުނިތަކުން މިކަމުގައި ކުރިއަށްދާން ބޭނުންވާވަރަކަށް، ސަރުކާރުން އެހީތެރިކަމާއި އެއްބާރުލުން ދޭނެ.\nދިވެހި މަސްވެރިންނަށް ފަހި ގޮތްތައް ހޯދައިދީ، މަސްވެރިންނަށް ދަތިވާ ކަންތައްތައް ޙައްލުކޮށްދިނުމަށް، ސަރުކާރުން އަބަދުވެސް މަސައްކަތް ކުރާނެ. އެކަމަށްޓަކައި، މިހާރުވެސް މިނިސްޓަރ ޒަހާ ވަޙީދާއި ޒަހާގެ ޓީމުން، ޝުކުރުވެރިވުން ޙައްޤު، ވަރަށް މުހިންމު މަސައްކަތްތަކެއް ކުރައްވަމުން އެބަ ގެންދަވާ.\nއަޅުގަނޑުގެ ދުޢާއަކީ، ދިވެހި މަސްވެރިކަމުގެ ޞިނާޢަތު ކުރިއެރުވުމަށް އެންސިސްއިން ކުރަމުން އަންނަ މަސައްކަތްތަކުގައި، މާތް ﷲ ބަރަކާތް ލައްވައި ކާމިޔާބު މިންވަރުކުރެއްވުން. ދިވެހި މަސްވެރިންނަށާއި، މަސްވެރި ޢާއިލާތަކަށް ފާގަތި ދުވަސްތަކެއް މިންވަރުކޮށްދެއްވައި، ރާއްޖެއަށް ކުރިއެރުމާއި ތަރައްޤީ ގެނައުމަށް، ސަރުކާރާއި އަމިއްލަ ފަރާތްތައް ގުޅިގެން މިކުރާ މަސައްކަތަށް ހެޔޮ ތައުފީޤް ދެއްވާށި. އާމީން.


America Ge Haalathu Midhany Nubai Misraabakah: Fauci - Vaguthu\nއެމެރިކާގައި ވެކްސިން ފުރިހަަމަ ކުރި މީހުން ނިސްބަތުން މަދު ސަރަހައްދުތަކުގައި އިންޑިއާ އިން އެންމެ ފުރަތަމަ ދެނެގަނެވުން ނުރައްކާތެރި ޑެލްޓާ ވޭރިއެންޓް އަންނަނީ ފެތުރެމުންނެވެ. މިކަމާ ގުޅިގެން އެމެރިކާގެ ނޭޝަނަލް އިންސްޓިޓިއުޓް އޮފް އެލާޖީ އެންޑް އިންފެކްޝިއަސް ޑިޒީޒެސްގެ އިސް ތަޖުރިބާކާރު، ޑރ.އެންތަނީ ފައުޗީ ވިދާޅުވީ މިހާރު އެގައުމުގެ ހާލަތު މިދަނީ ނުބައި މިސްރާބަކަށް ކަމަށެވެ.\nމި ދަނޑިވަޅުގައި ވެސް އެމެރިކާއިން ވަނީ ކޮވިޑާ ދެކޮޅަށް އަޅާފައިވާ ފިޔަވަޅުތަކަށް ލުއިތަކެއް ދީފައެވެ. އެގޮތުން މާސްކު އެޅުމުގައި ލުއި ދިނުމާއި، ވިޔަފާރިތައް އަލުން ހުޅުވުމަށް ހުއްދަ ދިނުމާއި ދަތުރު ކުރުމަށް ވެސް ވަނީ ލުއިތަކެއް ދީފައެވެ.\nއިއްޔެ ޑިޕާޓްމެންޓް އޮފް ވެެޓެރަންސް އިން ބުނީ ސިއްހީ ހިދުމަތުގައި މަސައްކަތް ކުރާ ޑޮކްޓަރުންނާއި އެހެން މުވައްޒަފުން ކޮވިޑުން ދިފާއުވުމަށް ވެކްސިން ޖެހުން މުހިންމު ކަމަށެވެ. އަދި އެއީ އެ ސަރަހައްދުގެ މީހުން ރައްކާތެރިކުރުމަށް އެޅޭނެ އެންމެ މުހިންމު ފިޔަވަޅު ކަމުގައި އެ ޑިޕާޓްމެންޓުން ބުނެފައިވެއެވެ.\nއެމެރިކަން ނާސް އެސޯސިއޭޝަން އާއި އެމެރިކަން މެޑިކަލް އެސޯސިއޭޝަން ހިމެނޭހެން 50 ޖަމުއްޔާއެއް ގުޅިގެން އިއްޔެ ވަނީ ސިއްހީ ހިދުމަތުގައި ނުކުންނަ ފަރާތްތަކަށް ވެކްސިން ދިނުމަށް އެކަށީގެންވާ ޕްރޮގްރާމެއް އެކުލަވާލުމަށް ގޮވާލައިފައެވެ. އަދި އޭގެ އިތުރުން ފްރޮންޓް ލައިންގައި މަސައްކަތް ކުރާ ފަރާތްތަކުން ވެކްސިން ޖެހުމަށް އެ ޖަމުއްޔާތަކުން އެދިފައިވެއެވެ.\nއެ ގައުމުން އިއްޔެ ވެސް 88،696 މީހުން ކޮވިޑަށް ފައްސިވެ ރިޕޯޓު ކޮށްފައިވެއެވެ. އަދި އޭގެ ތެރެއިން 273 މީހަކު ބަލީގައި މަރުވެފައިވެއެވެ.


Floating laboratory ah haassa huhdha dhin sababu thafseelukohdheefi | ThePress\nފްލޯޓިން ލެބޯޓަރީއަށް ހާއްސަ ހުއްދަ ދިން ސަބަބު ތަފްސީލު ކޮށްދީފި\nފްލޯޓިން ލެބޯޓަރީއަށް ހާއްސަ ހުއްދަދިން ދިން ސަބަބުން ތަފްސީލުކޮށްދީފިއެވެ.\nފްލޯޓިން ލެބޯޓަރީ (އަންސީވާ އަދި ގްރަމްޕިއަން ފްރަންޓިއާ) ނަމަކަށް ކިޔާ ދެ ރިސާޗް ވެސަލުން އައި ބަޔަކު ވެލާނާ އިންޓަނޭޝަނަލް އެއާޕޯޓުން ފުރުމަށް ހުއްދަ ދިން ސަބަބު ކޮވިޑް-19ގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވެއްޖެއެވެ. މަބްރޫކް ވިދާޅުވީ، ހާލަތަށް ބަލާފައި އެކި ފަރާތްތަކަށް ދޭން ޖެހޭ އިސްތިސްނާތައް އެޗްޕީއޭއިން ދެމުންދާ ކަމަށެވެ.\nމަބްރޫކް ވިދާޅުވީ، މި ދެ ވެސަލަކީ ރިސާޗް ވެސަލްތަކެއް ކަމަށާއި، މި ދެ ވެސަލް ވެސް ރާއްޖެ އައިސްފައި ވަނީ، އެއްކޮށް ކަމަށެވެ. އަދި މި ދެ ވެސަލް ރާއްޖެއިން ފުރުމަށް މިމަހު 22 ވަނަ ދުވަހު ހުއްދަ ދީފައި ވާއިރު، އެ ދެވެސަލް ކަނޑުމަތީގައި އޮންނަތާ 16 ދުވަސް ވެފައިވާ ކަމަށެވެ.\nމި ދެ ވެސަލްގެ ކްރޫއިން ވެލާނާ އިންޓަނޭޝަނަލް އެއާޕޯޓުން ފުރުމަށް ހުއްދަ ދީފައި ވަނީ، އެ ވެސަލްގައި ހުރި އެއްވެސް މީހެއްގެ ކިބައިގައި ބަލީގެ އަލާމަތެއް ހުރިކަމަށް އެ ވެސަލްގެ މެޑިކަލް ޑޮކްޓަރު އަންގާފައި ނުވާތީ ކަމަށެވެ.\nމަބްރޫކް އިތުރަށް ވިދާޅުވީ އެ މީހުން ފުރައިގެން ދިޔައީ އެހެން މީހުން ވެސް ފުރައިގެން ދާއިރު، ފުރިހަމަ ކުރާ މެޑިކަލް ޕްރޮސީޖާއާ އެއްގޮތަށް ކަމަށެވެ.\nމީގެ އިތުރުން މަބްރޫކް ވަނީ، ގްރަމްޕިއަން ފްރަންޓިއާ އަދި އަންސީވާ އަށް ދިން ހާއްސަ ހުއްދާގައި ފާހަގަކޮށްފައިވާ ކަންކަން ވިދާޅުވެ ދެއްވާފައެވެ.\nވެސެލްގައި ތިބި މީހުންނަށް އެއާޕޯޓުން ފުރޭނީ އަތުގައި ޓިކެޓެއް އޮވެގެން، ފްލައިޓް ގަޑިއާ ކައިރިކޮށް އެއާޕޯޓަށް ދިއުމުން\nހަމައެކަނި ދެވޭނެ އެއާޕޯޓަކީ ވެލާނާ އިންޓަނޭޝަނަލް އެއާޕޯޓް\nއެއާޕޯޓް ނޫން އެހެން ރަށަކަށް ނުފޭބޭނެ\nއެއާޕޯޓަށް ދާން ޖެހޭނީ އެޕްރޫވް ކޮށްފައިވާ އުޅަނދެއްގައި\nސަލާމަތީގޮތުން ކުރަން ޖެހޭ ކަންކަން ފުރިހަމަ ކުރަން ޖެހޭނެ\nމިކަން ސާފުކޮށްދީފައި ވަނީ، ހެލްތް ޕްރޮޓެކްޝަން އެޖެންސީ (އެޗްޕީއޭ) އިން މިހާރު އެކުލަވާލާފައި ނިންމުންތަކުން ވަކި ބަޔަކު އިސްތިސްނާ ކުރޭތޯ އަހާ ނޫސްވެރިއަކު ކުރި ސުވާލެއްގެ ޖަވާބުގައެވެ.


2 masverin maruvi dhoani mahah furun medhukandaalaifi | Mihaaru\nދޯންޏަކުން މަސް ބާނަނީ: ލަންދޫގައި ދެ މަސްވެރިން މަރުވުމާ ގުޅިގެން އެ މީހުން މަހަށް ދިޔަ ދޯނިން ވަނީ މަސްވެރިކަން މެދުކަނޑާލާފައި\nދެ މަސްވެރިން މަރުވި ދޯނި މަހަށް ފުރުން މެދުކަނޑާލައިފި\n02 ޖެނުއަރީ 2018 - 12:26 17 comments\nނ. ލަންދޫ ދޯންޏަކުން މަހަށް ގޮސް އުޅެނިކޮށް ހަފުތާއެއްގެ ތެރޭގައި ދެ މަސްވެރިން މަރުވުމާ ގުޅިގެން އެ ދޯނީގެ އެއްވެސް މަސްވެރިއަކު މިވަގުތު މަހަށް ދާން ބޭނުން ނުވާތީ، އެ ދޯނި މަހަށް ފުރުން މެދުކަނޑާލައިފި އެވެ.\nއެ ރަށުގެ "މުރިނގު-2" ނަމަކަށް ކިޔާ އެ ދޯނީގެ އޮޑިވެރިޔާ ޚާލިދު އަބޫބަކުރު ބުނި ގޮތުގައި އެ ދޯނީގައި ގިނަ ދުވަސްތަކެއް ވާންދެން މަހަށް ދިޔަ ދެ މީހަކު ކުއްލި ގޮތަކަށް މަރުވުމުން، އެހެން ފަޅުވެރިންނަށް ވަނީ ފުން ހިތާމައެއް ލިބިފަ އެވެ. އަދި މި ވަގުތު އެއްވެސް މީހަކު މަހަށް ދާން ބޭނުން ނުވާ ކަމަށް އޭނާ ބުންޏެވެ.\nމިދިޔަ މަހު 21ގައި އެންމެ ފުރަތަމަ މަރުވީ އެ ދޯނީގެ ކެޔޮޅެއް ކަމަށްވާ އާދަމް އިސްމާއީލް، 45، އެވެ. އަދި އޭގެ ހަތް ދުވަސް ފަހުން އޭނާގެ އެކުވެރި އަހުމަދު ފައިސަލް، 45، މަރުވީ އެން އުކަން ހުއްޓަ އެވެ.\nދެ މަސްވެރިން ވެސް މަރުވީ ހާޓްއެޓޭކެއް ޖެހިގެން ކަމަށް ބެލެވޭ ކަމަށް، އެ މީހުންނަށް ފަރުވާ ދިން އެ އަތޮޅު ކެނދިކުޅުދޫ ސިއްހީ މަރުކަޒުން ބުންޏެވެ.\n2 masveriaku maruvee sihurehge sababun tho balaanan: Council\n"މިހާރު"އާ ވާހަކަ ދައްކަމުން ހާލިދު އަބޫބަކުރު ބުނީ މި ވަގުތު އެއްވެސް މީހަކު މަހަށް ދާން ބޭނުން ނުވާތީ ދޯނި މަހަށް ފުރާނެ ދުވަހެއް އަދި ނޭނގޭ ކަމަށެވެ.\n"އަޅުގަނޑުދެން މި ގަސްދު ކުރަނީ ދޯނި އެހެލަން. އަނެއްކާ ވެސް ކުޑަ ދުވަސްކޮޅެއް ފަހުން ބާލާފައި މަހަށް ދާން ކަމަށް،" ހާލިދު ބުންޏެވެ.\nދެ މަސްވެރިންގެ އާދަޔާ ޚިލާފު ކުއްލި މަރާއި ސިހުރާ ގުޅުން ހުރެދާނެ ކަމަށް އެ ރަށު ބައެއް މީހުން ތުހުމަތު ކުރެ އެވެ. އަދި ކައުންސިލުން ވެސް ވަނީ އެ މަރާ ސިހުރާ ގުޅުން ހުރިތޯ ބެލުމަށް ރުގުޔާ ކުރުމަށް ނިންމާފަ އެވެ.\nނަމަވެސް އޮޑިވެރިޔާ ހާލިދު ބުނީ މަސްވެރިންގެ މަރާ ސިހުރާ ގުޅުން ހުރި ކަމަށް އޭނާ ގަބޫލު ނުކުރާ ކަމަށާއި އެއީ ގުދުރަތީ މަރެއް ކަމަށެވެ. އަދި އެ ދޯނިން މަހަށް ދިޔުމަށް ދެން ތިބި މަސްވެރިން ވެސް ޖެހިލުން ނުވާ ކަމަށް އޭނާ ބުންޏެވެ.\n"މިހާރު"އާ ވާހަކަ ދައްކަމުން ކައުންސިލުގެ ރައީސް އަބްދުﷲ އާރިފް މިއަދު ވިދާޅުވީ ރުގުޔާ ކުރާނެ ގޮތަކާ ގުޅޭ ގޮތުން ކައުންސިލުން މިއަދު މަޝްވަރާ ކުރާނެ ކަމަށާއި ވަރަށް އަވަހަށް އެކަމުގެ ހަގީގަތް ދެނެގަނެވޭތޯ ބަލާނެ ކަމަށެވެ.\n"އަޅުގަނޑުމެން ވެސް ސީދާ ގަބޫލެއް ނުކުރަން މިއީ ސިހުރާ ގުޅުން ހުރި ކަމެއް ކަމަކަށް. އެކަމަކު ސިހުރު ހަދައިގެން މީހުން މެރުމަކީ ރާއްޖޭގައި ކޮށްފައި ހުރި ކަންކަން. އަދި ދެ މަސްވެރިން ވެސް މަރުވީ ސިހުރު ހަދައިގެން ކަމަށް ބައެއް މީހުން ތުހުމަތު ކުރާނަމަ އެކަން އަޅުގަނޑުމެން މަސައްކަތް ކުރާނަން އެކަން ބަލަން،" އާރިފް ވިދާޅުވި އެވެ.\nފުލުހުން އަންނަނީ އެންމެ ފަހުން މަރުވި ފައިސަލް ވަޅުލުމުގެ ކުރިން އޭނާގެ ހަށިގަނޑުން ސާމްޕަލް ނަގައި، މަރުވި ގޮތް ދެނެގަތުމަށް ތަހުލީލުތައް ކުރަމުންނެވެ.\nއިތުރު ލިޔުންތައް ޕޮލިސް މަސްވެރިން މަސްވެރިކަން ނ. ލަންދޫ ސިހުރު މަރު\nދެ މަސްވެރިއަކު މަރުވީ ސިހުރުންތޯ ބަލާނަން: ކައުންސިލް\nހަފުތާއެއް ތެރޭ އެއް ދޯންޏެއްގެ ދެ މަސްވެރިއެއްގެ މަރު\nއެންދެމުމުގެ ތެރޭގައި ގެނބިގެން މީހަކު މަރުވެއްޖެ


Kuru vaahaka: Dhe Mamma (last part) - vNews.mv\nކުރު ވާހަކަ: ދެމަންމަ (ފަހުބައި)\nވީނިއުސް 11 June 2022, 15:27\n(5 ޖޫން 2022 އާ ގުޅޭ)\nއިރު އޮއްސެން ގާތްވަމުންދާތީ ހަވީރު ފިންޏަށް ކުޑަކުދިން ގޮވައިގެން ބޭރަށް ނުކުތް ފަރާތްތަށް އަނބުރާ ގެޔަށް ދާން ސައިކަލުތަކާއި ހިނގާފައިދާ މަންޒަރަށް ބަލަންށެވެ. އަހަރެންނަށް އެއިން ކޮންމެ މީހެއް ސިފަވަނީ އެއީ އަހަރެންގެ މަންމަ އާއި ބައްޕަ އަހަރެން ގޮވައިގެން ދަނީ ކަމަށެވެ. ކޮންމެވެސް ވަރަކަށް ލޮލުން ކަރުނަ ހިލެން ފެށުމާއިއެކު އަވަހަށް އަހަރެން ދެލޯ މަރާލުމަށްފަހު ހަމަ ޖެހިލީމެވެ. ބައްޕަ ގާތުގައި އިނުމުން އަހަރެން ރޯންފަށައިފިނަމަ ވަރަށް ކަންބޮޑު ވާނެއެވެ. އަހަރެން އެގޮތް ބޭނުން ނުވަނީއެވެ.\nގެޔައް ވަދެވުމާއިއެކު އަހަރެން އަވަސްވެގަތީ އަހަރެންގެ ކޮޓަރިއާއި ދިމާލަށެވެ. ކޮޓަރިއަށްވަދެ ދޮރު ތަޅުލާފައި އަހަރެން ފުން ނޭވާއެއް ދޫކޮށްލީމެވެ. ހިތުގައި ކެކި އަރަމުންދިޔަ ޖަޒުބާތުތަށް ކަރުނައިގެ ސިފައިގައި އަހަރެންގެ ކޯތާފަތަށް ފައިބާގަންނަން މާގިނަ އިރުތަކެއް ނުނެގިއެވެ. މަޑުމަޑުން އަހަރެންނަށް ގިސްލެވެން ފެށުނެވެ. ދޮރުގައި ލެނގި މީހާގެ ބަރަށް ދޮރުބުޑަށް ތިރިވެ ދެ ކަކުލުގައި ބޯޖަހާފައި ފެށުނީ ރޯށެވެ. މައިވަންތަ ކަމުގެ ލޯބިން އަހަރެން މަހުރޫމް ނުވިޔަސް އަހަރެންނަށް އެ އިހްސާސް ކުރެވެނީއެވެ. ބައްޕަ އެއްގެ އޯގާތެރިކަން އަހަރެންނަށް ލިބުނެއް ކަމަކު އަހަރެން ވަނީ އެކަމަށް ފެންބޮވައި ގަނެފައެވެ. ހަހުރަވެތި އާއިލާއެއް ލިބިފައި ވީނަމަވެސް އާއިލީ ލޯތްބަށް އެދެވެނީއެވެ. މި އިހްސާސްތަށް އަހަރެން ބަޔާންކުރާނެ ގޮތެއް ނޭގެއެވެ. ފަހަރުގައި މީހުންނަށް އަހަރެންނަކީ ވަރަށް އުފަލުގައި އުޅޭ މީހެއް ކަމަށް ހީވިނަމަވެސް އަހަރެންގެ ހިތް ވަނީ ޖަވާބު ލިބުމެއްނެތް އެތަކެއް ސުވާލު ތަކަކުން ފުރިފައެވެ. ފަހަރުގައި އަހަރެންގެ މުޅި އުމުރުގައި އަހަރެންގެ މިސުވާލުތަކަށް ޖަވާބު ލިބުމެއް އަހަރެންގެ ތަގުދީރުގައި ނެތީކަން ނޭގެއެވެ.\nރޯން އިނދެވުނީ ކިހާ އިރަކު ކަމެއް ނޭގުނެވެ. މަންމަ ގޮވާލި އަޑަށް އަހަރެންނަށް ދެލޯ ހުޅުވާލެވުނުއިރު އަހަރެންނަށް އޮވެވުނީ ދޮރު ބުޑުގައި ނިދިފައެވެ. ލޯހުޅުވައިލުމަށްފަހު އަހަރެންވެސް ވާނުވާ ނޭނގި ހިނދުކޮޅަކު އޮވެވުނެވެ. ދެވަނަ ފަހަރަށް މަންމަ ގޮވާލެއްވުމުން އަހަރެން ދޮރުގައި ޓަކި ދިނީ ޖަވާބެއްގެ ގޮތުންނެވެ. ކުރު ގެޅިފައިއޮތް އަހަރެން އުއްޑުންޖެހިލައި ދޮރުބުޑުގައި އޮށޯވެލީމެވެ. ފުން ނޭވާއެއް ދޫކޮށްލުމަށްފަހު ހަމަޖެހިލީމެވެ. އެވަރަށް ރޮވުނީމަވެސް ކަންނޭގެއެވެ. އަހަރެންގެ ހިތަށް ވަނީ ކޮންމެވެސް ވަރެއްގެ ތަސައްލީއެއް ލިބިފައެވެ. ކުޑައިރުކޮޅަކު އެހެން އޮވެލުމަށްފަހު އަހަރެން ވަނީ ފާޚާނާއަށެވެ. ހަށިގަނޑަށް ލިބިފައިހުރި ވަރުބަލިކަން ފިލުވާލުމަށް ރަނގަޅަށް ހޫނުފެނުން ފެންވަރާލީމެވެ.\nހަމަޖެހިލައިގެން ބޭރަށް ނުކުތްއިރު މަންމަ އާއި ބައްޕަ ރޭގަނޑު އަށެއްގެ ހަބަރު ބަލަން ތިއްބެވެ. އަހަރެން ފެނުމާއިއެކު އަހަރެންގާތު ބައްޕަމެންނާއިއެކު ހަބަރު ބެލުމަށް ދައުވަތު ދިނެވެ. މޫނުމަތިން ޝައުގުވެރިކަމެއް ނުދެއްކި ނަމަވެސް ފޫހިކަމާއިއެކު އަހަރެންގޮސް އެމީހުންގާތު އިށީނދެ ހަމަޖެހިލީމެވެ. ކިތަންމެ ބުރަކޮށް އުޅުނު ނަމަވެސް ރޭގަނޑު އެއީ އަހަރެމެންގެ އާއިލީ ވަގުތެވެ. ހުރިހާކަމެއް ހުސްކޮށްފައި ބައްޕަވެސް އަދި މަންމަވެސް އަހަރެންނާއިއެކު ރޭގަނޑު ހޭދަކުރާނެއެވެ. އަހަރެމެންގެ އާދައިގެމަތިން ރޭގަނޑު އަށެއްގެ ހަބަރު ބަލާނީ އެންމެން އެއްކޮށެވެ. ބައްޕަ ނަސޭހަތްތެރި ވާގޮތުންނަމަ ކަންކަން ހިނގާ ނުހިނގާ ގޮތްބަލާ ދުނިޔެއަށް ލޯހުޅުވެން ހަމަބަރު ބެލުމަކީ މުހިންމު ކަމެކެވެ. ކާމިޔާބު މީހަކަށްވުމަށް ފަތިހު އަވަހަށް ހޭލުމާއި ބަރާބަރަށް ނަމާދު ކުރުމަކީ މުހިންމު ކަމެކެވެ. އަހަރެންވެސް ބައްޕަ ފަދައިން ކާމިޔާބު މީހަކަށްވުމަށް މިކަންކަމަށް ވަރަށް ސަމާލުކަންދެމެވެ.\nރޭގަނޑުގެ ނާސްތާ ތައްޔާރުވުމާއިއެކު ސުފުރާއަށް އިންސާފުކުރުމަށް މޭޒުދޮށުގައި އަހަރެމެން ތަރުތީބު ވެލީމެވެ. މީގެކުރިން އަހަރެމެންނަކީ ރޭގަނޑުގެ ކެއުމަށް އިންސާފު ކުރަމުންދާވަގުތު ދުވަހުގެ އެކި ވާހަކަތަށް އެކަކު އަނެކަކަށް ހިއްސާކުރާ ވަގުތެއް ނަމަވެސް މިއަދު މުޅި މާހައުލަށް ވަނީ ހިމޭންކަމެއް ވެރިވެފައެވެ. މަންމަވެސް ބައްޕަވެސް އަނގައިން ނުބުނެއެވެ. އަހަރެންވެސް އިނީ އަމުދުން ވާހަކަ ދައްކަން ބޭނުންވެފައި ނޫންކަމުން އިސްވެ އަނގައިން ބުނަން ބޭނުން ނުވެފައެވެ. ތަށްޓެއްގައި ސަމުސަލެއް ޖެހިލާއަޑާ, އުލާއި ސަމުސާ ޖެހިލާއަޑުގެ އިތުރުން ބައެއްފަހަރު ތަށިތަށް ނަގަނަގާފައި ބަހައްޓާ އަޑު ފިޔަވާ މުޅި ގޭތެރޭގައި ވަނީ ހިމޭންކަމެވެ.\nކުށްލިޔަކަށް ބައްޕަ ކަރުކެހިލި އަޑާއިއެކު ތަނުގެ ހިމޭންކަން ގެއްލިގެން ދިޔައެވެ. އަދި އަހަރެންނާއި ދިމާލަށް މިއަދު ދަރިފުޅަށް އައިސްފައިވާ ބަދަލު ފާހަގަ ކުރެވިފައި ވާކަމަށާއި ލޮލުގައި ހުރި ރަތްކަމުން ކޮންމެވެސް ކަމަކާއި ހިތާމަ ކޮށްފައި ވާކަން މަންމައާއި ބައްޕައަށް އެގޭކަމުގައި ބުންޏެވެ. އަދި މިއަދު ކާރުގައި ފެންކަޅިވެފައި އިންކަން ބައްޕަޔަށް އެނގުނުކަން ހާމަ ކުރިއެވެ. އަހަރެން ބޭނުންވާނަމަ ކޮންމެކަމެއްވެސް އުފަލުން ކޮށްދޭނެ ކަމަށާއި ކަންބޮޑުވާ ކަމެއް އޮތްނަމަ އެކަމެއް ބުނުމަށް އެދުނެވެ. ހަގީގަތުގައި އަހަރެންނަކަށް މަދު އެކަށްޗެއްވެސް ނެތެވެ. އެންމެ އެއްޗެއް ފިޔަވައެވެ. އެއީ އަހަރެންގެ ތަޤުދީރުގައި ލިޔެވިފައި ނެތް އެއްޗެކެވެ. ކިތަންމެ އެދުނަސް އިލާހިއްޔަ ގަލަމުން ތަގުދީރުގައި ލިޔެވިފައި ނެތް ނަސީބެއް ސައުދާގަރަކަށްވެސް ނުލިބޭނެތީއެވެ.\nއަހަރެންގެ އަސްލު މަންމައާއި ބައްޕަ ދައްކާލަން އަހަރެންނަށް އެދެވުނީ ބޭއިހްތިޔާރުގައެވެ. އަދި އުފަންދުވަހުގެ ހަދިޔާއަކަށް އަހަރެން ދުވަހަކު ނޭދެން ކަމަށާއި މިއީ އަހަރެންނަށް މަންމައާއި ބައްޕަގެ ފަރާތުން ދޭ އުފަންދުވަހުގެ ހަދިޔާއެއްގޮތުގައި ދެކުމަށް އަހަރެން އެދުނީމެވެ. ކަންތައްތައްވީ އަހަރެން ހީކުރިގޮތާއި ހިލާފަށެވެ. މާކުރިން ބައްޕައަށް އަހަރެން މިއަދު ބައްޕަގެ ކެބިންގައި އެ މަންޒަރަކަށް ގެއްލިފައި ބަލަން ހުރެވުނު މަންޒަރު ވަނީ ފެނިފައެވެ. އަދި އޭގެފަހުން އަހަރެންނަށް އައި ބަދަލުތަކާއިއެކު ބައްޕައަށް ވަނީ ހުރިހާކަމެއް ސާފުކޮށް އެނގިފައެވެ. ބައްޕަ ވަނީ މަންމައަށް މިހުރިހާ ވާހަކަތަކެއް ހިއްސާކޮއްފައެވެ. އެހެންކަމުން އެމީހުންތިބީ މިކަންކަމަށް ފުރިހަމައަށް ތައްޔާރު ވެފައެވެ.\nބައްޕަގެ ބޮލުގެ އިޝާރާތަށް ކާންއިން އުލާއި ސަމުސާ ބޭއްވުމަށްފަހު މަންމަ ތެދުވެގެން ދިޔައީ ކޮޓަރިއަށެވެ. އަހަރެން އިނީ ވާނުވާނޭނގި މަންމަ އާއި ދިމާލަށް ބަލަހައްޓައިގެންނެވެ. މަންމަ ކޮޓަރިއަށް ވަނުމުން އަހަރެން ސުވާލުތަކުން ފުރިފައި ހުރި މޫނަކައިގެން ބަލައިލީ ބައްޕަ އަށެވެ. އެވަގުތު މަންމަ އަލުން ކޮޓަރިން ނިކުމެގެންއައިސް ގޮނޑީގައި އިށީނދެ އަތުގައިއޮތް ފޮޓޯގަނޑު މޭޒުމަތީގައި ބޭއްވިއެވެ. އަދި އަހަރެންނާއި ދިމާލަށް ފޮޓޯގަނޑު ޖައްސާލިއެވެ. ކަންދިމާކުރިގޮތުން ކަންނޭނގެއެވެ. ނޫނީ މަންމަ ގަސްތުގައި ފޮޓޯގަނޑު އިދިފުށައް ބޭއްވީ ކަމެއް ނޭގުނެވެ. އަހަރެން އިނީ ފޮޓޯގަނޑު ނަގަން ޖެހިލުންވެފައެވެ. އެންމެ ބޮޑުވަރަކަށްވެސް އަހަރެންނަށް ބަލައިލެވުނީ މަންމައާއި ބައްޕަގެ މޫނަށެވެ. އެދެމީހުންވެސް އަހަރެންނާއި ދިމާލަށް ބަލާލުމަށްފަހު ހިނިތުންވެލިއެވެ.\nފޮޓޯގަނޑުނަގަން އަހަރެންހުރީ ޖެހިލުންވެފައިކަމުން މަންމަ ވާހަކަ ދައްކަންފެށިއެވެ. މަންމަ އާއި ބައްޕަ އަހަރެންދެކެ އިންތިހާއަށް ލޯބިވާ ވާހަކަ ބުންޏެވެ. އަދި އަހަރެންނަކީ އެމީހުންގެ ނުއުފަންނަ ދަރިއެއްކަމަކު ދުވަހަކުވެސް އެފަދަ ގޮތަކަށް ނުދެކޭކަމަށް މަންމަ ދިޔައީ ކިޔައިދެމުންނެވެ. މަންމަގެ ވާހަކަ ނިމުމުން ބައްޕަ އަހަރެންގެ އެއްއަތުގައި ހިފައި ބައްޕަގެ މުށައް ލިއެވެ. އަދި ފެންކަޅިވެފައިވާ ދެލޮލުން ވަރަށް މާނަފުން ނަޒަރަކުން އަހަރެންނާއި ހަތަރުކަޅި ހަމަކުރިއެވެ. ހަމަ އެވަގުތު އަހަރެންގެ ހުހަށް އޮތް އަތުގައި މަންމަ ހިފިއެވެ. އަދި މަންމަގެ މުށުތެރެޔަށް ލައި ބާރުކޮށްލިއެވެ. ބައްޕައެކޭ އެއްގޮތަށް މަންމަވެސް އިނީ އަސަރުން ފުރިފައި އަހަރެންނަށް ބަލަންށެވެ. މަންމަ އާއި އަހަރެން ހަތަރުކަޅި ހަމަވި ވަގުތަކީ އެ ދެލޮލުން އަހަރެންނަށް އޮތް ލޯތްބާއި ކުލުނު މައުނަވީ ގޮތެއްގައި ހަމަރެންނަށް ހާމަވެގެން ދިޔަ ވަގުތުކޮޅެކެވެ.\nބައްޕަގެ ވާހަކަ ފެށީ އަސަރުން ފުރިގެންވާ އަޑަކުންނެވެ. މިއީ ދެކެން ބޭނުންވި ދުވަހެއް ނޫންނަމަވެސް މިދުވަސް އަންނާނެކަން މާކުރިން އެނގޭކަމަށާއި ހިތާއި ދެކޮޅަށް ނަމަވެސް ހަގީގަތާއި ކުރިމަތިލާން ދިޔައީ ތައްޔާރު ވަމުންކަމުގައި ބުންޏެވެ. އަދި އަހަރެންނަށް އަށާރަ އަހަރު ވީދުވަހު މަންމަ އާއި ބައްޕަ އަހަރެންނަށް ހަގީގަތް ކިޔާދިން ނަމަވެސް އަހަރެންގެ ޅަސިކުނޑިއަށް އޭރު އެއީ މާބޮޑުކަމަކަށް ނުވީއެވެ. ވާނީވެސް ކިހިނެއްތޯއެވެ؟ އަހަރެންނަށް މަދީ ކޮންއެއްޗެއް ހެއްޔެވެ. އަހަރެންނަށް ނުލިބެނީ ކޮން އުފަލެއް ހެއްޔެވެ.\nއަހަރެންގެ ދެވަނަ މަންމައަކީ ދަރިން ނުލިބޭ ދެމަފިރިންނެވެ. ހަގީގަތުގައި ދަރިން ނުލިބެނީ މަންމަ އަށެވެ. ބައްޕަގެ ހުރިހާ ޓެސްޓްތަކެއް ރަނގަޅެވެ. އެއްވެސް މައްސަލައެއް ނެތެވެ. ނަމަވެސް މަންމައަށް ކުޑައިރު ލިބުނު އަނިޔާއެއްގެ ސަބަބުން ދަރިން ލިބުމުން މަހުރޫމުވީއެވެ. ތަގުދީރަކީ ފައިސާއިން ލިޔާ އެއްޗެއްނަމަ އެމީހުން އެކަން ކުރީހެވެ. މަންމަ ބައްޕަ ގާތު ދެވަނަ ކައިވެއްޏެއް ކުރުމަށް ވަރަށް އެދުނުނަމަވެސް ބައްޕަ އެކަމަށް އިންކާރު ކުރިއެވެ. ބައްޕައަށް ހަމައެކަނި ލޯބި ވެވުނީ މަންމަ ދެކެކަމަށާއި އުމުރަށް އެގޮތުގައި ހުންނާނެކަމަށް ބުނެއެވެ. މަންމަ އާއި ބައްޕަގެ ކައިވެއްޏަށް 23 އަހަރު ފަހުން މަންމަ ފުރަތަމަ ފަހަރަށް ބަލިވެ އިންކަން އެގުނު ދުވަހަކީ އެމީހުންގެ ހަޔާތުގައި އައި އެންމެ އުފާވެރި ދުވަހެވެ.\nމާބަނޑު ދުވަސްވަރަކީ މަންމައަށް މާފަސޭހަ ދުވަސްތަކަކަށް ނުވިއެވެ.7މަސް ހޭދަކުރަން ޖެހުނީ ބެޑް ރެސްޓުގައެވެ. މީރުހާ ކާނާއާއި ދަރިފުޅުގެ ސިއްހަތަށް ފައިދާކުރާނެ އުފެއްދުންތަށް ގެނައީ ރާއްޖެއިންނާއި ރާއްޖެއިން ބޭރުން އެކަމަށް ބައްޕަ ހާއްސަކުރި ޑައިޓީޝަނެވެ. ބައްޕަގެ ހުރިހާ މަސައްކަތެއް ދޫކޮށްލުމަށްފަހު އަބަދުމެ ހުންނަނީ މަންމަ ކައިރީގައެވެ. ދެފަރާތުގެ އާއިލާއާއި ރައްޓެހިން އަބަދުމެ މަންމަގެ ހިތް އުފާކޮށްދިނުމުގައި މަސްއޫލު ވެލިއެވެ. މަންމަގެ ހިދުމަތުގައި ނަރުހުން ޑިއުޓީކުރެއެވެ. އަބަދުމެ އޮންކޯލްގައި ޑަކްޓަރަކު ހުރެއެވެ. ފައިސާއިން ކުރެވެންހުރި ހުރިހާކަމެއް އެފަދަ ދެވަނައެއްނެތް ދަރަޖައަށް ހުރީ ހަމަޖައްސާފައެވެ. ވާނީވެސް އެހެންތާއެވެ. 23 އަހަރު ކަޅިއަރާފައި ތިބެ ކުރި ދިގު އިންތިޒާރަށް ނިމުމެއް އަންނަނީއެވެ.\nއަހަރެންގެ އެޑޮޕްޓެޑް ޕޭރެންޓްސްއަށް އެތަކެއް ފަރުވާއަށްފަހު އަމިއްލަ ދަރިއަކު ލިބުމަށް ލިބުނު ހަމައެކަނި ފުރުސަތު ބީވެގެންދިޔައީ އަހަރެން އުފަންވިވަގުތެވެ. ކަން ދިމާކުރިގޮތުން އަލިފާނުގެ ހާދިސާއަކަށްފަހު މުޅި ރަށުން ކަރަންޓު ދިޔަތާ އެއީ3ވަނަ ދުވަހެވެ. އެންމެފަހުން ހޮސްޕިޓަލްގެ އިމަރޖެންސީ ޖަނަރޭޓަރުތަކަށް ބާރު ބޮޑުވެ ނިވުނު ވަގުތަކީ އަހަރެންގެ ދެ މަންމަވެސް ވިހަން ވެއްދި ވަގުތެވެ. ޕްރައިވެޓް ވޯޑުގައި ކަރަންޓު ނެތުމުން ދެ މަންމަވެސް ވިއްސީ އެއް ވޯޑުގައެވެ. ހޮސްޕިޓަލުގައި ކަރަންޓު ނެތުމުގެ ސަބަބުން އެތަށް ހިދުމަތްތަކަކަށް ބުރޫއަރާފައިވާ ވަގުތެއްކަމުން ކޮންމެހެން ވަގުތުން ކުރަން ޖެހުނު ސާރޖަރީއެއް ނުކުރެވި އަހަރެންގެ އަސްލު މަންމަ ވިހެއުމުގެ ތެރޭގައި ނިޔާވީއެވެ. އަދި އަހަރެންގެ އެޑޮޕްޓެޑް މަންމަގެ ދަރިފުޅު ވިހެއުމުގެތެރޭގައި ނިޔާވީއެވެ.\nއަހަރެންގެ އަސްލު މަންމައަކީ އެކަނިވެރިއެކެވެ. އާއިލާގެ ނުގަބޫލުގައި ކުރި ކައިވެއްޏެއްކަމުން އާއިލާއިން އަހަރެންގެ އަސްލު މަންމަ އާއިލާއާއި ދުރުކޮށް ގުޅުން ކަނޑާލީއެވެ. މަންމަގެ މުޅި ހަޔާތް "ނަރަކަ" އެއްގެ ތެރެޔަށް އެއްލައިލެވުނީ ކަނު ލޯތްބެއްގެ އަވާގައި ޖެހިގެންނެވެ. މަންމަ ވިލާތަކުމަތީ ނިންދަވާ ތަރިތަކުން އުނގު ޖަރީކޮއްލަދޭންބުނި ފިރިމީހާގެ ލޯބިވެތި ފިރުމުންތަކާއި އަޅާލުމަށް އެންމެ ބޭނުންވިދުވަހު ރަށުތެރެޔަށް ފަލީހަތް ކޮށްލީއެވެ. އެތަކެއް ބަދުނާމެއް ބޮލުގައި އަޅުވައި އެކަނިކޮށްލީއެވެ. ނުކުރާކަށް އަނިޔާއެއްނެތީއެވެ. ނަފްސާނީ ގޮތުންނާއި ޖިސްމާނީ ގޮތުންނެވެ. އެންމެ ފަހުން ޖިންސީއަނިޔާގެ ޝިކާރައަކަށްވާންފެށި ހިސާބުން މަންމަގެ ކެތްތެރިކަން ކޮޅުންލީއެވެ.\nއަނިޔާވެރި ފިރިއެއްގެ ކިބައިން ސަލާމަތްވިއިރު މަންމަ އިނީ އަހަރެންނަށް ބަލިވެއެވެ. އާއިލާގެ މީހުންގެ އެއްބާރުލުން ނުލިބުމުން ބައެއް ރައްޓެހިންގެ މަދަދުވެރިކަމުގައި އެކަނި މާއެކަނި ނުވަމަހާއި ނުވަދުވަހު އަހަރެން ބަނޑުގައި ރައްކާތެރިކަމާއިއެކު ބޭއްވުމަށްފަހު އަހަރެން މިދުނިޔެއަށް ލީފުރަތަމަ ނޭވާ އާއިއެކު މަންމަގެ ފަހު ނޭވާ ދޫކޮށްލީއެވެ. މަންމަ ނެތްދުނިއޭގައި މަންމަގެ އާއިލާއިން އަހަރެންނާއި ހަވާލު ނުވުމުން އަހަރެންގެ ނޫފަންނަ މަންމަ އަހަރެން ދަރިއެއްފަދައިން ބަލައިގަތީއެވެ. މަންމަ އާއި ބައްޕަގެ ވާހަކަތަށް ނިމުމާއިއެކު އަހަރެން ކުރިމަތީގައި އޮތް ފޮޓޯގަނޑު އަނެއްފުށުން ޖަހާލީމެވެ. (ނިމުނީ)\nވަރަށް ކިޔާލާ ހިތްވި ވާހަކައެއްމީ\nވަރަށް ހިތްގައިމު ތަފާތު ގޮތަކަށް ގެނެސްދީފައިވާ ވާހަކައެއް ސަޅި


ޢަލީ ޝަހީމް 14 ޖެނުއަރީ 20224ދުވަސް ކުރިން\nފަހަތުން އަރައި 2-1 އިން އެތުލެޓިކޯ މެޑްރިޑް ބަލިކޮށް އެތުލެޓިކް ބިލްބާއޯ އިން ސްޕެނިޝް ސުޕަ ކަޕްގެ ފައިނަލުގެ ޖާގައެއް ކަށަވަރުކޮށްފި އެވެ.\nފައިނަލުގައި ބިލްބާއޯ ނުކުންނާނީ ފުރަތަމަ ސެމީގައި 3-2 އިން ބާސެލޯނާ ބަލިކުރި ރެއާލް މެޑްރިޑާ ދެކޮޅަށެވެ. ސައުދީ އަރަބިއާގެ ރިޔާދުގައި ފައިނަލް މެޗު އޮންނާނީ އަންނަ އާދީއްތަ ދުވަހު އެވެ. ސައުދީގައި ކުޅޭ މި މުބާރާތުން ފުރުސަތު ލިބުނީ މިދިޔަ ސީޒަނުގެ ލަ ލީގާގެ އެންމެ ކުރި ހޯދި ދެ ޓީމާއި ކޮޕަ ޑެލް ރޭގެ ފައިނަލުގައި ކުޅުނު ދެ ޓީމަށެވެ.\nބިލްބާއޯ ވަނީ އެންމެ ފަހުން ކުޅުނު ސުޕަ ކަޕް ކާމިޔާބުކޮށްފަ އެވެ. މިދިޔަ އަހަރުގެ ސުޕަ ކަޕް ބިލްބާއޯ އިން ކާމިޔާބުކުރީ 3-2 އިން ބާސެލޯނާ ބަލިކޮށްގެންނެވެ.\nރޭގެ މެޗުގެ ފުރަތަމަ ލަނޑަކީ 62 ވަނަ މިނެޓުގައި ބިލްބާއޯ އަށް ކުޅޭ ސްޕެއިންގެ އެއް ނަންބަރު ގޯލްކީޕަރު އުނާއި ސިމޯން އަތުން ބައިކޮޅަށް ވަން ލަނޑެކެވެ. މިއީ އެތުލެޓިކޯ ޔާއޯ ފީލިކްސް ބޮލުން ޖެހި ބޯޅައެއްގައި ދަނޑީގައި ޖެހިފައި ނުކުތް ވަގުތު ކީޕަރު ގައިގައި ޖެހިފައި ވަން ލަނޑެކެވެ. ފަހަތުގައި އޮވެފައި ބިލްބާއޯ އިން މެޗުގެ ނަތީޖާ ހަމަހަމަކުރީ 77 ވަނަ މިނެޓުގައި ޔެރޭ އަލްވަރޭޒް ޖެހި ލަނޑުންނެވެ. މެޗުގެ 81 ވަނަ މިނެޓުގައި ބިލްބާއޯ މޮޅުވި ލަނޑު ކާމިޔާބުކޮށްދިނީ ނިކޯ ވިލިއަމްސް އެވެ. މިއީ ޑެނީ ގާސިއާ ނަގައިދިން ހުރަހަކުން ބޮލުން ނިކޯ ޖެހި ލަނޑެކެވެ.\nއުމުރުން 19 އަހަރުގެ ނިކޯ ވިލިއަމްސް އަކީ ބިލްބާއޯ އަށް ކުޅޭ އިނާކީ ވިލިއަމްސްގެ ބޭބެ އެވެ. ރޭގެ މެޗުގެ 70 ވަނަ މިނެޓުގައި ބެންޗުން ކުޅެން އެރުމާ އެކު ބިލްބާއޯގެ ކުރި ބެލެހެއްޓީ ނިކޯ އާއި އިނާކީ އެވެ.\n“އަހަރެން މިހުރީ ވަރަށް އިމޯޝަނަލް ވެފަ. އަހަރެން އުންމީދުކުރަނީ މިގޮތަށް އަދިވެސް ހިތްހަމަޖެހުން ލިބޭނެކަމަށް. ބޭބެ (އިނާކީ) އާއި މަންމަ ހުރި ތަނެއްގައި މިކަހަލަ ތަޖުރިބާއެއް ކުރެވުމަކީ ލިބުނު ވަރަށް ބޮޑު ހިތްހަމަޖެހުމެއް. މެޗު ނިންމާލާފައި މަންމަ އައިސް އަހަރެމެން ގައިގައި ބައްދާލީ” މެޗަށް ފަހު ނިކޯ ބުންޏެވެ.\nމޮޅުވި ލަނޑު ޖެހުމަށް ފަހު ނިކޯ އުފާފާޅުކުރީ އޭނާގެ ބޭބެ އިނާކީއާ އެކު އެވެ. މެޗަށް ފަހު ނިކޯ ބުނީ ބޭބެއާ އެކު އުފާފާޅުކުރެވުނު ވަގުތުގެ މަތިން އޭނާ ދުވަހަކު ވެސް ހަނދާން ނުނެތޭނެ ކަމަށެވެ.\nސްޕެނިޝް ސުޕަރ ކަޕް\nބާސެލޯނާ ބަލިކޮށް ބިލްބާއޯ އިން ސްޕެނިޝް ސުޕަރ ކަޕް ކާމިޔާބުކޮށްފި\nޗެމްޕިއަން ރެއާލް މެޑްރިޑް ކަޓުވާލުމަށް ފަހު ބިލްބާއޯ ފައިނަލަށް


TC athun Da Grande ah point eh | Mihaaru\n05 އޯގަސްޓް 2019 - 00:26 1 comment\nމި މެޗުން މޮޅުވެގެން ދަ ގްރާންޑޭ އަށް އަލުން އެއް ވަނަ އަށް އެރެން އޮތްއިރު، ޓީސީ އަލުން ތިން ވަނަ އަށް އަރަން ވެސް މި މެޗުގެ ތިން ޕޮއިންޓް މުހިއްމެވެ. ދެ ޓީމު ވެސް ޕޮއިންޓަކުން ފަރުޖައްސާލަން ޖެހުނުއިރު، ދަ ގްރާންޑޭ ހަ މެޗުން ލިބުނު 13 ޕޮއިންޓާ އެކު ލީގުގެ ދެ ވަނައިގައި އޮތްއިރު، ޓީސީ ހަތަރު ވަނައިގައި އޮތީ ހަ މެޗުން ލިބުނު ނުވަ ޕޮއިންޓާ އެކު އެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، ޓީސީ ކުޅުންތެރިން ތަނަވަސްކުރި ރަނގަޅު ދެ އެޓޭކުގެ ހުރަހަކަށްވީ ދަ ގްރާންޑޭގެ ގޯލުގައި ހުރި ގައުމީ ޓީމުގެ ގޯލްކީޕަރު މުހައްމަދު ފައިސަލް އެެވެ. ދަ ގްރާންޑޭ އަށް ލީޑުނަގައިދޭން އަހުމަދު އިމާޒް (އާއްކޮ) އަށް ރަނގަޅު ފުރުސަތުގެ ބޭނުން އޭނާ އަށް ނުހިފުނެވެ.\nޓީސީ އަށް މެޗުގެ 36 ވަނަ މިނިޓްގައި ލީޑުނަަގައިދިނީ ނޭޕާލުގެ ފޯވާޑް ބިމާލް ގާތީ މަގަރު އެވެ. އޭރިއާ ތެރެއިން އިސްމާއިލް އީސާ (މެސީ) ހުސްކޮށްލާފައި ދިން ބޯޅަ ބިމާލް ވަނީ ގޯލުގެ ދުރު ކަނަށް އަމާޒުކޮށްލައިފަ އެވެ.\nފުރަތަމަ ހާފު ނިމުމުގެ ކުރިން ދަ ގްރާންޑޭ އަށް އެއްވަރުކޮށްދޭން ހިލޭ ޖެހުމަކުން އާއްކޮ ޖެހި ބޯޅަ ހުރަސްދަނޑިިމަތިން ދިޔައިރު، އެ ޓީމުގެ ބިދޭސީ ކުޅުންތެރިޔާ ކްރިސްޓިއަން ޑޯޑްޒީ ޖެހި ބޯޅަ ޓީސީގެ ޑިފެންޑަރުން ވަނީ ބްލޮކްކޮށްފަ އެވެ.\nދަ ގްރާންޑޭ އިން ދެ ވަނަ ހާފަށް ނުކުތީ ބަދަލަކާ އެކު އެވެ. އެ ގޮތުން އަހުމަދު ނިޒާމް (ނިޒާމްބެ)ގެ ބަދަލުގައި އިރާގު ފޯވާޑް އޮބައިދާ ކަދުމް ކުޅެން އެރުވި އެވެ. ދަ ގްރާންޑޭ އިން އެއްވަރުކުރީ މެޗުގެ 58 ވަނަ މިނިޓްގައި ޕެނަލްޓީ އަކުން އޮބައިދާ ޖެހި ގޯލުންނެވެ. މިއީ ދަ ގްރާންޑޭގެ އަޔާޒު އަހުމަދު (އަޔާ) އަށް ކުރި ފައުލަކަށް ދިން ޕެނަލްޓީ އެކެވެ.\nދެ ވަނަ ހާފްގައި ދަ ގްރާންޑޭ އިން ކުޅުން ރަނގަޅުކުރިއިރު، އެ ޓީމަށް ލީޑުނަގައިދޭން މެޗުގެ 68 ވަނަ މިނިޓްގައި އަޔާ ޖެހި ބޯޅަ ދިޔައީ ހުރަސްދަނޑިމަތިންނެވެ. މެޗުގެ 79 ވަނަ މިނިޓްގައި ޓީސީގެ އަބްދުލް ވާހިދު (ވާޑު) ނަަގައިިދިން ހުރަހަކުން ބިމަލް ބޮލުން ޖެހި ބޯޅަ ދިޔައީ ހުރަސްދަނޑިމަތިންނެވެ.\nމެޗުގެ އިތުރު ވަގުތުގައި ޓީސީ މޮޅުކޮށްދޭން އޭރިއާތެރެއިން ބިމަލް ފޮނުވާލި ބާރު ޝޮޓް ދަ ގްރާންޑޭގެ ކީޕަރު ފައިސަލް ވަނީ ހުށިޔާރުކަމާ އެކު ދިފާއުކޮށްފަ އެވެ.\nމި މެޗުގެ ކުރިން ދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ވަނީ ޓީމުގެ ހާލަތު އެންމެ ރަނގަޅު ނޫން ކަމަށް ބުނެފަ އެވެ. އެކަމަކު އޭރު ވެސް ކުޅުންތެރިން މެޗަށް އައިސް ރަނގަޅު ރޫހެއްގައި ކުޅޭނެ ކަމުގެ އިތުބާރު އިންމަ އަށް އޮތެވެ.\n"އަސްލު މި މެޗުގައި މި ހާސިލްވި ކަންތަކުގެ ކްރެޑިޓް ދޭން ޖެހެނީ ކުޅުންތެރިންނަށް. ވަރަށް މުހިއްމު ޕޮއިންޓެއް މި ކުޅުންތެރިން މި ހޯދީ ވަރުގަދަ ޓީމެއް އަތުން. ފެނިގެންދިޔައީ ފުޓްބޯޅަ އަށް މި ކުޅުންތެރިންގެ ހުރި ލޯބި،" އިންމަ ބުންޏެވެ.\nޓީސީގެ ކޯޗު މުހައްމަދު އާތިފް (އާތީ) ބުނީ މިއީ މި ބުރުގައި ކުޅޭނެ އެންމެ އުނދަގޫ އެއް މެޗު ކަމަށާއި މެޗު ދިޔައީ ވެސް ކުރިން ބުނި ގޮތަށް ވަރަށް ޕްރެޝަރުކޮށް ކަމަށެވެ. އަދި މި މެޗުން ބަލިވީ ނުކުޅެވިގެން ނޫން ކަމަށާއި ލިބުނު ފުރުސަތުތަކުގެ ބޭނުން ނުހިފިގެން ކަމަށް އާތީ ބުންޏެވެ.\n"ކޯޗެއްގެ ފިލޯސަފީ ބޭނުން ގޮތަކަށް ޓީމެއް ގެންނަން ވަރަށް ގިނަ ވަގުތު ނަގާނެ. އީގަލްސް އަށް ވެސް އެހެން އެ ކުޅެވެނީ ހަތް ވަރަކަށް އަހަރު އެއް ޓީމެއް ބާއްވައިގެން. އެހެންވީމަ ޓީސީ އަށް ވެސް ވަގުތުނަގާނެ ވަކި ސްޓައިލަކަށް އަންނަން. ވަރަށް އަވަސް އަރުވާލައިގެން ކުޅުންތެރިން މޮޅުވާން އުޅެނީ. އޭގެ ބަދަލުގައި ބޯޅަ ހިފަހައްޓައިގެން ހަމަޖެހިލައިގެން ވެސް ވާނެކަން މެޗުގައި ފެނުނު ގޯލުން އެނގިއްޖެ. އެ ކަހަލަ ކަންތަކަށް ވަގުތު ނަގާނެ،" އާތީ ބުންޏެވެ.\nއާތީ ވަނީ މި މެޗުގައި ދަ ގްރާންޑޭގެ ފަރާތުން ފެނިގެންދިޔަ ވާދަވެރި ކުޅުމަށް އެ ޓީމަށް ތައުރީފްކޮށްފަ އެވެ.


SunOnline: Gellun bodu amaleh\nގެއްލުން ބޮޑު އަމަލެއް!\nމުޙައްމަދު ޤާސިމް 30 Mar 2022, 07:58\nވޭޕްކުރުމަކީ މިއަދުގެ މުޖުތަމައުގައި، ވަރަށް ބޮޑަށް ޢާންމުވަމުން އަންނަ ކަމެއް -- ފޮޓޯ/ ހާޓްފައުންޑޭޝަން\nމީގެ ދެތިން ދުވަސްކުރިއެވެ. މެންދުރު ފަހުގެ ވަގުތެވެ. ފެނުނީ ވަރަށް ދެކެން ބޭނުންނުވާ ކަހަލަ މަންޒަރެކެވެ. މަގެއްގެ އެއް ފަރާތުގައި މަޑުކޮށްލައިގެން ހުރި ފިރިހެން ކުއްޖެކެވެ. ލަފާކުރެވޭ ގޮތުން، އެއީ ސާދަ ވަރަކަށް އަހަރުގެ ކުއްޖެކެވެ. ފެންނަ ފެނުމަށް ވަރަށް ބަސްއަހައި ކުއްޖެއްހެން ހީވެއެވެ. ރޫފަ ހެޔޮވެފައި، ހެދުންއެޅުން ވެސް ރީއްޗެވެ. އެހެންނަމަވެސް އެ ކުއްޖާ ކުރާން ހުރި ކަންތައް އެހައި ރީއްޗެއް ނޫނެވެ. އަތުގައި އޮތީ ވޭޕް ޕޮޑެކެވެ. ދޭތެރެއަކުން އަނގަޖަހައި ދަމާލައެވެ. އަނގައާއި ނޭފަތުން އޮލަ ދުންތައް ބޭރުކޮށްލައެވެ.\nއެހެން ދުވަހެކެވެ. ހަވީރުގެ ވަގުތެވެ. ފަސްވަރަކަށް ކުދިންގެ ގުރޫޕެއް، މަގެއްގެ ޕާކިންޒޯނުގައި ހުރި ސައިކަލެއްގެ ކައިރީގައި، ހީނހީނފައި ވާހަކަ ދައްކާން ތިއްބެވެ. އެ ތަނުން ދެ ކުދިންނަކީ ބާރަތޭރަ ވަރަކަށް އަހަރުގެ ދެ ކުދިންނެވެ. އަނެއް ތިން ކުދިން އުޅޭނީ އަށާރަ އަހަރުން މަތީގައި ކަމަށް ލަފާކުރެވެއެވެ. އެއިން ކޮންމެ ކުއްޖެއްގެ އަތުގައި ވެސް ވޭޕް ޕޮޑެއް އޮތެވެ. އިރުއިރުކޮޅުން ދަމާލައެވެ. ދުންތައް ބުރުވާލައެވެ. އެކިއެކި ވާހަކައިގައި އިރުކޮޅަކު ތިބެފައި، ހެލްމެޓް އަޅައިގެން، ތިން ސައިކަލުގައި އެ ގްރޫޕް ނައްޓާލައިފިއެވެ.\nވޭޕްކުރުމަކީ މިއަދުގެ މުޖުތަމައުގައި، ވަރަށް ބޮޑަށް ޢާންމުވަމުން އަންނަ ކަމެކެވެ. ކުރިން ސިގިރެޓް ބުއި އެތައް ބަޔަކު، މިއަދު ސިގިރެޓް ފޮށި ޖީބުން ނަގައި އެއްލާލައިފިއެވެ. ވޭޕް ޕޮޑަށް ޖާގަ ހުސްކުރުމުގެ ގޮތުންނެވެ. މި ނުރައްކާތެރިކަން ބޮޑު އިސްތިޢުމާލުގެ ޝިކާރައަކަށް ކުޑަ ކުދިން ވަމުން އަންނަ މަންޒަރުގެ ހިތްދަތިކަން ވަކިން ބޮޑެވެ. ދަރިވަރުން ސްކޫލަށް ދާއިރު ވޭޕްކުރަން ބޭނުންކުރާ ތަކެތި ފޮތް ދަބަހަށް އަޅައިގެން ގޮސް، ސްކޫލު ތެރޭގައި ވެސް ވޭޕްކުރުމަކީ، މިއަދު ހިނގަމުން އަންނަ ކަމެކެވެ. ފާޚާނާގައެވެ. ކްލާސްރޫމުގައެވެ. ވޭޕްކުރުމުގެ ބިރުވެރިކަމާއި ނުރައްކާތެރިކަން، އެ ކުދިންނަށް ނުވިސްނެނީ ކަމަށްވެދާނެއެވެ.\nބައެއް މީހުން ޤަބޫލުކުރާ ގޮތުގައި ވޭޕްކުރުމަކީ ސިގިރެޓް ބުއިމަށްވުރެ ގެއްލުން ކުޑަކަމެކެވެ. ވޭޕްކުރާން ފަށަނީ އެ ވިސްނުމުގައި ކަމަށް ވެދާނެއެވެ. އެހެންނަމަވެސް ޙަޤީޤަތަކީ އެއީ ނޫންކަން، ދުނިޔޭގެ ކަންކޮޅުތަކުގައި ހިނގަމުން އަންނަ ހާދިސާތަކާއި، ކުރެވެމުން އަންނަ ދިރާސާތަކުން އަންނަނީ ސާބިތުވަމުންނެވެ.\nއެމެރިކާގެ ހެންރީ ފޯޑް ހޮސްޕިޓަލުގައި އުމުރުން އެންމެ 17 އަހަރުގެ ކުއްޖެއްގެ ފުއްޕާމޭ ވަނީ، ވަރަށް ކުއްލިގޮތަކަށް ބަދަލުކޮށްފައެވެ. އެ ހޮސްޕިޓަލުން ބުނި ގޮތުގައި، މި އޮޕަރޭޝަންކުރުން ކުޑަތަންކޮޅެއް ލަސްކުރެވުނު ނަމަވެސް، އެ ކުއްޖާގެ ފުރާނަ ސަލާމަތެއް ނުކުރެވުނީހެވެ. ޑޮކްޓަރުންގެ ޓީމުން މައުލޫމާތު ދިންގޮތުގައި، މި ކުއްޖާގެ ފުއްޕާމޭ ވަނީ ފާރުވެ، "ޑެޑް ސްޕޮޓް"ތަކުން ފުރި، ހަރުވެ، އެއްކޮށް މަރުވެފައެވެ. މި ފަދަ ނުރައްކާތެރި ހާލަތަކަށް އެ ކުއްޖާ ދަތުރުކުރީ ވޭޕްކުރުމުގެ ސަބަބުންނެވެ. އުމުރުން 16 އަހަރުގައި ވެސް އޭނާއަކީ، ދުޅަހެޔޮ ސިއްހަތެއްގައި ހުރި މޮޅު އެތުލީޓެކެވެ. އޭނާގެ ފުއްޕާމޭ ހަލާކުވީ، ވޭޕްކުރަންފެށިތާ އަހަރެއްހައި ދުވަސް ތެރޭގައެވެ.\nވޭޕްކުރުމަކީ ސިއްހަތަށް ވަރަށް ބޮޑެތި ގެއްލުންތައް ލިބޭ ކަމެކެވެ. އަޅުގަނޑުމެންގެ ޅަ ދަރިން، މި ފަދަ ނުރައްކާތެރި ވަބާއަކާ ދިމާއަށް ފިޔަވަޅު އަޅަމުން އަންނައިރު، މައިންބަފައިންނާއި މުޖުތަމަޢު، މި ކަމަށް ލޯމަރާލައިގެން ތިބުމަކީ، ކޮން ފަދަ ނުރައްކާތެރި ކަމެއް ހެއްޔެވެ. ދިރާސާތަކުން ހާމަވާގޮތުގައި އިންޑަސްޓްރިއަލް އެކްސިޑެންޓްތަކުގައި ވިހަ ގޭސް ހަށިގަނޑަށް އެތެރެވުމުން ނުވަތަ ފުރަތަމަ ބޮޑު ހަނގުރާމައިގައި ބައެއް ސިފައިން މަރާލުމަށް ބޭނުންކުރެވުނު، މަސްޓަޑް ގޭސް އެތެރެވުމުން ލިބޭ ފަދަ ގެއްލުން ވޭޕްގެ ސަބަބުން ފުއްޕާމެއަށް ލިބެއެވެ. މި ކަންކަމުން މީގެ ނުރައްކާތެރިކަން ވަޒަންކޮށްލެވެއެވެ.\nބޮސްޓޮން ޔުނިވަރސިޓީ އޮފް ޕަބްލިކް ހެލްތުގެ ރިސާޗަރ، ޑރ. އެންޑްރޫ ވިދާޅުވިގޮތުގައި، ވޭޕްކުރުމުގެ ސަބަބުން އިންސާނުންގެ ސިއްހަތަށް ހީވެސްނުކުރާ ފަދަ ބޮޑެތި ގެއްލުންތައް ލިބެއެވެ އޭގެތެރޭގައި ނޭވާލާ ނިޒާމަށް ޖެހޭ ތަފާތު ބަލިތައްކަމަށްވާ، ކްރޮނިކް ބްރޮންކައިޓިސްގެ ރިސްކް 33 އިންސައްތައަށް އުފުލުމާއި އެމްފައިސީމާގެ ރިސްކް 69 އިންސައްތައަށް އުފުލުމާއި ކްރޮނިކް އޮބްސްޓްރަކްޓިވް ޕަލްމޮނަރީ ޑިޒީސްގެ ރިސްކް 57 އިންސައްތައަށް އުފުލުން ހިމެނެއެވެ. އަދި ނޭވާހިއްލުމުގެ ރިސްކް 31 އިންސައްތައަށް އުފުލުން ހިމެނެއެވެ. ބޮސްޓޮން ޔުނިވަރސިޓީ އޮފް ޕަބްލިކް ހެލްތާއި ސްކޫލް އޮފް މެޑިސިންގެ ދިރާސާވެރިން ގުޅިގެން ދާދިފަހުން ހެދި ދިރާސާއަކުން ހާމަވިގޮތުގައި، ވޭޕްކުރުމުގެ ސަބަބުން، ނޭވާލާ ނިޒާމަށް ތަފާތު ބަލިތައް ޖެހުމުގެ ފުރުސަތު 40 އިންސައްތައަށް އިތުރުވެއެވެ.\nވޭޕްކުރުމުގެ މި ނުރައްކާތެރި ވަބާއާ މެދު އަޅުގަނޑުމެން ދޭ ސަމާލުކަން އިތުރުކުރާން އެބަ ޖެހެއެވެ. ޚާއްޞަކޮށް ކުޑަކުދިން މި ކަމުގެ ތެރެއަށް ވަންނަމުން ދާ ދިޔުން ހުއްޓުވުމަށް ޓަކައި މަސައްކަތް ފަށާން އެބަ ޖެހެއެވެ. ސްކޫލް މަދަރުސާތަކާ ހަމައަށް މި ވަބާ ފެތުރިފައިވާއިރު، މިކަން ހުއްޓުވާން ވަގުތުން ފިޔަވަޅު އަޅާން އެބަ ޖެހެއެވެ. މިއީ އެޑިއުކޭޝަން މިނިސްޓްރީއާއި ސްކޫލުތަކުން ހުއްޓުވާންޖެހޭ ކަމެއް ކަމުގައި ނުދެކި، ބެލެނިވެރިން މި ކަމުގައި އިސްނަގަމާ ހިނގާށެވެ! އޭގެ ނުރައްކާތެރިކަން ދަރިންނަށް ކިޔައިދީ، ވިސްނައިދޭށެވެ! ގަދަ ބާރު އަޅައިގެން ވެސް ހުއްޓުވޭތޯ މަސައްކަތްކުރާށެވެ! މުޖުތަމައަށް ޓަކައި، އަދި އަންނާން އޮތް ޖީލަށް ޓަކައި ކުރެވޭ މަތިވެރި ޖިހާދަކަށްވާނެއެވެ.


BREAKING: Thoofaanehgge Nuseedhaa Asaru Raajje Ah Kuraane, Moosun Goas Vaane! - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! -4ގަޑިއިރު ކުރިން\nތޫފާނެއްގެ ނުސީދާ އަސަރު ރާއްޖެއަށް ކުރާނެ، މޫސުން ގޯސްވާނެ!\nރާއްޖެ ކައިރީގައި އުފެދިފައިވާ ކޮޅިގަނޑު ތޫފާނަކަށް ބަދަލުވުމުގެ ފުރުސަތު ބޮޑު ކަމަށާއި، އެ ތޫފާންގެ އަސަރު ރާއްޖެއަށް ނުސީދާކޮށް ކުރާނެ ކަމަށް ބެލެވިއްޖެ އެވެ.\nއެ ކޮޅިގަނޑު ތޫފާނަކަށް ބަދަލުވުމުން ދީފައިވާ ނަމަކީ ޓައުޓްޓައި އެވެ. މިއީ މިޔަންމާ އިން އެ ލިސްޓަށް ހުށަހަޅާފައިވާ ނަމެކެވެ.\nރާއްޖޭގެ މޫސުމާއި ބެހޭ ގައުމީ އިދާރާ (މެޓް)އިން ވިދާޅުވީ، ރާއްޖޭގެ ހުޅަނގުއުތުރުން، އިރުދެކުނު އަރަބިކަނޑުގައި އުފެދިފައިވާ ކޮޅިގަނޑު ކުރިއަށްއޮތް 24 ގަޑިއިރު ތެރޭގައި ބާރުގަދަ ކޮޅިގަނޑަކަށް ބަދަލުވެ އޭގެ ފަހުން ތޫފާނަކަށް ބަދަލުވުމުގެ ފުރުސަތު ބޮޑު ކަމަށެވެ.\n"ލަފާ ކުރެވޭގޮތުގައި މި ކޮޅިގަނޑު ޖެހެމުން ދާނީ ރާއްޖޭގެ އުތުރުހުޅަނގުއުތުރަށް ރާއްޖެއާ ދުރަށް.މި ކޮޅިގަނޑާއި ގުޅިގެން ރާއްޖޭގެ އަތޮޅުތަކުގެ މަތީގައި ގިނަ އަދަދަކަށް ބޯ ވިއްސާރަ ވިލާ ދަނީ އުފެދެމުން". މެޓް އިން ވިދާޅުވިއެވެ.\nމެޓް އޮފީހުން ވިދާޅުވީ، ކުރިއަށް އޮތް ތިން ދުވަހުވެސް ރާއްޖޭގެ ސަރަހައްދުުގައި ހާއްސަކޮށް އުތުރާއި މެދު ރާއްޖޭތެރޭ ވައިގަދަވެ ކަނޑުތައް ވަރަށް ގަދާވެނެ ކަމަށް ލަފާ ކުރެވޭ ކަމަށެވެ.\n"އާންމު ގޮތެއްގައި ގަޑިއަކު 17 މޭލާއި 27 މޭލު ދެމެދުގެ ބާރުމިނުގައި ވައިޖެހޭނެކަމަށް ބެލެވޭއިރު، ވިލާގަނޑުގައި ގަޑިއަކު 50 މޭލާއި، 60 މޭލާ ދެމެދުގެ ބާރުމިނަށް ވައިގަދަވާނެ ކަމަށް ލަފާ ކުރެވޭ". މެޓް އޮފީހުން ނެރުނު ބަޔާނުގައި ވެއެވެ.\nއެ ބަޔާނުގައި އިތުރަށް ވިދާޅުވެފައި ވަނީ، ބައެއް ރަށްތަކަށް ބޯކޮށް ވާރޭވެހޭނެ ކަމަށާއި، އުދައިގެ އަސަރުވެސް ކޮށްދާނެ ކަމަށެވެ.\nއެހެންކަމުން ހުރިހާ ފަރާތްތުން މޫސުމަށް ސަމާލުވުމަށް މެޓް އޮފީހުން އިލްތިމާސްކޮށްފައި ވެއެވެ.


Dho?! Mi photo in: Minivanvi kamuge ufaaveri khabaru\nމި ފޮޓޯއިން: މިނިވަންވިކަމުގެ އުފާވެރި ޚަބަރު\nދިވެހިން ފާހަގަކުރާ ހާއްސަ އެކި މުނާސަބުތަކަށް، އެ ދުވަހަކާ ގުޅުވާލައިގެން ތަފާތު ފޮޓޯއެއް ނެގުމަކީ ނައުޝަމް ވަހީދު ވަރަށް ކުރާ ހިތުން ކުރަމުން އަންނަ ކަމެކެވެ. މިއަދު ފާހަގަކުރާ ރާއްޖޭގެ 56 ވަނަ މިނިވަން ދުވަހުގެ ތަހުނިޔާ ވެސް އޭނާ ފޮނުވީ، މިނިވަންކަމުގެ އުފާވެރި އިހުސާސް ބަންޑުކޮށްލަދޭނެ ފަދަ ތަސްވީރަކުންނެވެ. ފުރިހަމަ މިނިވަންކަމެއް ލިބުނު ކަމުގެ އުފާވެރި ޚަބަރު ލިބުނު ދުވަހު، އެ ވަގުތުކޮޅުގެ ހަނދާންތައް އާކޮށްދޭނެ ކަހަލަ ގޮތަށެވެ.\n"ދައްކައިދޭން ބޭނުންވީ ގައުމު މިނިވަންވިކަމުގެ ޚަބަރު ލިބުނު ދުވަހުގެ މަންޒަރެއް. އެ ދުވަހު މީހުންނަށް ކުރެވުނު އިހުސާސް. އެ މީހުންގެ މޫނުން ދައްކުވައިދޭން ބޭނުންވީ އެ ލިބުނު އުފާ،" މި ފޮޓޯ ނަގަން ވިސްނި ގޮތް ކިޔައިދެމުން ނައުޝަމް ބުންޏެވެ.\nA post shared by N Δ U S H Δ M™ (@nausham.waheed) on Jul 25, 2020 at 12:00pm PDT\n56 ވަނަ މިނިވަން ދުވަހަށް ހާއްސަކޮށް ނައުޝަމް ނެގި ފޮޓޯ.\nތެޅިގަލުން ރާނާފައި ހުރި ފާރެއްގައި ދެ ރާ ބަންޖާއި ފާނޫޒެއް އަދި ރަތް ފޭއްޔެއް އަޅުވާލާފައި ހުއްޓެވެ. ފާރު ކައިރީގައި ބަހައްޓާފައި ހުރި ޖޯލިފައްޗެއްގައި އުމުރުން ދުވަސްވީ ދެމަފިރިން އިށީނދެލައިގެން ތިބެނީ ނޫސް ކިޔާށެވެ. މުންޑު އަނދެގެން، ހުސްގަޔާ އިން ފިރިހެން މީހާ އިނީ ނޫސް ހުޅުވައިގެންނެވެ. ނޫހުގެ ބަނޑޭރިގަނޑުގައި، އެންމެ ބޮޑު ޚަބަރުގެ ސުރުހީގައި އޮތީ "ރާއްޖެ މިނިވަންވުން" ލިޔެފަ އެވެ. ރަތް ލިބާސް ލައިގެން އިން އަންހެން މީހާގެ އަތުގައި ރޭޑިއޯއަކާއި ދިވެހި ދިދައެއް އޮތެވެ.\nނައުޝަމް ބޭނުންވި ގޮތަށް މި ފޮޓޯ ނަގަން، ބެކްގްރައުންޑް ހަދަން އޭނާ ފަސް ގަޑިއިރު ހޭދަކުރި އެވެ.\nA post shared by N Δ U S H Δ M™ (@nausham.waheed) on Jul 26, 2019 at 1:30am PDT\nމިދިޔަ އަހަރުގެ މިނިވަން ދުވަހަށް ނައުޝަމް ނެގި ފޮޓޯ.\n"އަސްލާ އެއްގޮތަށް، ނޫހެއް ހެދީ އަމިއްލައަށް. އެ ކަރުދާސް ތަންކޮޅެއް ކުރީގެ އެއްޗެއްގެ ގޮތުގައި ދައްކަން ކަރުދާހުގެ ކުލަ ބަދަލުކޮށްލަން ބޭނުންކުރީ ކޮފީ،" ނައުޝަމް ބުންޏެވެ.\nމިދިޔަ އަހަރުގެ މިނިވަން ދުވަހަށް ވެސް ހާއްސަ ފޮޓޯއެއް ނައުޝަމް ނެގި އެވެ. އެ ފޮޓޯގައި ފެންނަނީ މާމައެއް ކައިރީގައި ތުއްތު ކުއްޖަކު ކަސަބު ވިޔަން އިންނަ ތަނެވެ.\nދިވެހިރާއްޖެ މިނިވަން ދުވަސް ފޮޓޯގްރަފީ


Bridge alhan India in 500 million dollar ge ehee eh | Mihaaru\nގުޅިފަޅާއި ތިލަފުށި ގޫގުލް މެޕްއިން ފެންނަ ގޮތް: މާލެ ސަރަހައްދު ގުޅާލާ ބްރިޖް މަޝްރޫއަކީ މި ސަރުކާރުން މިހާތަނަށް އިއުލާންކޮށްފައިވާ ތަރައްގީގެ އެންމެ ބޮޑު މަޝްރޫއު.\nބްރިޖު މަޝްރޫއަށް އިންޑިއާ އިން 500 މިލިއަން ޑޮލަރު ދެނީ\n13 އޯގަސްޓް 2020 - 14:45 92 comments\nމި ސަރުކާރުގައި މިހާތަނަށް އިއުލާނު ކޮށްފައިވާ އެންމެ ބޮޑު މަޝްރޫއު، މާލެ އާއި ވިލިމާލެ އާއި ތިލަފުއްޓާއި ގުޅިފަޅު ގުޅުވައިލާ ބްރިޖުގެ މަސައްކަތް ކުރިއަށް ގެންދަން 500 މިލިއަން ޑޮލަރު 7.7 ބިލިއަން ރުފިޔާގެ ޕެކޭޖެއް ދޭން އިންޑިއާގެ ސަރުކާރުން ނިންމައިފި އެވެ. އޭގެ ތެރެއިން 400 މިލިއަން ޑޮލަރަކީ ލޯނެވެ. އަނެއް 100 މިލިއަން ޑޮލަރަކީ ހިލޭ އެހީ އެވެ.\nއެ ގައުމުން ދޭ 500 މިލިއަން ޑޮލަރުގެ އެހީގެ ޕެކޭޖްގައި ލޯނާއި ހިލޭ އެހީ ހިމެނޭނެ ކަމަށް ބުންޏަސް ތަފްސީލެއް ފޮރިން މިނިސްޓްރީން އަދި ހާމައެއް ނުކުރެ އެވެ.\nމި ވެރިކަން ފެށުމާ އެކު، ގާތްގުޅުމެއް ބާއްވަމުން އަންނަ އިންޑިއާ އިން މި އެހީ ދޭން ނިންމި ކަމުގެ ޔަގީންކަން ދެއްވީ ފޮރިން މިނިސްޓަރު އަބްދުﷲ ޝާހިދާއި އިންޑިއާގެ އެކްސްޓާނަލް އެފެއާޒް މިނިސްޓަރު ޑރ. އެސް ޖައިޝަންކަރު މިއަދު ފޯނުން ދެއްކެވި ވާހަކައިގައި ކަމަށް ރާއްޖޭގެ ފޮރިން މިނިސްޓްރީން ބުންޏެވެ.\nއުމްރާނީ ތަރައްގީގެ މި މަޝްރޫއުގައި، 6.6 ކިލޯ މީޓަރުގެ ބްރިޖްތަކާއި ކޯޒްވޭތައް އަޅާނެ އެވެ. މާލެ އާއި ވިލިމާލެ އާއި ތިލަފުއްޓާއި ގުޅިފަޅު ގުޅާލަން ހަމަަޖައްސާފައި އޮތީ ތިން ބްރިޖުންނެވެ.\nފޮރިން މިނިސްޓްރީން ބުނީ "ގްރޭޓަ މާލެ ކަނެކްޓިވިޓީ ޕްރޮޖެކްޓް"ގައި މާލެ ސަރަހައްދު ގުޅައިލުމުން ރާއްޖޭގެ އިގްތިސާދަށް އޭގެ ގިނަ ފައިދާތަކެއް ލިބި ވިޔަފާރިތަކަށާއި އާއްމު ރައްޔިތުންނަށް ގިނަ ފަސޭހަތަކެއް ލިބިގެންދާނެ ކަމަށެވެ.\nމި ބްރިޖު އަޅަން ހަވާލުކުރާ ގޮތަށް ނިންމާފައި ވަނީ ވެސް އިންޑިއާގެ ކުންފުންޏަކާ ކަން ޕްލޭނިން މިނިސްޓްރީން ވަނީ ބުނެފަ އެވެ. ބްރިޖުގެ ސާވޭގެ މަސައްކަތް ހަވާލުކުރީ ނެދަލެންޑްސްގެ ކުންފުންޏަކާ އެވެ.\nނެދަލޭންޑްސްގެ ފުގްރޯ ނަމަކަށް ކިޔާ ކުންފުންޏާ ހަވާލުކުރީ ބްރިޖް އަޅާ ސަރަހައްދުގެ ކަނޑުގެ އަޑި އާއި އެއްގަމުގެ ބިންގަނޑު އޮތް ގޮތް ބެލުމަށްޓަކައި ޖިއޯ ފިޒިކަލް ސާވޭ ކުރުމަށެވެ. އެ ކުންފުންޏާ އެ މަސަައްކަތް ހަވާލުކުރީ 15 މިލިއަން ޑޮލަރުގެ އަގަކަށް، މިދިޔަ މަހުގެ ތެރޭގައި ސާވޭ ނިންމާ ގޮތަށެވެ.\nބްރިޖް މަޝްރޫއުގެ ދަށުން ބްރިޖް އެޅުމުގެ އިތުރަށް ތިލަފުށީގައި ކޮމާޝަލް ހާބަރެއް ތަރައްގީ ކުރާނެ އެވެ. އަދި އިންޑަސްޓްރިއަލް މަސައްކަތްތަކަށް ހާއްސަ ސަރަހައްދުތައް ވެސް ގާއިމްކުރާނެ އެވެ.\nއިތުރު ލިޔުންތައް އިންޑިއާ އިގްތިސާދު ފޮރިން މިނިސްޓްރީ ރާއްޖެ-އިންޑިއާ ޑިޕްލޮމެޓިކް ގުޅުން ތަރައްގީގެ މަޝްރޫއުތައް